Memberunge maalee bayaan haama kuran govaalaa campaign eh fashaifi - vNews.mv\nމެންބަރުންގެ މާލީ ބަޔާން ހާމަކުރަން ގޮވާލާ ކެމްޕޭނެއް ފަށައިފި\nއާމިނަތު އަމީނާ (އަނާ) 05 March 2016, 13:14\nރައްޔިތުންގެ މަޖިލީހުގެ މެންބަރުންނާއި މެދު ރައްޔިތުންގެ އިތުބާރު ދެމެހެއްޓުމަށް މެމްބަރުންގެ މާލީ ބަޔާން ހާމަކުރަމުން ގެންދިއުމަށް ޓްރާންޕޭރެންސީ މޯލްޑިވްސް އިން ގޮވާލައިފި އެވެ.\nވީނިއުސްއަށް މައުލޫމާތު ދެއްވަމުން ޓްރާންޕޭރެންސީ މޯލްޑިވްސްގެ ޕްރޮޖެކްޓް ކޯޑިނޭޓަރު ފަޒްލާ އަބްދުއްސަމަދު ވިދާޅުވީ ގާނޫނު އަސާސީގެ 76 ވަނަ މާއްދާގައިވާ ގޮތުގެ މަތިން ކޮންމެ މެމްބަރަކު ވެސް އަހަރަކު އެއް ފަހަރު މާލީ ބަޔާން މަޖިލީހުގެ އަމީންއާންމަށް ހުށަހަޅުއްވަން ޖެހޭ ކަމަށެވެ. އަދި އެގޮތަށް މެންބަރުން ހުށަހަޅުއްވާ މާލީ ބަޔާންތައް ހާމަކޮށް އާއްމު ރައްޔިތުންނަށް ފެންނަން ހުންނާނެހެން ހެދުމަކީ ރައްޔިތުންގެ މަޖިލީހުން ކުރަންޖެހޭ ކަމަކަށްވާއިރު އެކަން ކުރުމަށް ގޮވާލާ ކަމަށްވެސް ވިދާޅުވި އެވެ.\nފަޒްލާ ވިދާޅުވީ މެންބަރުންނާއި ސަރުކާރުގެ އިސް މަގާމުތަައް އަދާކުރައްވާ ފަރާތްތަކުގެ މާލީ ބަޔާން ހުށަހަޅައި އާންމު ކުރުމަކީ އެފަދަ ފަރާތްތައް ޒިންމާދާރުކުރުމަށް ވަރަށް ބޮޑަށް ބާރުއެޅޭނެ ކަމެއް ކަމަށެވެ. އަދި މާލީ ބަޔާން ހާމަކުރާ ގައުމުތަކުގައި ކޮރަޕްޝަން މަދުކަމަށް ރައްޔިތުންވެސް ދެކޭއިރު މެންބަރުންނާއި މެދު ރައްޔިތުންގެ އިތުބާރު ދެމެހެއްޓުމަށްވެސް އެފަދަ ބަޔާންތައް އާންމުކުރުން މުހިއްމު ކަމަށް ފަޒްލާ ވިދާޅުވި އެވެ.\nމެންބަރުންގެ މާލީ ބަޔާން ވީހާވެސް ހާމަކަން ބޮޑުގޮތެއްގައި އާންމުކުރަން ޓްރާންޕޭރެންސީ މޯލްޑިވްސް އިން ގޮވާލާފައިވާއިރު، އެޖަމިއްޔާއިން ދަނީ "ހާމަކުރޭ" ނަމުގައި މާލީ ބަޔާން އާންމުކުރުމަށް ބާރުއަޅައި މިދިޔަ އަހަރުން ފެށިގެން ސޯޝަލް މީޑިޔާގައި ކެމްޕެއިން އެއް ހިންގަމުންނެވެ.\nގާނޫނު އަސާސީގެ 76 ވަނަ މާއްދާގައިވާ ކޮންމެ މެމްބަރަކު ވެސް އަހަރަކު އެއް ފަހަރު މާލީ ބަޔާން މަޖިލީހުގެ އަމީންއާންމަށް ހުށަހަޅުއްވަން ޖެހެ އެވެ. ނަމަވެސް މިހާރު ކުރިއަށްދާ 18 ވަނަ ރައްޔިތުންގެ މަޖިލީހުގެ މެމްބަރުންގެ ތެރެއިން، މާލީ ބަޔާން އާންމުކުރައްވާފައިވަނީ ޖުމްހޫރީ ޕާޓީގެ ކެންދޫ ދާއިރާގެ މެންބަރު އަލީ ހުސައިން އެވެ.\nމީގެ ކުރިން 17 ވަނަ ރައްޔިތުންގެ މަޖިލީހުގައި މާފަންނު ހުޅަނގު ދާއިރާގެ މެންބަރު ކަން ކުރެއްވި އަބްދުﷲ އަބްދުއްރަހީމާއި ގަލޮޅު ދެކުނު ދާއިރާގެ މެންބަރު އަހްމަދު މަހްލޫފް ވެސް އެ ބޭފުޅުންގެ މާލީ ބަޔާންތައް އާންމުންނަށް ފެންނާނެހެން އާންމުކުރައްވާފައިވެ އެވެ.


FA Charity shield match gai Maziya aai Eagles | Mihaaru\nއެފްއޭ ޗެރިޓީ ޝީލްޑް މެޗުގައި މާޒިޔާ އާއި އީގަލްސް\nމިދިޔަ ސީޒަނުގެ ދިރާގު ދިވެހި ޕްރިމިއާ ލީގުގައި މާޒިޔާގެ ހަމްޕު (ކ) އީގަލްސްގެ ދެ ކުޅުންތެރިން ކައިރިން ބޯޅަ ހިފައިގެންދާން މަސައްކަތްކުރަނީ.-- ފޮޓޯ: ނިޝާން އަލީ/ މިހާރު\n16 އޮކްޓޯބަރ 2020 - 07:57\nކުރިއަށް އޮތް ފުޓްބޯޅަ ސީޒަން ފަށަން ކުޅޭ އެފްއޭ ޗެރިޓީ ޝީލްޑް މެޗުގައި ބައްދަލުކުރާނީ މިދިޔަ ސީޒަނުގެ ލީގުގެ ޗެމްޕިއަން މާޒިޔާ އާއި ލީގުގެ ރަނަރަޕް ކްލަބް އީގަލްސް ކަމަށް އެފްއޭއެމުން ބުނެފި އެވެ.\nއެފްއޭއެމުން އަންނަ ޑިސެމްބަރު މަހު އަށް ވަނަ ދުވަހު ޝީލްޑް މެޗުން ސީޒަން ފަށަން މަސައްކަތްކުރަމުން އަންނައިރު، ޝީލްޑް މެޗުގައި ވާދަކުރާ އެއް ޓީމު ކަމަށްވާ މާޒިޔާ އިން ވަނީ ޕްރެކްޓިސް ފަށައިފަ އެވެ. އީގަލްސް ޕްރެކްޓިސް ފަށަން މަސައްކަތްކުރަމުން އަންނަނީ އަންނަ މަހުގެ އެއް ވަަނަ ދުވަހު އެވެ.\nއާންމު ގޮތެއްގައި ޝީލްޑް މެޗުން ފުރުސަތު ލިބެނީ ލީގުގެ ޗެމްޕިއަނުންނާއި އެފްއޭ ކަޕް ޗެމްޕިއަނަށެވެ. އެކަމަކު މި ފަހަރު އީގަލްސް އަށް ފުރުސަތު ލިބުނީ ކޮވިޑް-19އާ ހެދި މި ދިޔަ ސީޒަނުގެ އެފްއޭ ކަޕް ކެންސަލްކުރަން ޖެހި އަވަހަށް ސީޒަން ނިންމާލަން ޖެހުމުންނެވެ. މިއީ އީގަލްސް އިން ޗެރިޓީ ޝީލްޑް މެޗުގައި ކުޅޭނެ ފުރަތަމަ ފަހަރެވެ. އެފްއޭ ކަޕްގެ ޗެމްޕިއަނަށްދޭ އޭއެފްސީ ކަޕްގެ ކޮލިފައިން ބުރުގެ ޖާގަ ވެސް ލިބުނީ އީގަލްސް އަށެވެ.\nމިދިޔަ ސީޒަނަށް އެފްއޭ އިން ތައްޔާރުކުރި ޝީލްޑް.- ފޮޓޯ: ނިޝާން އަލީ/ މިހާރު\nމިދިޔަ ސީޒަނުގެ ޗެރިޓީ ޝީލްޑް މެޗުގައި ކުޅުނީ 2018 ވަނަ އަހަރުގެ ލީގު ޗެމްޕިއަނާއި މިދިޔަ ސީޒަނުގައި ލީގުގައި ވާދަކުރި ށ. ފޯކައިދޫ ފުޓްބޯޅަ ޓީމެވެ. ފޯކައިދޫ އަށް ފުރުސަތު ލިބުނީ 2018 ވަނަ އަހަރުގެ މިނިވަން ޗެމްޕިއަންޝިޕްގެ ތަށި ހޯދި ތ. ތިމަރަފުށީ ޓީމުން އެ މެޗު ކުޅެން ލިބުނު ފުރުސަތު ދޫކޮށްލުމުންނެވެ.\nމިދިޔަ ސީޒަނުގައި ޗެރިޓީ ޝީލްޑް މެޗުން ލިބޭ ފައިސާ އަށް ފުޓްބޯޅައިގެ ސާމާނު ހަދިޔާ ކުރުމަށް ހަމަޖެހުނީ ފޯކައިދޫގެ ފުޓްބޯޅަ އެކެޑަމީ އަށެވެ. އެހެން އަހަރުތަކުގައި ޗެރިޓީ ޝީލްޑް މެޗުން ލިބޭ ފައިސާ ތަފާތު ޗެރިޓީ ޖަމިއްޔާތަކަށް ހަދިޔާކުރާ ގޮތަށް އޮތީ ނިންމައިފަ އެވެ. އެއީ މެޗުން މޮޅުވާ ޓީމަކަށް ކުރިން 100،000ރ. ލިބޭއިރު ކުރިން އޮންނަ އުސޫލުގެ ދަށުން މީގެ ތެރެއިން 20،000ރ. ޗެރިޓީ އަކަށް ހަދިޔާކުރަން ޖެހެ އެވެ. އެކަމަކު އެންމެ ފަހުން 2017 ވަނަ އަހަރު ގެނައި ބަދަލާ އެކު ހުރިހާ ފައިސާއެއް ހަދިޔާކުރަން ޖެހޭނީ ޗެރިޓީ އަށް ކަމަށް ކަނޑައަޅާފައިވެ އެވެ. އެ ފަހަރު ޗެރިޓީ ޝީލްޑް އުފުލާލި މާޒިޔާ އިން ފައިސާ ދިނީ މޯލްޑިވްސް އޯޓިޒަމް އެސޯސިއޭޝަނާއި ކުޑަކުދިންގެ ހިޔާ އަށެވެ.\nކަޕް ވިނާސް ކަޕްގެ ބަދަލުގައި ޗެރިޓީ ޝީލްޑް މެޗު ކުޅެން ފެށީ 2009 ވަނަ އަހަރު އެވެ. ޝީލްޑް މެޗު ބާއްވަން ފެށި ފަހުން ނުކުޅެ ދިޔައީ 2018 ވަނަ އަހަރު އެވެ. މިހާތަނަށް ތަފާތު ފަސް ޓީމަކުން ވަނީ ޗެރިޓީ ޝީލްޑް އުފުލާލައިފަ އެވެ. އެއީ ވީބީ އައްޑޫ އެފްސީ، ނިއު ރޭޑިއަންޓް، މާޒިޔާ، ވެލެންސިއާ އަދި ޓީސީ އެވެ. އެންމެ ގިނައިން ޝީލްޑް އުފުލާލީ ތިން ފަހަރު އެކަން ހާސިލްކުރި މާޒިޔާ އާއި ވީބީ އެވެ. މި ފަހަރު މާޒިޔާ އަށް ކުރިއަށް ޖެހިލުމުގެ ފުރުސަތު އެބައޮތެވެ.\nކްލަބް އީގަލްސް މާޒިޔާ ސ.ރ.ކ މައިލޯ ޗެރިޓީ ޝީލްޑް\nވަރައް އުފާ ވެއްޖެ މާފަންނައް ނިސްބަތް ވާ ދެޓިމް ، ތިޔަކަހަލަ މެޗެއް ކުޅެން ފުރުސަތު ލިބުމުން


Sharuee nizam ah MDP ge siyaasathu: Hallu rangalhuvaan jeheyne | Mihaaru\nއެމްޑީޕީގެ ގައުމީ މަޖިލީހުގެ ޖަލްސާއެއް: ޝަރުއީ ނިޒާމަށް އިސްލާހު ގެންނަން އެމްޑީޕީން ވަނީ ސިޔާސަތެއް ހުށަހަޅާފައި -- ފޮޓޯ/މިހާރު\nޝަރުއީ ނިޒާމަށް އެމްޑީޕީގެ ސިޔާސަތު: ހައްލު ރަނގަޅުވާން ޖެހޭނެ\n04 ފެބުރުއަރީ 2019 - 07:39 38 comments\nއާ ގާނޫނުއަސާސީގެ ދަށުން ވޭތުވެދިޔަ 10 އަހަރުގެ ތަޖުރިބާގައި އިސްލާހު ކުރަން ޖެހޭ ގިނަ ދާއިރާތަކެއް ހުރި ކަމަށް ގިނަ ބަޔަކު އެއްބަސްވެ އެވެ. އޭގެ ތެރޭގައި ޝަރުއީ ދާއިރާ ހިމެނެ އެވެ. އެ ދާއިރާގައި އިސްލާހު ކުރަން ޖެހޭ ކަންތައްތައް ހުރި ކަމަށް ބޭރުގެ ތަޖުރިބާކާރުން ވެސް ފާހަގަކުރެ އެވެ. އަދި އެކަމަށް އެކި ދުވަސްވަރު އެކި ގޮތްގޮތަށް މަސައްކަތްތަކެއް ވެސް ކުރި އެވެ.\nއަންނަ ރައްޔިތުންގެ މަޖިލިހުގެ އިންތިޚާބަށް ތައްޔާރުވުމުގެ ގޮތުން އެމްޑީޕީން ހުށަހެޅި ސިޔާސަތުތަކުގެ ތެެެރެއިން ޝަރުއީ ނިޒާމަށް ގެންނަން އެ ޕާޓީން ބޭނުންވާ އިސްލާހުތަކަށް ގިނަ ބައެއްގެ ސަމާލުކަން ހުއްޓުނެވެ. ހާއްސަކޮށް ސުޕްރީމް ކޯޓުގެ ބާރުތަކަށް ބަދަލު ގެންނަން އެ ސިޔާސަތުގައި ހިމެނުމުން އުފެދުނު ބަހުސް ބޮޑެވެ.\nއެމްޑީޕީގެ ސިޔާސަތުގައިވާ ގޮތުން ސުޕްރީމް ކޯޓުން އިސްނަގައިގެން އެއްވެސް މައްސަލައެއް ނުބެލޭނެ އެވެ. އަދި އަޑުއެހުމެއް ނުބާއްވައި އެއްވެސް ނިންމުމެއް ނުނިންމޭ ގޮތް ހެދުމާއި އެއްވެސް ކޯޓެއްގައި ހިނގާ މައްސަލައެއްގެ ފައިލް ފޮނުވަން އެންގުމުގެ ބާރު ސުޕްރީމް ކޯޓަށް ނުދިނުން ހިމެނެ އެވެ. މީގެ އިތުރުން ހައި ކޯޓާއި ދަށު ކޯޓުތަކަށް އިރުޝާދު ދިނުމުގެ ބާރު ވެސް ސުޕްރީމް ކޯޓު އަތުން ނަގަން ސިޔާސަތުގައި ވެ އެވެ.\nރާއްޖޭގެ ގާނޫނުއަސާސީ ބުނާ ގޮތުން ސުޕްރީމް ކޯޓަކީ އަދުލު އިންސާފު ގާއިމްކުރުމުގެ އެންމެ އިސް ބާރެވެ. ގާނޫނު އަސާސީ އާއި ގާނޫނުތައް މާނަކުރުމާއި ޝަރީއަތުން ބަލާ އެ ނޫން ވެސް މައްސަލަތަކުގައި ސުޕްރީމް ކޯޓުގެ ނިންމުމަކީ އެންމެ ފަހުގެ ނިންމުމެވެ. އެކަމަކު ސުޕްރީމް ކޯޓުގެ ބާރުތައް ތަފްސީލީ ގޮތެއްގައި ބަޔާން ކޮށްފައިވަނީ ކޯޓުތަކުގެ ގާނޫނުގަ އެވެ.\nކޯޓުތަކުގެ ގާނޫނު ބުނާ ގޮތުން އިސްތިއުނާފް މައްސަލަތައް ބެލުމާއި ގާނޫނު އަސާސީގެ ދަށުން ސުޕްރީމް ކޯޓަށް އަސްލީ އިހްތިސާސް ލިބިގެންވާ މައްސަލަތަކުގެ އިތުރުން ގައުމު ދުސްތޫރީ ހުސްކަމަކަށް ހިނގައިދާނެ ފަދަ މައްސަލަތަކާއި އާންމު މަސްލަހަތާ ގުޅިފައިވާ ދުސްތޫރީ މައްސަލަތައް ބެލުމުގެ އަސްލީ އިހްތިސާސް ވެސް ސުޕްރީމް ކޯޓަށް އޮންނާނެ އެވެ.\nމީގެ އިތުރުން ސުޕްރީމް ކޯޓަށް ޚާއްސަ އިހްތިސާސްތަކެއް އެ ގާނޫނުގެ 22 ވަނަ މާއްދާ ދީފައި އެބަ އޮތެވެ. އޭގެ ތެރެއިން އެއް ކަމަކީ އަދުލު އިންސާފުގެ ނިޒާމުގެ ބޭނުން ނާޖާއިޒް ގޮތުގައި ހިފިޔަ ނުދިނުމަށްޓަކައި ކޯޓުގެ އަމިއްލަ އިސްނެގުމަށް އެކި އަމުރުތައް ނެރުމުގެ ބާރެވެ. މިސާލަކަށް ސުމޯޓޯ މައްސަލަތަކެވެ.\nއެކަމަކު އެމްޑީޕީގެ ސިޔާސަތު އޮތީ އެ ބާރުތައް އަތުލުމަށެވެ. އެ ސިޔާސަތު އެގޮތަށް ކަނޑައެޅީ ވޭތުވެދިޔަ ތަނުގެ ތަޖުރިބާއަށް ބެލުމަށް ފަހު ކަމަށް އެމްޑީޕީގެ އިސް ބޭފުޅުން ވިދާޅުވެ އެވެ. އެކަމަކު ބައެއް މީހުންގެ ފާޑުކިޔުން ވަނީ އެ ސިޔާސަތަށް އަމާޒުވެފަ އެވެ.\nސުޕްރީމް ކޯޓުގެ ބާރުތައް ހައްދެއްގެ ތެރެއަށް\nސުޕްރީމް ކޯޓުގެ އިސްނެގުމުގައި އަމުރުތައް ނެރުމާއި ނިންމުންތައް ނިންމުމުގެ ބާރު ކޯޓުތަކުގެ ގާނޫނުގައި ދީފައި އޮތީ ދެބަސްވެވެން ނެތް މިންވަރަށް ސާފުކޮށެވެ. ނަމަވެސް އެކަމާ ބެހޭ އިތުރު ތަފްސީލުތަކެއް އެ ގާނޫނުގައި ނެތެވެ. އެމްޑީޕީގެ ސިޔާސަތާ ގުޅިގެން ބަހުސް ފެށިގެން އަންނަ ހިސާބަކީ މިއީ އެވެ.\nކުރިއަރާފައިވާ އެހެން ގައުމުތަކުގައި ވެސް އެ ގައުމެއްގެ އެންމެ މަތީ ކޯޓަށް އެހެން ކޯޓުތަކާ ތަފާތު ޚާއްސަ ބާރުތަކެއް ގާނޫނީ ގޮތުން އޮވެ އެވެ. ވަކި ހާލަތްތަކެއްގައި އަމިއްލަ އިސްނެގުމުގައި ނިންމުންތައް ނިންމުމުގެ ބާރު ވެސް ހިމެނެ އެވެ. ގައުމުގެ އާންމު މަސްލަހަތާ ގުޅިފައިވާ ނުވަތަ ދުސްތޫރީ ބޮޑު ކަމަކާ ގުޅިފައިވާ ކަންކަމުގައި ލިބިދޭ އެ ބާރު ސުޕްރީމް ކޯޓުން އަތުލުމަކީ ހައްލެއްތޯ، ބައެއް މީހުން ސުވާލު އުފައްދަ އެވެ.\nމިސާލަކަށް ގައުމު ދުސްތޫރީ ގޮތުން ބޮޑު އޮޅުންބޮޅުމަކަށް ދާ ހާލަތެއްގައި ނުވަތަ ދައުލަތުގެ ދެ ބާރެއްގެ ދެމެދުގައި ބޮޑު ހަމަނުޖެހުމެއް ހިނގާ ހާލަތެއްގައި ވެސް، ވަކި ފަރާތަކުން މައްސަލަ ހުށަނާޅާ ނަމަ، ސުޕްރީމް ކޯޓުން އެކަމުގައި ފަރުވާއެއް ނުދެވިފައި އޮންނަން ވެއްޖެ ނަމަ މާ ބޮޑު މައްސަލައަކަށް ވެދާނެ އެވެ. އެކަމަކު މީގެ އަނެއްކޮޅު ވެސް އެބަ އޮތެވެ. އެއީ އަމިއްލަ އިސްނެގުމުގައި ފިޔަވަޅުތައް އެޅުމުގެ ބާރު ސުޕްރީމް ކޯޓަށް ހައްދެއް ނެތި ދިނުމުގެ ނުރައްކަލެވެ. ރާއްޖޭގައި މި ފަހުން އޭގެ އެތައް ކަމެއް ފެނުނެވެ.\nސުޕްރީމް ކޯޓު: -- ފޮޓޯ/މިހާރު\nމަޖިލިހުގެ ދަށަށް ޑީޖޭއޭ ދިއުމުން މިނިވަންވެދާނެ ބާ؟\nއެމްޑީޕީގެ ސިޔާސަތުގައި ދެވަނަ އަށް އެންމެ ބޮޑު ބަދަލެއް ގެންނަން ހުށަހަޅާފައި އޮތީ ޑިޕާޓްމެންޓް އޮފް ޖުޑިޝަލް އެޑްމިނިސްޓްރޭޝަން (ޑީޖޭއޭ) އަކީ ސީދާ ރައްޔިތުންގެ މަޖިލީހުގެ ބެލުމުގެ ދަށުން ހިނގާ މުއައްސަސާއަކަށް ހަމަޖައްސައި، ކޯޓުތަކުގެ ރަޖިސްޓްރާއިންގެ ދައުރު ފުޅާކުރުމެވެ. އަދި ރަޖިސްޓްރާ އިން އައްޔަން ކުރުމުގެ ބާރު ކޯޓުތަކުން ނެގުމަށް ފަހު އެ ބާރު ސީދާ ޑީޖޭއޭ އަށް ދޭން ވެސް ހުށަހަޅާފައިވެ އެވެ.\nކޯޓުތަކުގެ ގާނޫނު މިހާރު އޮންނަ ގޮތުން ރަޖިސްޓްރާއިންނަކީ ކޯޓުތަކަށް ހުށަހަޅާ މައްސަލަތައް ބަލައިގަތުމާ މެދު ގޮތެއް ނިންމުމާއި ހުށަހަޅާ މައްސަލަތަކާ ބެހޭ ގޮތުން އިދާރީ ގޮތުން ކުރަން ޖެހޭ މަސައްކަތްތައް ކުރާ އެންމެ އިސް ފަރާތެވެ. އެކަމަކު އެމްޑީޕީގެ ސިޔާސަތުގައި ހުށަހަޅާފައިވަނީ ކޯޓުތަކުގެ އިސް ފަނޑިޔާރުން މިހާރު އަދާކުރާ ބައެއް ޒިންމާތައް ރަޖިސްޓްރާގެ ޒިންމާތަކުގެ ގޮތުގައި ބަދަލު ކުރުމަށެވެ. އެގޮތުން ޝަރީއަތްތަކަށް ފަނޑިޔާރުން ކަނޑައެޅުމާއި ބެންޗް އެކުލަވާލުން ފަދަ ކަންކަން ވެސް ހިމެނެ އެވެ.\nޑީޖޭއޭއަކީ މަޖިލީހުގެ މިނިވަން މުއައްސަސާތަކާ ބެހޭ ކޮމެޓީގެ ދަށުން ހިނގާ ތަނަކަށް ހަމަޖައްސައި، ރަޖިސްޓްރާއިންނަކީ ސީދާ ޑީޖޭއޭ އިން އައްޔަން ކުރާ ބަޔަކަށް ހެދުމުން ރަނގަޅު ނަތީޖާއެއް ފެނިދާނެތޯ ހެއްޔެވެ؟ މަޖިލީހުގެ އަޣުލަބިއްޔަތު އޮންނާނީ އަބަދުވެސް ކޮންމެވެސް ސިޔާސީ ޕާޓީއަކަށެވެ. މަޖިލީހުގެ އަޣުލަބިއްޔަތު އޮންނަ ޕާޓީއަކަށް މަޖިލީހުގެ ކޮމެޓީތަކުގެ އަޣުލަބިއްޔަތު ވެސް ކޮންޓްރޯލް ކުރެވެ އެވެ. އެހެންވުމުން ޑީޖޭއޭގެ މައްޗަށް ސިޔާސީ ނުފޫޒު ފޯރުވުމުގެ ފުރުސަތު ވަރަށް ބޮޑަށް ހުޅުވެ އެވެ.\nގާނޫނު އަސާސީގައި ޖުޑިޝަލް ސާވިސް ކޮމިޝަން (ޖޭއެސްސީ) އެކުލެވިފައި އޮތް ގޮތުން ވެސް، ސިޔާސީ މީހުން އެ ކޮމިޝަންގައި ގިނަވުމަކީ އެންމެ ބޮޑު ފާޑުކިޔުމެއް އަމާޒުވާ ސަބަބެވެ. އެހެންވީއިރު، ޑީޖޭއޭ އަކީ ވެސް އެފަދަ ގޮތަކަށް މަޖިލީހުގެ ދަށުން ހިނގާ މުއައްސަސާއެއްގެ ގޮތަށް ހަމަޖެއްސުމުން އަންނާނެ ވަކި ރަނގަޅު ބަދަލެއް ނޭނގެ އެވެ. ރާއްޖޭގެ މިނިވަން މުއައްސަސާތަކުގެ ހާލަތު ރައްޔިތުންނަށް މިހާރު ވެސް އެނގެ އެވެ. އެހެންކަމުން ޑީޖޭއޭއަށް ގެންނަ ބަދަލުތަކާ މެދު ވެސް ފަރުވާތެރިވާން ޖެހޭނެ ކަމަށް ފެނެ އެވެ.\nޗެކް އެންޑް ބެލެންސް މުހިންމު\nކުރީގެ ނައިބު ރައީސް އަދި ކުރީގެ ޖަސްޓިސް މިނިސްޓަރު ޑރ. މުހައްމަދު ޖަމީލް އަހުމަދު ވިދާޅުވެފައިވާ ގޮތުގައި ޝަރުއީ ނިޒާމް އިސްލާހު ކުރުމަކީ މުހިންމު ނަމަވެސް ސުޕްރީމް ކޯޓަށް ގާނޫނު އަސާސީން ދީފައިވާ ބާރުތަކާ އެމްޑީޕީގެ ސިޔާސަތު ހިލާފުވެ އެވެ. ކުރިއަރާފައިވާ އެހެން ގައުމުތަކުގައި ވެސް، ސުޕްރީމް ކޯޓުގެ އިސް ނެގުމުގައި ސުމޯޓޯ އާއި ދުސްތޫރީ މައްސަލަތައް ނިންމުމުގެ ބާރު ދީފައިވާ ކަން އޭނާ ފާހަގަކުރައްވަ އެވެ.\n"ވަކިވަކި ފަރާތްތަކަށް އަމާޒު ކޮށްގެން ގާނޫނު ހެދުމުގެ ސިލްސިލާ ހުއްޓާލައި، މުއައްސަސާތައް ހަރުދަނާ ކުރަން މަސައްކަތް ކުރަން އެބަ ޖެހޭ،" ޖަމީލް ވިދާޅުވެފައިވެ އެވެ.\nގާނޫނީ ބައެއް ބޭފުޅުން ވިދާޅުވާ ގޮތުގައި ބައެއް ހާލަތްތަކުގައި ކޯޓުގެ އިސް ނެގުމުގައި މައްސަލަތައް ބެލުމުގެ ބާރު ކުރިއަރާފައިވާ އެހެން ބައެއް ގައުމުތަކުގައި ލިބިދެނީ ގާނޫނު އަސާސީގައި ބަޔާން ކޮށްފައި އޮންނަ ކަންކަމަށެވެ. އެހެންވެ، ރާއްޖޭގައި ވެސް އެ ބާރު ދޭ ނަމަ، ހަރުދަނާ އުސޫލުތަކެއް ގާނޫނުގައި ލިޔުން މުހިންމު ކަމަށް އެ ބޭފުޅުން ދެކެވަޑައިގަންނަވަ އެވެ.\nޖިނާއީ މައްސަލަތަކުގައި ނެރޭ އަމުރުތައް ފިޔަވައި އެހެން އަމުރުތަކާއި ނިންމުންތައް ނިންމުމުގެ ކުރިން އަޑުއެހުމެއް ބާއްވަން ޖެހޭ ގޮތަށް އެ ސިޔާސަތުގައި އޮތް އޮތުން މުހިންމު ކަމަށް ގާނޫނީ ބައެއް ބޭފުޅުން ވިދާޅުވެ އެވެ. އެގޮތަށް ބަދަލު ކުރުމަކީ ޝަރުއީ ނިޒާމާ މެދު އިތުބާރު ބޮޑުވާނެ ކަމެއް ކަމަށް ވެސް އެ ބޭފުޅުން ދެކެވަޑައިގަންނަވަ އެވެ.\n"އަޑުއެހުމެއް ބާއްވާފައި އަމުރު ނެރުނީމަ ހާމަކަން ބޮޑުވެެ، އިތުބާރު ދަމަހައްޓަން މަގުފަހިވާނެ،" ވަކީލް އިބްރާހިިމް ޝަމީލް ވިދާޅުވި އެވެ.\nގާނޫނީ ބޭފުޅުން ދެކެވަޑައިގަންނަވާ ގޮތުގައި ޑީޖޭއޭ މަޖިލީހުގެ ދަށަށް ގެންދިއުމާއި ކޯޓުތަކުގެ ރަޖިސްޓްރާއިންގެ ދަައުރު ފުޅާކުރާ ނަމަ، އެކަން ކުރަން ޖެހޭނީ ސިޔާސީ ނުފޫޒު ނުވަންނާނެ ފަދަ ގޮތަކަށެވެ. އެގޮތުން އެޓާނީ ޖެނެރަލް އާއި ޕްރޮސެކިއުޓާ ޖެނެރަލާއި އަލަށް އުފައްދާ ބާ ކައުންސިލްގެ ދައުރު އެކަމުގައި އޮންނަ ގޮތަށް ހަމަޖެއްސުން މުހިންމު ކަމަށް ބައެއް ބޭފުޅުން ވިދާޅުވެ އެވެ.\n"ޗެކް އެންޑް ބެލެންސް ނިޒާމެއް ގެނެވޭނެ ގޮތަކަށް އެކަން ކުރަން ވާނީ،" އެހެން ވަކީލަކު ވިދާޅުވި އެވެ.\nރާއްޖޭގެ ޝަރުއީ ދާއިރާ އިސްލާހު ކުރަން ޖެހޭ ކަމާ މެދު އެއްވެސް ޝައްކެއް ނެތެވެ. ކޯޓުތަކަށް މާ ބޮޑެތި ބާރުތައް އޮތް ނަމަ އެކަން ހައްދެއްގެ ތެރެއަށް ވެސް ގެންނަން ޖެހޭނެ އެވެ. އެކަމަކު އެއީ ކުރީގެ ތަޖުރިބާތަކަށް ބަލާއިރު، ހަރުދަނާކަމާއި ވިސްނުންތެރިކަމާ އެކު ހޯދަން ޖެހޭ ހައްލެކެވެ.\nއިތުރު ލިޔުންތައް އެމްޑީޕީ ސުޕްރީމް ކޯޓް ޖުޑީޝަލް އެޑްމިނިސްޓްރޭޝަން ޖުޑީޝަރީ ރާއްޖޭގެ ގާނޫނުއަސާސީ\nސުއޫދު ހާޒިރުކުރީ ބިރު ދައްކަން: އެމްޑީޕީ


Hasadhaveri Viyas An'bidhareenge Gayah Bolah Naaraasheve. - vNews.mv\nހަސަދަވެރިވިޔަސް އަނބިދަރީންގެ ގަޔަށް ބޮލަށް ނާރާށެވެ.\nމ.މާފަންނުވިލާ އިބްރާހިމް ސިޔާދު ގާސިމް ހައްޔަރުކުރެވިފައިވަނީ ކޮން ކުށެއްގެ ތުހުމަތުގައިކަން ރަސްމީ އިދާރާތަކަށް އަދިވެސް ބުނެއެއް ނުދެވެއެވެ. ހަފުތާއެއް ފާއިތުވެގެންދާއިރުވެސް ކުރަނީ ކޮން ތަހުގީގެއްކަން ހޯދާން އުޅެނީ ކޮން އެއްޗެއްކަން އަދި ހޯދުނީ ކޮން އެއްޗެއްކަން ބުނެއެއް ނުދެވެއެވެ. އެނގޭ މިންވަރަކީ ކުޑަގޮޅީގައި އޮންނެވިކަމާއި ކުއްލި ނުރައްކަލުގެ ހާލަތުގައި ސަލާމަތީ ބާރުތަކަށް ލިބޭ އިޚުތިޔާރުގެ ދަށުން އިބްރާހިމް ސިޔާދުގެ މަދަނީ ހައްގުތައް ނިގުޅައިގެންފައިވާކަމެވެ.\nއިބްރާހިމް ސިޔާދަކީ ތައުލީމީ ގާބިލް ޒުވާނެކެވެ. ގާނޫނުތަކަށް ބަރާބަރަށް ކިޔަމަންވެވަޑައިގަންނަވާ ވަރަށް މަޑުމައިތިރި ބޭފުޅެކެވެ. ދުވަހަކުވެސް ސިޔާސީ ހަރަކާތެއްގައި ބައިވެރިވެވަޑައި ނުގަންނަވައެވެ. އެއްވުމެއްގައި ބައިވެރިވެވަޑައިގެން ވާހަކަފުޅެއް ނުދައްކަވައެވެ. އެއްވެސް ބާވަތެއްގެ ކުށުގެ ރިކޯޑެއް ނެތެވެ. އެކަމަކުވެސް އެހުންނެވީ ޖަލުގައެވެ. ސަބަބަކީ ކޮބައިބާވައެވެ. ސިޔާސީ ބޭފުޅުންނާއި ވަކީލުން ވިދާޅުވާގޮތުން ސަބަބު ވަރަށް ސާފެވެ. އެ ސަބަބަކީ ރައީސް ޔާމީނުގެ ހިތުތެރޭގައި ގާސިމް އިބްރާހީމާއިމެދު އުފެދި އަނދަމުންދާ ހަސަދައިގެ އަލިފާނެވެ. އިބްރާހިމް ސިޔާދަކީ ގާސިމްގެ ދޮށީ ދަރިކަލުންނެވެ.\nމީހަކު ދެކެ އަންނަ ރުޅިއެއް އެމީހާގެ އަނބިދަރީންނަށް ބޭލުމަކީ ކޮންކަހަލަ ކަމެއް ބާވައެވެ. އެއީ އެކާވީސްވަނަ ސައްތަ ކީއްކުރަން އެހެން ގަރުނެއްގައިވެސް ގަޓުހުރި މީހަކު ކުރާ ކަންތަކެއް ނޫނެވެ. އަނބިދަރީންނަށް ގޯނާކޮށް ގަޔަށް ބޮލަށް އެރުމަކީ ފިނޑިކަމުގެ ސިފައެކެވެ. އެއީ ގޭންގު ހަދައިގެން ވަލުތެރޭގައި އުޅޭ ވީރައްޕަން ކަހަލަ ސަރުދާރުންވެސް ކުރާ ކަންތަކެއް ނޫނެވެ.\nބަހުގެ ދެކޮޅުގައި ގާނޫނީ ސަރުކާރޭ ކިޔަސް އެސަރުކާރަކުން ހިންގާ ގާނޫނާޚިލާފު ކަންކަން ގިރިޓީއެއް ނުކުރެވޭނެއެވެ. ޖައްބާރުކަމުގެ ސިފަ އިހުސާންތެރިކަމުގެ ސިފަކަމުގައިި ނުދެއްކޭނެއެވެ. އަނިޔާވެރިކަމަކީ އަދުލުވެރިވުންކަމުގައި ނުހެދޭނެއެވެ. މީހުން އެވާހަކަ ދައްކާނެއެވެ. ލިޔާނެއެވެ. އަބުރުގެ ގާނޫނުން ހުއްޖަތު ދައްކައިފައި ކަތުރުގެ ގާނޫނުން ކޮށައިލިޔަސް އެވާހަކަ ނުހުއްޓޭނެއެވެ. ގާނޫނީ ހުކޫމަތަކަށް ކުރެވޭ އުއްމީދު ފުނޑައެއްވެސް ނުލެވޭނެއެވެ. މިއީ އެންމެހައި ދިވެހީންގެ ގައުމެވެ. މިގައުމުގެ މަސްލަހަތު އޮތީ އަދުލުއިންސާފު ގާއިމުވުމާއި ހަމަހަމަކަމުގެ މަތީގައެވެ. ވެރިމީހާ ނުރުހޭ މީސްމީހުންގެ އަނބިދަރީންނާއި ދިމާކުރުމަކީ ގައުމީ މަސްލަހަތެއް ނޫނެވެ. އެއަށް ކިޔަނީ އަނިޔާވެރިކަމެވެ.\nގާސިމް އިބްރާހީމާއިމެދު ރައީސް ޔާމީނުގެ ސަރުކާރުން އަމަލުކުރަމުން އައިސްފައިވާ ގޮތުގެ ވާހަކަޔަކީ ވަރަށް ދިގު ވާހަކައެކެވެ. ހަސަދައިގެ އަލިފާނަކީ ވަރަށް ޒަމާންވީ އަލިފާނެކެވެ. ގާސިމާއި އެމަނިކުފާނުގެ ވިޔަފާރި ނައްތައިލުމަށް ރާވައިގެން ސިއްރާއި ފައުޅުގައި ހިންގަމުންދާ ހަރަކާތްތަކުގެ ސިލްސިލާ ވަރަށް ދިގެވެ. އެހެންކަމުން ގާސިމުގެ މައްޗަށް ކުރެވުނު ތުހުމަތާއި ހިންގުނު ސަރިޔަތާއި ސަރުކާރުގެ ނިޔަތް އެންމެނަށް ވެސް ވަރަށް ސާފެވެ. އެއީ މުވައްސަސާޔަކުން ނެރޭ ބަޔާނަކުން ޖަހައިލާ ތައްގަޑަކުން އަދިކިޔެއްތަ ދޫކޮށްލާ ހަސަދައިގެ ތަގުރީރަކުން ބަދަލުކުރެވޭނެ ހަގީގަތެއް ނޫނެވެ.\nގާސިމް އިބްރާހިމް ޖަލު ހެދުމުގައި ކުޑަގޮޅީގައި އޮންނަވާ މަންޒަރު ދެކެން ރައީސް ޔާމީނު އަބަދުވެސް ބޭނުންވެއެވެ. ސަރުކާރުން އިންތިހާދަރަޖައަށް އުނދުޅި ބާނައިގެން ގާސިމްގެ މައްޗަށް ޖަލު ހުކުމެއް އިއްވައިފިއެވެ. އެކަމަކު ޖަލު ހެދުމުގައި ގާސިމް ހުންނަވާ މަންޒަރު ފެންނަ ފޮޓޯއެއް ނުނެގުނެވެ. އަދި އެކަމެއް ނުވެއެވެ. ރައީސް ޔާމީނުގެ އޮފީހުގައި އެމަނިކުފާނުގެ ކުރިމަތީގައި މިކަހަލަ ފޮޓޯއެއް ބަހައްޓަައިގެން ހިތަށް ފިނިކަމެއް އަދި ނުހޯދެއެވެ.\nމިކަންކަން ނުކުރެވުމަކީ ގާސިމްގެ އަނބިދަރީންގެ ގަޔަށް ބޮލަށް އަރައި ހިތަށް އެރިހާ ކަމެއް ކުރުމަށް އޮތް ހުއްޖަތެއް ނޫނެވެ. ގާސިމަށްޓަކައި ރައީސް ޔާމީނު ތައްޔާރުކުރުވި ކުޑަގޮޅިޔަށް ގާސިމްގެ ދަރިކަލުން ކޮއްޕައިލުމަށް އޮތް ސަބަބެއްވެސް ނޫނެވެ. ހަނދުމަފުޅު ބަހައްޓަވާށެވެ. މުހައްމަދު އަމީނުގެ އަރިހުގައި ޝައިޚު ޖަމީލުދީދީ ދެންނެވި ފަދައިން އަނިޔާވެރިޔާގެ އަނިޔާތައް ދެކެން ތަގުދީރު އެހުންނަނީ ހީލަހީލައެވެ. އެތަގުދީރު އައިސް ހިފާދުވަހަކުން ދެން ދެއްކޭނެ ބާރެއް ކުރެވޭނެ ކަމެއް ނޯވެއެވެ.


BREAKING: Covid-19: India In Anekkaa Ves Meehaku Maru Vejje - Vaguthu\nކޮވިޑް-19: އިންޑިއާ އިން އަނެއްކާ ވެސް މީހަކު މަރުވެއްޖެ\nއިންޑިއާގައި ބަލި މީހަކަށް ފަރުވާދެނީ\nކޮވިޑް-19 ޖެހިގެން އިންޑިއާ އިން އިތުރު މީހަކު މިއަދު މަރުވެއްޖެއެވެ.\nމިއީ އިންޑިއާ އިން މި ބަލި ޖެހިގެން މަރުވި ތިން ވަނަ މީހާއެވެ. އިންޑިއާގެ ތަފާސް ހިސާބުތައް ދައްކާ ގޮތުން އެ ގައުމުން ބަލި ޖެހުނު މީހުންގެ އަދަދު ވަނީ 129 އަށް އަރައިފައެވެ. އޭގެތެރެެއިން 13 މީހެއް ރަނގަޅުވި އިރު، ބަލި ޖެހުނު އެއްވެސް މީހެއްގެ ހާލު ސީރިއަސްއެއް ނޫނެވެ.\nއެ ގައުމުގެ މީޑީއާ ރިޕޯޓުތައް ބުނާ ގޮތުން އެންމެ ފަހުން މި ބަލީގައި މަރުވެފައި ވަނީ 64 އަހަރުގެ ފިރިހެނެކެވެ. އެމީހާ މަރުވީ އިންޑިއާގައި މި ބަލި އެންމެ ގަދަ އަށް މިހާރު ފެތުރެމުން އަންނަ މަހަރަޝްތްރާގެ ކަސްޓާބޯ ހޮސްޕިޓަލްގައި ފަރުވާދެމުން ދަނިކޮށް ކަމަށްވެއެވެ. އެކަމަކު، އެއީ ކޮން ގައުމެއްގެ މީހެއް ކަމެއް ނުބުނެއެވެ.\nނަމަވެސް، އެމީހާ އެންމެ ފަހުން އައީ ދުބާއީން ކަމަށްވެއެވެ.\nކޮވިޑް-19 އާ ގުޅިގެން އިންޑިއާ އިން މިއަދު ވަނީ އަފްގާނިސްތާނުންނާއި ފިލިޕީންސް އާއި މެލޭޝިއާ އިން މީހުން އެ ގައުމަށް ނާދެވޭ ގޮތް ހަދައިފައެވެ.\nދުނިޔޭގެ އެކިކަންކޮޅުތަކުގައި ކޮވިޑް-19 ޖެހުނު މީހުންގެ އަދަދު 182,700 އަށް ވަނީ އަރައިފައެވެ. އަދި މަރުވި މީހުންގެ އަދަދު 7,173 އަށް އަރާފައިވާ އިރު، މި ބަލި ޖެހިގެން މިހާތަނަށް ރަނގަޅު ކުރެވުނީ 79,883 މީހުންނެވެ.\nކޮވިޑް-19 ދުނިޔޭގެ 145 ގައުމެއްގައި ފެތުރެމުން އަންނަ އިރު، މި ބަލި އެންމެ ގަދައަށް ފެތުރޭ ގައުމުތަކުގެ ތެރޭގައި އިޓަލީ، ފްރާންސް، ސްޕެއިން ހިމެނެއެވެ.


Kaamiyaabu libendhen shakuvaakuraanan: Donald Trump\nކާމިޔާބު ލިބެން ދެން ޝަކުވާކުރާނަން: ޑޮނަލްޑް ޓްރަމްޕް\nއެމެރިކާގެ ކުރިއަށް އޮތް ރިއާސީ އިންތިހާބުގައި ވާދަކުރެއްވުމަށް ރިޕަބްލިކަން ޕާޓީގެ ރިއާސީ ޓިކެޓަށް ކެމްޕޭން ކުރައްވަމުން ގެންދަވާ އެގައުމުގެ މަހުޖަނު، ޑޮނަލްޑް ޓްރަމްޕް ވިދާޅުވަނީ އެބޭފުޅާހާ ޝަކުވާ ގިނަ ބޭފުޅެއް މި ރޭހުގައި ނެތް ކަމަށް ދެންނެވުމަކީ ހަމަ އަސްލަށް ވެސް ހަގީގަތެއް ކަމަށާއި ޝަކުވާކުރެއްވުން ހުއްޓަވާލެއްވުމުގެ ހިޔާލެއް ވެސް އެ ބޭފުޅާ ނުގެންގުޅުއްވާ ކަމަށެވެ.\n"އަހަރެންހާ މޮޅަށް ޝަކުވާކުރަން އެނގިވަޑައިގަންނަވާ ފަރާތެއް ނެތް. އަހަރެން ޝަކުވާކުރަނީ ކަންކަން ކާމިޔާބުކުރަން ބޭނުންވާތީ. ކާމިޔާބު ލިބެން ދެން އަޅުގަނޑު ގެންދާނީ މިގޮތަށް ޝަކުވާކޮށް ގިސްލަމުން،" ޓްރަމްޕް ވިދާޅުވި އެވެ.\nރިޕަބްލިކަންގެ ޕްރައިމަރީގެ ކުރީގައި އުޅުއްވާ ޓްރަމްޕް މިހެން ވިދާޅުވެފައި ވަނީ ސީއެންއެންގެ "ނިއު ޑޭ" ޕްރޮގްރާމްގައި ބައިވެރިވެ ވަޑައިގެން އަމާޒުވި ފާޑުކިޔުންތަކަކަށް ރައްދު ދެއްވަމުންނެވެ.\nއެކި މައްސަލަތަކުގައި އަބަދުވެސް ޝަކުވާކޮށް އަޑުގަދަކުރެއްވުމަށް މަޝްހޫރުވެ ވަޑައިގެންފައިވާ ޓްރަމްޕަށް ފާޑުކިޔުން އަމާޒުވެފައި ވަނީ އެ ބޭފުޅާގެ ހާމަކަން ބޮޑު ސިޔާސަތުތަކާއި ޖެހިލުންކުޑަ އަދި ގޮތްކުޑަ ފާޑުކިޔުންތަކާ ގުޅިގެންނެވެ.\nމީގެ އިތުރުން ރިޕަބްލިކަން ޕާޓީގެ ރިއާސީ ޓިކެޓް ލިބިވަޑައިނުގެންފި ހާލަތެއްގައި އެހެން ޕާޓީއެއް ނުވަތަ އަމިއްލަ ގޮތުން ވެސް ރިއާސީ ރޭހުގައި ވާދަކުރައްވަވާނެ ކަމުގެ އިޝާރާތެއް ޓްރަމްޕް ދެއްވާފައި ވުމަކީ "ޝަކުވާކުރައްވާ ސިޔާސީ ފަރާތެއް" ގެ ގޮތުގައި އެމެރިކާ އިން މި ބޭފުޅާ ލޭބަލްކުރައްވާފައިވާ ކަމެކެވެ.\nނަމަވެސް ޓްރަމްޕް ވިދާޅުވަނީ ކިތަންމެ ފާޑެއްކިޔަސް މައްސަލައެއް ނެތް ކަމަށެވެ. އޭނާ ވިދާޅުވަނީ ހިޔާލު ހޯދުމުގެ ވޯޓްގައި އަދި ރިޕަބްލިކަން ޕާޓީގެ ޕްރައިމަރީގެ ރޭހުގެ ކުރީގައި އޭނާ އުޅެނިކޮށް އެ ޕާޓީގެ ރިއާސީ ޓިކެޓް ލިބިވަޑައިނުގެންފި ނަމަ ރޭހަށް ނުކުމެ ވަޑައިގަންނަވާނެ އެހެން ގޮތެއް ހޯދަން ނުކުމެ ވަޑައިގަތުމަށް މަޖުބޫރުވެ ވަޑައިގަންނަވާނެ ކަމަށެވެ.\nރިޕަބްލިކަން ޕާޓީ އިން ޓްރަމްޕްގެ ނަން ފިޔަވައި އެހެން ނަމެއް ރިއާސީ ރޭހަށް ނޮމިނޭޓްކޮށްފި ނަމަ އެ ނަމަކަށް ތާއީދުކުރައްވަވާނެ ކަމަށް ވެސް އޭނާ މިހާތަނަށް ވިދާޅެއް ނުވެ އެވެ.


Majilis Raees, Shareef ah: Rayyithunge Majlis akee mas kakkaa thaneh noon - One Online\nރައްޔިތުންގެ މަޖިލީހުގެ ރައީސް މަޖިލިސް ޖަލްސާގައި --- ފޮޓޯ: މަޖިލިސް އިދާރާ\nމަޖިލިސް ރައީސް، ޝަރީފަށް: ރައްޔިތުންގެ މަޖިލީހަކީ މަސް ކައްކާތަނެއް ނޫން\nރައްޔިތުންގެ މަޖިލީހަކީ މަސް ކައްކާ ތަނެއް ނޫން ކަމަށް ރައްޔިތުންގެ މަޖިލީހުގެ ރައީސް މުހައްމަދު ނަޝީދު ވިދާޅުވެއްޖެއެވެ.\nރައްޔިތުންގެ މަޖިލީހުގެ މިއަދުގެ ޖަލްސާގައި މަޖިލިސް ރައީސް މިހެން ވިދާޅުވީ، އެފްއޭއެމް ހިންގަނީ ގާނޫނާއި ގަވާއިދާ ހިލާފަށް ކަމަަށް ބުނެ، ސްޕޯޓްސް މިނިސްޓްރީން ފިޔަވަޅު އަޅަން ގޮވާލައި މެދު ހެންވޭރު ދާއިރާގެ މަޖިލިސް މެންބަރު އަލީ އާޒިމް މަޖިލީހަށް މައްސަލަ ހުށަހެޅުއްވި ގަރާރަކީ، ގާނޫނާ ހިލާފަށް ހުށަހެޅުއްވި ގަރާރެއްކަަމަށް، މަޖިލީހުގެ މަރަދޫ ދާއިރާގެ މެންބަރު އިބްރާހިމް ޝަރީފް ވިދާޅުވުމާ ގުޅިގެން ޝަރީފަށް ރައްދު ދެއްވަމުންނެވެ.\nމަޖިލިސް ރައީސް ވިދާޅުވީ، "މީ މަސްކައްކާ ތަނެއްވެސް ނޫން، މިއީ އިތުރު އެހެން ކަމެއް ކުރާތަނެއްވެސް ނޫން، މިއީ ދިވެހި ސަރުކާރު ޖަވާބުދާރީ ކުރުވާތަން،" ކަމަށެވެ.\nމަޖިލިސް ރައީސް ވިދާޅުވީ، ރައްޔިތުންގެ މަޖިލީހަކީ ދިވެހި ދައުލަތުގެ އެހެން މުއައްސާތައްވެސް ޖަވާބުދާރީ ކުރުވާތަން ކަމަށެވެ. އެމަނިކުފާނު ވިދާޅުވީ، ރައްޔިތުންގެ މަޖިލިހުގައި ކުރާނެ ކަންތައްތައް ވަރަށް ސާފުކޮށް ގާނޫނުއަސާސީގަައި ބަޔާނޮށްފައިވާ ކަމަށާއި، މަޖިލީހަށް ހުށަހެޅޭ މައްސަލަ ތަކަކީ ގާނޫނުތަކާއި ގަވާއިދުތަކާ އެއްގޮތަށް ހުށަހެޅޭ ތަކެތި ކަމަށެވެ.\nމި މައްސަަލައަށް ވާހަކަ ދައްކަަވަމުން ޝަރީފް ވިދާޅުވީ، އެ މައްސަލައަކީ ގާނޫނާ ހިލާފަށް، ގާނޫނުން ނެތް ބާރެއް ބޭނުން ކޮށްގެން އަލީ އާޒިމް މަޖިލީހަށް ހުށަހެޅި މައްސަލައެއް ކަމަށެވެ.\nމި މައްސަލަ ބަލައިގަނެ ބަހުސް ކުރުމަށް މަޖިލިސް ރައީސް ފުރުސަތު ދެއްވުމުން ޝަރީފް ވިދާޅުވީ، ވަކި ބަޔަކު ގާނޫނާ ހިލާފުވެއްޖެކަން ކަނޑައަޅައި، ވަޒީރެއްގެ މައްޗަށް ވަކި އަމުރެއް ނެރުމަށް މަޖިލީހަށް މައްސަލައެއް ހުށަ ނޭޅޭނެ ކަމަށެވެ.\n"ގާނޫނާ ހިލާފަށް މި މައްސލަ ހުށަހެޅީ، މިހާރު މިތަން ވެއްޖެ ޝަރީއަތް ކުރާތަނަކަށް، ހުކުމް ކުރާތަނަކަށް، މިތަން ވެއްޖެ ބަދަލު ހިފުމަށް މައްސަލަތައް ހުށަހަޅާ ތަނަކަށް،" ޝަރީފް ވިދާޅުވިއެވެ.\nޝަރީފް ވިދާޅުވީ ބަޔަކު ގާނޫނާ ހިލާފު ވެއްޖެނަމަ އެމައްސަލަ ހުށަހަޅަން ޖެހޭނީ ކޯޓަށް ކަމަށެވެ. ވަޒީރަކު މަޖިލީިހަށް ޖަވާބުދާރީ ކުރުވޭނީ، އެ ވަޒީރަކު މަޖިލީހަށް ހާޒިރުކޮށް ސުވާލު ކޮށްގެންނާއި، އިތުބާރު ނެތް ނަމަ މަޖިލީހުން އެ ވަޒީރެއްގެ މައްޗަށް އިތުބާރު ނެތްކަމުގެ ވޯޓު ނަގައިގެން ކަމަށެވެ. ނަމަވެސް މަޖިލީހަށް މައްސަލައެއް ވައްދައިގެން ވަޒީރަކަށް ނުވަތަ، މުއައްސަސާއަކަށް ވަކިކަމެއް ކުރަން ވަކި ގޮތަކަށް ކުރަން މަޖިލީހުން އަމުރެއް ނުނެރެވޭނެ ކަމަށްވެސް ޝަރީފް ވިދާޅުވިއެވެ.\n"ސަރުކާރުގެ ވަކި ވުޒާރާއަށް ވަކިކަމެއް ވަކި ގޮތަކަށް ލާޒިމްކޮށް އަމުރު ކުރަން މިތަނަށް މައްސަލައެއް ހުށަހަޅައިގެން ވަލު ދޮރާށިން ވަންނަ ވަނުމަކީ ރާއްޖޭގައި އޮތް ޖުމްހޫރިއްޔާގެ ތިންބާރު ވަކިކޮށްފައިވާ ގާނޫނުއަސާސީ ތަންދޭ ކަމެއް ނޫން،،" ޝަރީފް ވިދާޅުވިއެެވެ.\nގުޅޭ ޓެގު ރައްޔިތުންގެ މަޖިލިސް އެފްއޭއެމް މިނިސްޓްރީ އޮފް ޔޫތް، ސްޕޯޓްސް އެންޑް ކޮމިއުނިޓީ އެމްޕަވާމަންޓް މަޖިލީހުގެ ރައީސް އިބްރާހީމް ޝަރީފު އައްޑޫ މަރަދޫ މެންބަރު


STO in vikkaa petrol aai diesel ge agu bodukoffi | Mihaaru\nއެސްޓީއޯގެ ދަށުން ހިންގާ އެފްއެސްއެމްގެ ޕެޓްރޯލް ޝެޑަކުން ސައިކަލަކަށް ޕެޓްރޯލް އަޅަނީ: މިއަދުން ފެށިގެން ޕެޓްރޯލް ލިޓަރެއް ވިއްކާނީ 10.79ރ. އަދި ޑީސަލް ލިޓަރެއްގެ އަގަކީ 11.61ރ. ކަމަށް އެސްޓީއޯ އިން ބުނޭ.---ފޮޓޯ: މިހާރު\nއެސްޓީއޯ އިން ވިއްކާ ޕެޓްރޯލާއި ޑީސަލްގެ އަގު ބޮޑުކޮށްފި\n15 މާޗް 2019 - 02:07 27 comments\nއެސްޓީއޯ އިން ވިއްކާ ޕެޓްރޯލާއި ޑީސަލްގެ އަގު މިއަދުން ފެށިފެން ބޮޑުކޮށްފި އެވެ.\nއެ ކުންފުނިން ބުނީ މިއަދުން ފެށިގެން ޕެޓްރޯލް ލިޓަރެއް ވިއްކާނީ 10.79ރ. އަށް ކަމަށެވެ. އެންމެ ފަހުން ޕެޓްރޯލް ލިޓަރެއް ވިއްކީ 10.19ރ. އަށެވެ. އެހެންކަމުން މިއީ 60 ލާރީގެ ބޮޑުވުމެކެވެ.\nޑީސަލް ލިޓަރެއް މިހާރު ވިއްކާނީ 11.61ރ. އަށެވެ. މިއީ 72 ލާރީގެ ބޮޑުވުމެކެވެ.\nWe have revised our diesel and petrol prices effective today, asaresult of price increase in the international market. pic.twitter.com/8Q5pmLbKqU\n— STO Plc (@sto_mkt) March 14, 2019\nއެސްޓީއޯއިން ވިއްކާ ޕެޓްރޯލާއި ޑީސަލްގެ އަގަށް ގެނައި ބަދަލު ފެންނަ ޗާޓު.\nއެސްޓީއޯ އިން ބުނީ ޕެޓްރޯލާއި ޑީސަލްގެ އަގު ބޮޑުކުރީ ދުނިޔޭގެ ބާޒާރުގައި އަގު ބޮޑުވަމުންދާތީ ކަމަށެވެ. އެގޮތުން ސާފުނުކުރާ ތެލުގެ އަގު މި އަހަރުގެ ކުރީކޮޅުން ފެށިގެން ގާތްގަނޑަކަށް 30 ޕަސެންޓު ބޮޑުވެފައިވާ ކަމަށް އެސްޓީއޯ އިން ބުނެ އެވެ.\nއެސްޓީއޯ އިން ބުނިގޮތުގައި ތެލުގެ ބާވަތްތަކުން ބޮޑު ފައިދާއެއް ނެގުމަކީ އެ ކުންފުނީގެ އަމާޒެއް ނޫނެވެ.\n"އަދި އެސްޓީއޯއިން ތެލުގެ އަގު ބޮޑޮ ކުރަން ނިންމަނީ ގަންނަން ލިބޭ އަގު ބޮޑުވެ، ދިގުދެމިގެންދާ ހާލަތްތަކުގަ އެވެ. އަދި އަގު ހެޔޮ ވެއްޖެ ނަމަ ވީ އެންމެ އަވަހަކަށް އަގަށް ހެޔޮ ބަދަލު ގެނައުމަކީ އެސްޓީއޯ އިން އަބަދުވެސް އިސްކަންދޭ ކަމެކެވެ،" އެސްޓީއޯ އިން ނެރުނު ބަޔާނެއްގައި ވެ އެވެ.\nއެސްޓީއޯ އިން ބުނީ ދުނިޔޭގެ ބާޒާރުގައި އުފެދިފައިވާ ސަޕްލައި ސާޕްލަސް މަދުވާނެ ކަމަށް، ތެލުގެ ވިޔަފާރި ދިރާސާ ކުރާ ފަރާތްތަކުން ލަފާކުރާ ކަމަށެވެ. އެ ލަފާކުރުންތަކުގެ ނަތީޖާ އަކީ އެ ކުންފުނިން ބުނިގޮތުގައި، ނޮވެމްބަރު 2018 ގައި ތެލުގެ އަގު ހުރި މިންވަރަށް ވުރެ މިދިޔަ ބުދަ ދުވަހުން ފެށިގެން އަގު މައްޗަށް ދިއުމެވެ. މިގޮތުން، ބާޒާރުގައި ސާފުނުކުރާ ތެލުގެ އަގުގެ ބެންޗްމާކް ގޮތުގައި ބަލާ ވެސްޓް ޓެކްސަސް އިންޓަމީޑިއޭޓް (ޑަބްލިއު.ޓީ.އައި) އަދި ބްރެންޓް ވިކިފައި ހުރީ އަގު ބޮޑުކޮށް ކަމަށް އެސްޓީއޯ އިން ބުނެ އެވެ.\n"ދިވެހިރާއްޖެ އަށް އެތެރެ ކުރަނީ ސާފުކޮށްފައި ހުންނަ ތެލުގެ ބާވަތްތަކެވެ. ސާފު ކޮށްފައި ހުންނަ ތެޔޮ ބާޒާރުގައި ލިބެން ހުންނަނީ ސާފުނު ނުކުރާ ތެލަށް ވުރެ އަގު ބޮޑުކޮންނެވެ. އެހެން ނަމަވެސް ބެންޗްމާކްތަކުގެ އަގަށް އަންނަ ބަދަލުތަކާ އެއް މިންވަރަކަށް، ސާފުކޮށްފައި ހުންނަ ތެލުގެ ބާވަތްތަކަށް ވެސް ބަދަލު އާދެ އެވެ،" ރާއްޖޭގައި ތެލުގެ އަގު ބޮޑުކުރި ސަބަބު، ކުރީ ފަހަރުތަކަށް ވުރެ ތަފުސީލްކޮށް ހާމަކޮށް އެސްޓީއޯ އިން ނެރުނު ބަޔާނުގައި ވެ އެވެ.\nއިތުރު ލިޔުންތައް އެސްޓީއޯ ތެލުގެ އަގު ޕެޓްރޯލް ޑީސަލް\nޕެޓްރޯލާއި ޑީސަލްގެ އަގު އަނެއްކާވެސް ބޮޑުކޮށްފި\nޕެޓްރޯލާއި ޑީސަލްގެ އަގު އެސްޓީއޯ އިން ހެޔޮކޮށްފި


Pakistan Gai Vote Lun Kuriah Dhiya Sarahaddhakah Varugadha Hamalaa Eh Dheefi - Vaguthu\nޕާކިސްތާނުގައި ވޯޓުލުން ކުރިއަށްދިޔަ ސަރަޙައްދަކަށް ވަރުގަދަ ޙަމަލާއެއް ދީފި\nޕާކިސްތާނުގައި މިއަދު ބާއްވާ ޢަންމު އިންތިޚާބުގައި ވޯޓުލުން ކުރިއަށްދިޔަ ސަރަޙައްދެއްގައި ބޮމުގެ ޙަމަލާއެއްދީ އެތައް ބަޔަކު މަރާލައިފިއެވެ.\nމި ޙަމަލާ ދީފައިވަނީ، އެޤައުމުގެ ހުޅަނގު ދެކުނުގެ ސިޓީއެއް ކަމަށްވާ ކުއެޓާގެ އިރުމަތީ ސަރަޙައްދެއްގައި ޤާއިމްކޮށްފައި ހުރި ވޯޓު ސްޓޭޝަނަކަށް އަމާޒުކޮށްގެންނެވެ. މި ޙަމަލާ ދިން ވަގުތުގައި އެ ސަރަޙައްދުގައި ގޮވި ބާރުގަދަ ގޮވުމުގެ ސަބަބުން މިހާތަނަށް މަރުވި މީހުންގެ ޢަދަދު 31 އަށް އަރާދައިވާއިރު 30 މީހަކު ވަނީ ޒަޚަމްވެފައެވެ.\nނޫސްތައް ބުނާގޮތުގައި މި ޙަމަލާގައި ޒަޚަމްވި މީހުންގެ ތެރެއިން އަށް މީހެއްގެ ހާލު ސީރިއަސް އެވެ. މިއަދު ހެނދުނުގެ ވަގުތެއްގައި ދިން މި ޙަމަލާގައި ޢާންމުންގެ އިތުރުން ފުލުހުންނާއި ބައެއް އެނޫންވެސް އޮފިޝަލުން މަރުވެފައި ވެއެވެ.\nއޮފިޝަލުންނާއި ޙަވާލާދީ ނޫސްތައް ބުނީ، މި ޙަމަލާ ދީފައިވަނީ ގައިގައި ގޮވާތަކެތި ހަރުކޮށްގެން ހުރި ފިރިހެނެއް ކަމަށެވެ. އޭނާ މަސައްކަތް ކޮށްފައިވަނީ، ވޯޓު ސްޓޭޝަންގެ ތެރެއަށް ވަދެ ބޮންތައް ގޮއްވާލައިގެން ޖާނުން ފިދާވުމަށެވެ. ނަމަވެސް އެ ސަރަޙައްދުގައި އެވަގުތު ތިބި ފުލުހުން އޭނާ ހުއްޓުވަން މަސައްކަތް ކުރުމުން، ސްޓޭޝަންގެ ބޭރުގައި ހުރެ ހަށިގަނޑުގައި ހަރުކޮށްފައި ހުރި ގޮވާތަކެތި ގޮއްވާލީއެވެ.\nމި ހާދިސާ ހިނގި އިރު އެ ސަރަޙައްދުގައި 260 އެއްހައި މީހުން ޙަރަކާތްތެރިވިއެވެ. މިއަދުގެ ޙަމަލާ އަމާޒުކުރި ސަރަޙައްދަކީ މީގެ ކުރިންވެސް ޕާކިސްތާނުގައި ޙަރަކާތްތެރިވާ ހައްދުފަހަނައަޅާފައިވާ ނިރުބަވެރި ޖަމާޢަތްތަކުން ޙަމަލާ އަމާޒުކޮށްފައިވާ ސަރަޙައްދެކެވެ.\nއެޤައުމުގެ ޤާނޫނު ހަދާ މަޖިލީހަށާއި ޕްރޮވިންސްތަކުގެ މަޖިލިސްތަކަށް މެންބަރުން އިންތިޙާބު ކުރުމަށް މިއަދު ބާއްވާ މި އިންތިޙާބުގައި 12،570 ކެންޑިޑޭޓުން، އެކި ސަރަޙައްދުތަކުގެ މެންބަރުކަމަށް ވާދަކުރާއިރު، އޭގެތެރޭގައި ޖުމުލަ 30 ސިޔާސީ ޕާޓީއެއްގެ ކެންޑިޑޭޓުން ހިމެނެއެވެ. މި ވޯޓުގައި ކުރިލިބޭ ޕާޓީއެއްގެ ލީޑަރަކަށް އެޤައުމުގެ ބޮޑުވަޒީރުކަމުގެ މަޤާބު ލިބޭނެއެވެ.\nޖުލައި 25, 2018 15:34\nހަހަހަަހަ މުސްލިމުންގެ ހާލު.ހީހީ ހަލާކު\nޖުލައި 25, 2018 18:45\nއޭ ދެން އަނެއްކާ އައިޑިއާތައް ނުދީބަލަ ދޯ...\nޖުލައި 25, 2018 22:40\nއެމެރިކާގައި ވޯޓްލީ އިރު ކިތައް ތަންތަން ގޮއްވާލައި ކިތައް މީހުން މަރުވިތަ؟ އީޔޫގެ ގައުމެއްގައި ވޯޓްލާއިރު ގޮއްވަނީ ކިތައް ތަންތަަން ތަ؟ އެނގޭ ކުއްޖަކު ޖަވާބު ދީބަލަ\nޖުލައި 26, 2018 08:22\nކަލޯމެން ކިތަންމެ ފުއްޕިޔަސް ތިޔަވައްތަރުގެ ގައުމުތައް އީޔޫގެ ގައުމުތައްހާ ސުލްހަވެރިއެއް ނޫން. ވެފައެއްވެސް ނެތް. ނުވެސް ވާނެ


ގެތައް އިޞްލާޙުކުރުމަށް 40 ނަސޭހަތް (20) – DhiSalafiyyah\nގެތައް އިޞްލާޙުކުރުމަށް 40 ނަސޭހަތް (20)\n19/01/2014 އަދަބާއި އަޚްލާޤު, ތަރުބިއްޔަތުއަލް އުޚްތު އުންމު ޢަބްދިﷲ\nބާރަވަނަ ނަސޭހަތް: ގެދޮރާ ބެހޭގޮތުން އައިސްފައިވާ ޝަރުޢީ ޙުކުމްތައް އުނގެނުން\nއޭގެ ތެރޭގައި ހިމެނޭ ބައެއް ކަންތައްތަކަކީ:\nފިރިހެނުން ގޭގައި ނަމާދުކުރުމާ ބެހޭގޮތުން ރަސޫލުﷲ صلى الله عليه وسلم ޙަދީޘްކުރައްވާފައިވެއެވެ.\n«… أَفْضَلَ الصَّلاَةِ صَلاَةُ المَرْءِ فِي بَيْتِهِ إِلَّا المَكْتُوبَةَ» [رواه البخاري ، الفتح رقم ٧۳۱]\nމާނައީ: “…ފަރުޟު ނަމާދުތައް ފިޔަވާ، އެންމެ ހެޔޮވެގެންވާ ނަމާދަކީ މީހަކު އޭނާގެ ގޭގައި ކުރާ ނަމާދެވެ.”\nފަހެ، ޢުޛުރަކާލައިގެން މެނުވީ، ވާޖިބުވެގެންވަނީ މިސްކިތުގައި (ފަރުޟު) ނަމާދުކުރުމެވެ. އަދިވެސް ރަސޫލުﷲ صلى الله عليه وسلم ޙަދީޘްކުރައްވާފައިވެއެވެ.\n« تَطَوُّعُ الرَّجُلِ فِي بَيْتِهِ يَزِيدُ عَلَى تَطَوُّعِهِ عِنْدَ النَّاسِ، كَفَضْلِ صَلَاةِ الرَّجُلِ فِي جَمَاعَةٍ عَلَى صَلَاتِهِ وَحْدَهُ » [رواه ابن أبي شيبة ، صحيح الجامع ۲٩٥۳]\nމާނައީ: “މީހަކު އޭނާގެ ގޭގައި ކުރާ ސުންނަތް ނަމާދުގެ ޘަވާބު މީސްތަކުންގެ ތެރޭގައި ކުރާ ސުންނަތް ނަމާދުގެ ޘަވާބަށްވުރެ އިތުރުވެގެންވެއެވެ. އެއީ ޖަމާޢަތުގައި މީހަކު ކުރާ ފަރުޟު ނަމާދު، އެކަނިހުރެ ކުރާ ފަރުޟު ނަމާދަށްވުރެ ހެޔޮވެގެންވާ ފަދައިންނެވެ.”\nއަދި އަންހެނާއާ މެދު ދަންނައެވެ. ގޭގެ ވީހާވެސް އެތެރޭގައި ނަމާދުކުރުން އެކަނބަލުންނަށް ހެޔޮކަން ބޮޑުވެގެންވެއެވެ. އެއީ ރަސޫލުﷲ صلى الله عليه وسلم ޙަދީޘްކުރައްވާފައިވާ ފަދައިންނެވެ.\n« خَيْرُ صَلَاةِ النِّسَاءِ فِي قَعْرِ بُيُوتِهِنَّ » [رواه الطبراني، صحيح الجامع ۳۳۱۱]\nމާނައީ: “އަންހެންކަނބަލުން ކުރާ އެންމެ ހެޔޮ ނަމާދަކީ ގޭގެ އެންމެ އެތެރޭގައި ކުރާ ނަމާދެވެ.”\nގޭގެވެރިމީހާގެ ޢިޛުނަނެތި އެހެންމީހަކު އޭނާގެ ގޭގައި އިމާމަކަށްވެގެން ނުވާނެއެވެ. އަދި ގޭގެވެރިމީހާއަށް ޚާއްޞަކުރެވިފައިވާ ތަނުގައި އިށީނދެގެންވެސް ނުވާނެއެވެ. ރަސޫލުﷲ صلى الله عليه وسلم ޙަދީޘްކުރައްވާފައިވެއެވެ.\n« لَا يُؤَمُّ الرَّجُلُ فِي سُلْطَانِهِ وَلَا يُجْلَسُ عَلَى تَكْرِمَتِهِ فِي بَيْتِهِ إِلَّا بِإِذْنِهِ » [رواه الترمذي رقم ۲٧٧۲]\nމާނައީ: “މީހެއްގެ ބާރުވެރިކަމުގައިވާ ތަނެއްގައި އޭނާގެ އިޛުނައެއް ނެތި އެހެންމީހަކު އިމާމުވެ ނަމާދުނުކުރާހުށިކަމެވެ. އަދި މީހަކަށް މާތްކޮށް ހިތުމުގެ ގޮތުން އެމީހެއްގެ ގޭގައި އެމީހާއަށް ޚާއްޞަ ކުރެވިފައިވާ ތަނެއްގައި އޭނާގެ އިޛުނަ ނެތި އެހެން މީހަކު ނުއިށީންނާށެވެ.”\nއެބަހީ: އޭނާގެ މިލްކުގައިވާ ތަނެއްގައި ނުވަތަ އެތަނަށް ވެރިއަކުވާ ތަނެއްގައި، މިޘާލަކަށް ގޭގެވެރިމީހާ އޭނާގެ ގޭގައި އަދި މިސްކިތުގެ އިމާމަށްވުރެ ރަނގަޅަށް ޤުރްއާން ކިޔަވާ މީހަކުކަމުގައި ވިޔަސް އެވެރިއެއްގެ ޢިޛުނަނެތި އެތަނުގައި އިމާމަކަށް ނުވެވޭނެއެވެ. އަދި ހަމައެދަފައިން ގޭގެވެރިމީހާއަށް ޚާއްޞަކުރެވިފައިވާ ތަނެއްގައި، މިޘާލަކަށް ގޭގެވެރިމީހާގެ އެނދު ތަންމަތީގައި އޭނާގެ ޢިޛުނަނެތި އިށީނުން އެއްވެސް މީހަކަށް ހުއްދަވެގެންނުވެއެވެ.


Annah mahuge thereygai Covid-19 ah vaccine eh nereveyne: Russia – adduLIVE\nއަންނަ މަހުގެ ތެރޭގައި ކޯވިޑް-19 އަށް ވެކްސިނެއް ނެރެވޭނެ: ރަޝިޔާ\nJul 14, 2020, 15:40 އަމީރާ\nދުނިޔޭގެ ފުރަތަމަ ކޯވިޑް-19 ގެ ވެކްސިން އަންނަ މަހުގެ ތެރޭގައި ނެރޭނެ ކަމަށް ރަޝިޔާ އިން ބުނެފިައެވެ.\nހޯމަ ދުވަހު، އެޤައުމުގެ ސައިންސްވެރިން މިކަން ހާމަ ކޮށްފައިވަނީ، އެ ޤައުމުން އުފައްދަމުން އަންނަ ވެކްސިންގެ އިންސާނުން ގަޔަށް ވެކްސިން ޖަހައިގެން ތަހުލީލު ކުރާ ބައި ނިމިފައިވާ ކަން އާދިއްތަ ދުވަހު އިއުލާން ކޮށްފައި ވަނިކޮށެވެ.\nމި ވެކްސިން ތައްޔާރު ކުރާ ފަރާތް ކަމަށްވާ، ސެޗެނޮވް ޔުނިވަރސިޓީ ސެންޓަރ ފޯ ކްލިނިކަލް ރިސަރޗް އަދި މެޑިކަލް ސެންޓަރުގެ ހެޑް އަދި ޗީފް ރިސަރޗަރ ކަމަށްވާ އެލީނާ ސްމޮލްޔަރުޗުކް ވިދާޅުވީ އިންސާނުން ގަޔަށް ވެކްސިން ޖަހައިގެން ކުރިއަށް ގެންދިޔަ ތަހުލީލުތައް ނިމިފައިވާ ކަމަށާއި، އެބައި ކުރިއަށް ދިޔައީ ވަރަށް ފުރިހަމަ އަށް ކަމަށެވެ.\nރަޝިޔާގެ ނޫސްތަކަށް އެލީނާ ދިން އިންޓަވިއު އެއްގައި ބުނެފައިވަނީ، "ވެކްސިންގެ ޓްރައަލް ތައް ނިމި ވެކްސިން އަކީ ރައްކާތެރި އެއްޗެއް ކަން ދެނެގަނެވިއްޖެ" ކަމަށެވެ.\nރަޝިޔާ އިން ހާމަ ކުރާ ގޮތުގައި މި ވެކްސިން ފުޅާ ދާއިރާ އެއްގައި "ސިވިލް ސަރކިއުލޭޝަނަކަށް" ދާން ފަށާނެ ކަމަށް ބެލެވެނީ އޮގަސްޓް 12 އާއި 14 އާއި ދެމެދުގެ ދުވަހެއް ގައެވެ.\nރަޝިޔާ އިން މިހެން ބުނެފައި ވީ ނަމަވެސް، ވެކްސިނެއް ފުޅާ ދާާއިރާއެއްގައި އާންމުންނަށް ދޫ ކުރެވެން ފެށޭނީ3ފޭސް އެއްގެ ދިރާސާތަކެއް ނިމުމަށް ފަހު އެވެ. އަދި ދުނިޔޭގެ ސިއްޙަތު ޖަމްޢިއްޔާއިން ހާމަ ކޮށްފައިވާ ކޮރޯނާ ވައިރަހުގެ ވެކްސިން ލިސްޓުގެ ޑްރާފްޓުގައި ވާ ގޮތުން، ރަޝިޔާގެ ވެކްސިން އޮތީ ފޭސް 1 ގައެވެ.


Mahloof Ah Dhauvaa Ufulee Rayyithun Lolugai Andhun Alhuvan - Shiyam - Vaguthu\nވެކްސިނާއި ދެކޮޅު މީހުންގެ ސަބަބުން ޔޫރަޕަށް ބިރު ބޮޑުވަނީ! - 24 މިނެޓް ކުރިން\nމަހްލޫފަށް ދައުވާ އުފުލީ ރައްޔިތުންގެ ލޮލުގައި އަނދުން އަޅުވަން - ޝިޔާމް\n2 މަސް ކުރިން ( ނޮވެމްބަރު 25, 2021 )\nޔޫތު މިނިސްޓަރު އަހްމަދު މަހްލޫފްގެ މައްޗަށް ދައުލަތުން ދައުވާ އުފުލީ ރައްޔިތުންގެ ލޮލުގައި އަނދުން އަޅުވަން ކަމަށް ނައިފަރު ދާއިރާގެ މެންބަރު އަހްމަދު ޝިޔާމް ވިދާޅުވެއްޖެއެވެ.\nމަހްލޫފަށް ދައުވާ ކުރުރުމުން ޝިޔާމް މިއަދު ހެނދުނު ކުރެއްވި ޓްވީޓެއްގައި ވިދާޅުވީ މަހްލޫފްގެ މައްޗަށް ދައުވާ އުފުލީ އިންސާފުވެރިކަން ދައްކަން ކަމަށެވެ. "ދައުލަތުން މަހްލޫފްގެ މައްޗަށް ދައުވާ އުފުލީ ހިތުން ރައްޔިތުން ލޮލުގައި އަނދުން އަޅުވައި މާއިންސާފުވެރި ބައެއް ކަމަށް ދައްކަން." ޝިޔާމް ވިދާޅުވިއެވެ.\nޝިޔާމް ވިދާޅުވީ ރައްޔިތުންގެ ލޮލުގައި އަނދުން އެޅުވުމަށް މަހްލޫފްގެ މައްޗަށް ދައުވާ އުފުލި ނަމަވެސް އަޑީގައި އޮތީ ރައީސް ޔާމީނަށް އަނިޔާ ދިނުމުގެ ނުބައި ވިސްނުން އެކަނި ކަމަށެވެ. "ރައީސް ޔާމީނަށް އިންސާފު ލިބުމަށް އެދެނީ ޕީޕީއެމް ޕީއެންސީ އެކަނި ނޫންކަމާއި، މުޅި ގައުމުކަން ދަންނަން ޖެހޭ." ޝިޔާމް ވިދާޅުވިއެވެ.\nDhaulathun @AhmedMahloof ge mahchah dha'uwa ufulee hithun rayyithun lokugai andhun alhuva maa ainsaafuveri baehkamah dhakkan. Adeega othee Raees Yameen ah aniyaa dhinumuge nubai visnun ekani. RY ah insaafu libumah edhenee PPM-PNC ekani noonkamaa mulhi qaumukan dhannan jehey.\n— Ahmed Shiyam (@Shiyamaldives) November 25, 2021\nމަހްލޫފްގެ މައްޗަށް އިއްޔެ ދައުވާ އުފުލާފައި ވާއިރު ވ.އަތޮޅު އާރަށް ކުއްޔަށް ދިނުމަށް ފަހު ޔާމީން ރިޝްވަތުގެ ފައިސާ ހޯއްދަވައިގެން އެފައިސާ އިން މަނީ ލޯންޑަރ ކުރެއްވި ކަމަށް ބުނެ އިއްޔެ ޕްރޮސެކިއުޓަރ ޖެނެރަލް ހުސެއިން ޝަމީމް ވަނީ ޔާމީންގެ މައްޗަށް މަނީ ލޯންޑަރިންގެ ދައުވާ އާއި ރިޝްވަތު ގަބޫލުކުރުމުގެ ކުށުގެ ދައުވާ އުފުލާފައެވެ.\nއާރަށުގެ މައްސަލައިގައި ޔާމީންގެ މައްޗަށް ދައުވާ އުފުލާފައި މިވަނީ އެމައްސަލަ ފުލުހުން ޕީޖީއަށް ފޮނުވިތާ ގިނަ ދުވަސްތަކެއް ފަހުންނެވެ. ފުރަތަމަ މައްސަލަ ޕީޖީ އަށް ފޮނުވުމުން މައްސަލަ އަނބުރާ ފޮނުވާލީ ފުލުހުން ތަހްގީގު ކުރިއިރު ގާނޫނީ އިންޒާރު ދީފައި އޮތް ގޮތް ގޯސްވުމުންނެވެ. ފަހުން ފުލުހުން އަލުން މައްސަލަ ތަހްގީގު ކުރަން ގާނޫނީ އިންޒާރު ދިނުމަށް ފަހު ތަހްގީގު ފެށުމުން ޔާމީން ވަނީ ތަހްގީގު ނިމިފައި އޮތް މައްސަލައަކަށް ވުމުން ބަޔާން ދެއްވަން ދެކޮޅު ހައްދަވާފައެވެ.\nމަނީ ލޯންޑްރިންގެ ދައުވާއެއް ސާބިތުވެ މިހާރު ވެސް ޔާމީންގެ މައްޗަށް ފަސް އަހަރުގެ ޖަލު ހުކުމެއް އިއްވާފައި އެބައޮތެވެ. އެމައްސަލަ ސުޕްރީމް ކޯޓުގައި އިސްތިއުނާފް ކުރުމުން މިހާރު އޮތީ ހުކުމް ކުރަން ތައްޔާރުވެފައެވެ. މިމަސް ނިމުމުގެ ކުރިން އެމައްސަލައިގެ ހުކުމް ކުރުމަށް މަސައްކަތް ކުރައްވަމުން ގެންދަވާ ކަމަށް ސުޕްރީމް ކޯޓުން ވަނީ ވިދާޅުވެފައެވެ.\nދައުވާ އިއްވުމާއެކު ރައީސް ޔާމީން ވިދާޅުވީ ސާފު ނުވާ ކަމަށް!\nމަހްލޫފްގެ ޝަރީއަތް ފަސްކުރިއިރު ކޯޓުން ގެންގުޅޭ އުސޫލުގައި ހާމަކަމެއް ނެތް - ޓްރާންސްޕޭރެންސީ\nނޮވެމްބަރު 25, 2021 11:32\nމެމްބަރ ޝިޔާމު ވިދާޅުވީ ހަގީގީ ތެދުފުޅެއް، ޖުޑިޝަރީ ޓާގެޓްކޮށްފައިވަނީ ސަދޫމު ޝަރުއީ ނިޒާމަށް\nނޮވެމްބަރު 25, 2021 12:02\nމަހްލޫފަށް ދައުވާ ނުކުރަން އުޅެނިކޮށް ބޮޑޭގެ އެންގުމަށް\nއެކަން ބަދަލުކުރީ މަކަރުވެރި ރޭވުމަކުންނެވެ ރައްޔިތުންގެ\nލޮލުގައި އަނދުންދުންއަޅުވައި، ދައުލަތުން ކަންކުރަނީ\nރަނގަޅަށް ކަމަށް ދެއްކުމަށެވެ އެހެންވެ ކޮންމެވެސް ސިފައެއްގައި ތިޔަ ދައުވާ ކުރިއަށް ގެންދާނެއެވެ އެކަމަކު\nއެއްވެސް ނަތީޖާއަކާހަމައަށް ނުދާނެއެވެ ބޭނުމަކީ މަހުލޫފަށް\nދައުވާކުރާކަން ދެއްކުމެވެ އެހެންކަމެއް ނޫނެވެ.\nނޮވެމްބަރު 25, 2021 12:18\nއަބަދުވެސް ކަލެއަށް ހީވާނީ އެކަމެއްގެ އިދިކޮޅަށް\nނޮވެމްބަރު 25, 2021 13:16\nހަގީގީ ތެދުފުޅެއް. މިސަރުކާރަކަށް މަހޭއަކަށް އެއްގޮތެއްވެސް ނެހެދޭނެ.\nނޮވެމްބަރު 25, 2021 16:00\nގާދިރޭ އެހެންއެކަންވާނީ ގާދިރޭހުރޭ ދެލޯބޮޑުކޮށްގެން ރަނގަޅަށް ބަލަން.


Nikamehchakaai Loabi Ge Gulhun Baavaathee Anhen Dharifulhu Ge Boa Burikollaigen Bappa Fuluhah - Vaguthu\nނިކަމެތި ފިރިހެނަކާއި އަންހެން ދަރިފުޅު ލޯބީގެ ގުޅުން ބާއްވާތީ އެކަމާއި ރުޅިއައިސްގެން އިންޑިއާ ފިރިހެނަކު އޭނާގެ އަންހެން ދަރިފުޅުގެ ބޯ ބުރިކޮށްލައިގެން އެބޯ އަތުން ހިފައިގެން ހިނގާފައި ޕޮލިސް ސްޓޭޝަނަށް ގޮސް ދަރިފުޅު މަރާލި ކަމަށް އިއުތިރާފު ވެއްޖެއެވެ.\nއުމުރުން އެންމެ 17 އަހަރުގެ އަންހެން ދަރިފުޅުގެ ބޯ ބުރިކޮށްލުމުގެ ލާއިންސާނީ ޖަރީމާ ހިންގާފައި ވަނީ އިންޑިއާގެ އުއްތަރަ ޕްރަދޭޝްގައި ސާވޭޝް ކުމާރު ނަމަކަށް ކިޔާ މީހެކެވެ.\nއިންޑިއާގެ ނޫސްތަކުން ރިޕޯޓް ކުރާ ގޮތުގައި ކުމާރު އޭނާގެ ދަރިފުޅުގެ ބޯ ހިފައިގެން ޕޮލިސް ސްޓޭޝަނަށް ގޮސް ވަނީ އޭނާ ދަރިފުޅު މަރާލި ކަމަށް އެއްބަސްވެފައެވެ. "އަހަރެން މިކަން ކުރީ. އަހަރެން ބޭނުން ނުވާ މީހަކާއި އަހަރެންގެ ދަރިފުޅު ލޯބީގެ ގުޅުން ބާއްވާތީ ދަރިފުޅު މަރާލީ އަހަރެން. މިއީ އެހެން މީހަކު ކުރި ކަމެއް ނޫން. ދަރިފުޅުގެ ހަށިގަނޑު އޮންނާނެ ގޭގެ ކޮޓަރީގައި." ކުމާރު ފުލުހުން ކައިރީ ބުންޏެވެ.\nކުމާރު ވަނީ އޭނާގެ ދަރިފުޅު ލޯބީގެ ގޮތުން ގުޅިގެން އުޅުނު މީހާ ވެސް ވާނީ މަރާލާފައި ކަމަށް ފުލުހުން ކައިރީ ބުނެފައެވެ. ނަމަވެސް އަދި ފުލުހުންނަށް އޭނާ ނުފެންނަ ކަމަށް ފުލުހުން ބުނެއެވެ.\nކުމާރު އާއި ކުމާރުގެ އަނބިމީހާ ވެސް މިހާރު ވަނީ ހައްޔަރު ކޮށްފައެވެ.\nއެމީހުންގެ އަންހެން ދަރިފުޅުގެ ހަށިގަނޑު ވަނީ ގޭތެރެއިން ފެނިފައެވެ. އެކުއްޖާގެ ޕޯސްޓްމޯޓަމް ހެދުމުގެ މަސައްކަތް މިހާރު ކުރަމުން ގެންދާ ކަމަށް ފުލުހުން ބުނެއެވެ.\nއިންޑިއާގެ އުއްތަރަ ޕްރަދޭޝް އަކީ އަންހެނުންނާއި ދެކޮޅަށް އެންމެ ގިނަ ހަމަލާ ދޭ އިންޑިއާގެ ސްޓޭޓެވެ. 2019 ވަނަ އަހަރު އަންހެނުންނަށް އަމާޒުކޮށް ހަމައެކަނި އުއްތަރަ ޕްރަދޭޝްގައި 7444 ހަމަލާ ދީގެން މައްސަލަ ކަމާބެހޭ ފަރާތްތަކަށް ރިޕޯޓް ކޮށްފައި ވެއެވެ.\nމާޗް 5, 2021 21:06\nކާންދީ ބޮޑު ކުރަނީ މަށަށް ޑޮލަރު ބޮނޑި ހޯދާ ދޭށޭ. އެހެންވީމާ ބޯ ވެސް ބުރިކޮށްފާނެ...\nއިސްލާމް ދީނާ ޢާފިޔަތު ގެ ނިޢުމަތަށް ﷲއަށް ޙަމްދު ކުރަން


ބީލަމަށް ނުލައި، ކުރީގެ ސަރުކާރުގައި 25 ބުރީގެ ދަރުމަވަންތަ ހޮސްޕިޓަލް އިމާރާތް ކުރަން ހަވާލުކުރުމުގައި ކޮރަޕްޝަނެއް ނެތް ކަމަށް އެންޓި ކޮރަޕްޝަން ކޮމިޝަން (އޭސީސީ)އިން ނިންމި މައްސަލަ އަލުން ތަހުގީގު ކުރަން ފަށައިފި އެވެ.\nކުރީގެ ސަރުކާރުގައި ހިންގި ޚިޔާނާތްތައް ބަލަން ރައީސް އިބްރާހިމް މުހައްމަދު ސޯލިހް އުފެއްދެވި އެސެޓް ރިކަވަރީ ކޮމިޝަން (ޕީސީސީއާރު) އުވާލާ ވަގުތު ޖެހިއްޖެ ނަމަ، މަސައްކަތްތައް އެންޓި ކޮރަޕްޝަން ކޮމިޝަނާ ހަވާލުކޮށް އުވާލިޔަސް މައްސަލައެއް ނެތް ކަަމަށް ޕީސީސީއާރުގެ ރައީސް އަހްމަދު އަސްއަދު މިއަދު ވިދާޅުވެއްޖެ އެވެ.\nދީބާޖާ މައްސަލައިގެ ޝަރީއަތް ސުޕްރީމް ކޯޓުގައި މާދަމާ\nދީބާޖާ އިންވެސްޓްމަންޓަށް ބަދަލުގެ ގޮތުގައި 348 މިލިއަން ރުފިޔާ ދައްކަން ދައުލަތުގެ މައްޗަށް ކޮށްފައިވާ ހުކުމް ރިވިއުކުރަން ސުޕްރީމް ކޯޓަށް ހުށަހެޅި މައްސަލައިގެ ފުރަތަމަ...\nމާލީ ކަންކަން ބަލަހައްޓަން ހާއްސަ މަގާމެއް އުފައްދައިފި\nސަރުކާރުގެ އޮފީސްތަކުގެ މާލީ ކަންކަން ބެލެހެއްޓުމަށްޓަކައި، "ޗީފް އެކައުންޓްސް އެގްޒެކެޓިވް" ގެ ނަމުގައި ހާއްސަ މަގާމެއް އުފައްދައިފި އެވެ.\nކޮރަޕްޝަނާ ދެކޮޅަށް ނަތީޖާ ނެރެވޭނެ: ރައީސް އޮފީސް\nވިސްލްބްލޯ ކުރާ ފަރާތްތައް ރައްކާތެރި ކުރުމުގެ ގާނޫނާ އެކު ސަރުކާރުން ކޮރަޕްޝަނާ ދެކޮޅަށް ކުރާ މަސައްކަތުގައި އިންގިލާބީ ބަދަލެއް އަންނާނެ ކަމުގެ ޔަގީންކަން ރައީސް އޮފީހުން މިއަދު ދީފި އެވެ.\nމާލިއްޔަތު ގަވާއިދުން ކޮރަޕްޝަނަށް ހުޅުވިފައި ހުރި ދޮރުތައް ބަންދުކުރަން، އެ ގަވާއިދު މި ސަރުކާރުގައި ދެ ވަނަ ފަހަރަށް އިސްލާހު ގެނެސް ގެޒެޓުކުރަން ފޮނުވާފައިވާ ކަމަށް ފިނޭންސް މިނިސްޓަރު އިބްރާހިމް އަމީރު މިއަދު ވިދާޅުވެއްޖެ އެވެ.\nބީލަމަށް ހުޅުވާ ނުލައި މަޝްރޫއުތައް ހިންގަން ހަވާލުކުރެވޭ ގޮތަށް މާލިއްޔަތު ގަވާއިދަށް ކުރީގެ ރައީސް އަބްދުﷲ ޔާމީންގެ ސަރުކާރުގައި ގެނައި އިސްލާހާ އެކު، ކޮރަޕްޝަނަށް ހުޅުވިފައި އޮތް މާއްދާ އުވައިލުމަށް އެންޓި ކޮރަޕްޝަން ކޮމިޝަން (އޭސީސީ)ން އަނެއްކާވެސް ސަރުކާރުގައި އެދިއްޖެ އެވެ.\nފެނަކައާ ގުޅުން ހުރި ގިނަ މައްސަލަތަކެއް އޭސީސީ އަށް ހުށަހަޅައި އޭނާގެ މައްޗަށް ތުހުމަތުތަކެއް ކޮށްފައި ވިޔަސް މަގާމުގައި ހުންނަވައި މިހާތަނަށް ހިންގެވި ވައްކަމެއް، ކޮރަޕްޝަނެއް އަދި ރިޝްވަތުގެ އަމަލެއް ވެސް ނޯންނާނެ ކަމަށް އެ ކުންފުނީގެ މެނޭޖިން ޑިރެކްޓަރު މުހައްމަދު ސައީދު ރޭ ވިދާޅުވެއްޖެ އެވެ.\nSeptember 07, 2020 34\nވެބްފޮންޓެއިނާ ހަވާލުކުރުމުގައި ގޯހެއް ނުހަދަން:ފިނޭންސް\nއޭޝިއަން ޑިވެލޮޕްމަންޓު ބޭންކް (އޭޑީބީ) ގެ އެހީގައި ރާއްޖޭގައި ކުރިއަށް ގެންދާ ސިންގަލް ވިންޑޯ މަޝްރޫއުގައި މިސް ޕްރޮކިއުމެންޓެއް ހިނގާފައި އޮތަސް ކޮރަޕްޝަނެއް ނުވަތަ އެ ބޭންކުގެ އެންޓި ކޮރަޕްޝަން ޕޮލިސީއާ ޚިލާފު ކަމެއް ހިންގާފައި ނުވާ ކަމަށް ފިނޭންސް މިނިސްޓްރީން މިއަދު ބުނެފި އެވެ.\nSeptember 06, 2020 115\n100 މިލިއަން ރުފިޔާގެ މަޝްރޫއު އޭޑީބީން ހުއްޓުވައިފި\nއިކޮނޮމިކް މިނިސްޓްރީ އާއި އެތަނާ ގުޅުން ހުރި އިދާރާތަކުގެ ޚިދުމަތްތައް އެއް ވިއުގައަކުން ގުޅާލަން ފެށި 6.7 މިލިއަން ޑޮލަރު (100 މިލިއަން ރުފިޔާ)ގެ ނެޝަނަލް ސިންގަލް ވިންޑޯ ޕްރޮޖެކްޓް، ޝަރުތު ހަމަނުވާ ކުންފުންޏަކާ ހަވާލުކުރި މައްސަލަ ބަލައި އެ މަޝްރޫއު އަލުން ހުޅުވާލައިގެން ކުރިއަށް ގެންދަން އޭޝިއަން ޑިވެލޮޕްމެންޓް ބޭންކް...


އިންގްލެންޑް ކޮޅަށް ލަނޑުޖެހުމަށްފަހު ނެދަލޭންޑްސްގެ ކުއިންސީ ޕްރޯމެސް (ކ) އުފާ ފާޅުކުރަނީ. --ފޮޓޯ: ގެޓީ އިމޭޖަސް\nޔުއެފާ ނޭޝަންސް ލީގުގައި ރޭ ކުޅެވުނު ސެމީ ފައިނަލްގެ ދެވަނަ މެޗުގެ އިތުރުވަގުތުގެ ދެ ހާފުގައި ކާމިޔާބުކުރި ގޯލްތަކުން އިންގްލެންޑް ބަލިކޮށް ނެދަލެންޑްސް މި މުބާރާތުގެ ފައިނަލުން ފުރުޞަތު ހޯދައިފިއެވެ. މި މެޗުން ނެދަލޭންޑްސް މޮޅުވީ 3-1 އިންނެވެ.\nމިއީ 2010 ވަނަ އަހަރު ދެކުނު އެފްރިކާގައި އޮތް ފީފާ ވޯލްޑްކަޕަށް ފަހު ބޮޑު މުބާރާތެއްގެ ފައިނަލުން ނެދަލޭންޑްސް ޖާގަ ހޯދި ފުރަތަމަ ފަހަރެވެ. އެފަހަރު ފައިނަލްގައި ސްޕެއިން އަތުން އެ ޓީމު ބަލިވީ އިތުރުވަގުތުގައި އަންދްރެއަސް އިނިއެސްޓާ ކާމިޔާބުކުރި ގޯލާއެކު 1-0 އިންނެވެ.\nޔުއެފާ އިން މިދިޔަ އަހަރު މުޅިން އަލަށް ފެށި މި މުބާރާތުގެ ފައިނަލްގައި ނެދަލޭންޑްސް ނިކުންނާނީ ޔޫރަޕްގެ ޗެމްޕިއަން ޕޯޗުގަލްއާ ދެކޮޅަށެވެ.\nބްރާގާގެ އެސްޓާޑިއޯ ޑ. އަފޮންސޯ އެންރީކޭސް ގައި ރޭ ކުޅުނު މި މެޗުގެ 32 ވަނަ މިނެޓުގައި ލިބުނު ޕެނަލްޓީއަކުން ކުރީން ލީޑްނެގީ އިންގްލެންޑުންނެވެ. މިއީ އެ ޓީމުގެ މާކަސް ރަޝްފޯޑަށް ނެދަލޭންޑްސްގެ ޒުވާން ޑިފެންޑަރު މަތައިސް ޑި ލިޓް ކުރި ފައުލަކަށް ރެފްރީ ދިން ޕެނަލްޓީއެކެވެ. މި ޕެނަލްޓީ ގޯލަށް ވައްދާލީ ވެސް ރަޝްފޯޑެވެ.\nމި ހާފުގައި ނެދަލޭންޑްސްގެ ރަޔާން ބަބެލް އާއި ވާޖިލް ވެން ޑައިކްގެ އިތުރުން މެމްފިސް ޑިޕާއީ އަށް ލަނޑުޖެހުމަށް ލިބުނު ފުރުޞަތުތަކުގެ ބޭނުންހިފޭގޮތެއްނުވިއެވެ. ބަބެލް އާއި ޑިޕާއީ ފޮނުވާލި ހަމަލާތައް އިންގްލެންޑްގެ ގޯލްކީޕަރު ޖޯޑަން ޕިކްފޯޑް މަތަކުރިއިރު ޕެނަލްޓީއޭރިޔާބޭރުން ވެން ޑައިކް ފޮނުވާލި ބޯޅަ ދިޔައީ ދަނޑިކައިރިން ބޭރަށެވެ. އޭގެފަހުން، ފުރަތަމަ ހާފުގެ އިތުރުވަގުތުގައި ނެދަލޭންޑްސްގެ ޑި ލިޓް ބޮލުން ފޮނުވާލި ބޯޅަ ވެސް ގޯލަށް ނުވަނީ ހަމަކިރިޔާއެވެ. މި މެޗުގެ ފުރަތަމަ ހާފު ނިމުނީ 1-0 ގެ ނަތީޖާއަކުން އިންގްލެންޑް ކުރީގައިއޮވެގެންނެވެ.\nއިންގްލެންޑުން ދެވަނަ ހާފަށް ނިކުތީ ބަދަލަކާއެކުގައެވެ. އެގޮތުން، ރަޝްފޯޑަށް އަނިޔާވުމުން ބަދަލުގައި ހެރީ ކޭން ވަނީ ކުޅެން ނެރެފައެވެ. މިހާފުގެ ކުރީކޮޅު އިންގްލެންޑްގެ ލީޑް ފުޅާކުރުމަށް ޖޭޑަން ސަންޗޯ އަށް ލިބުނު ފުރުޞަތު ބޭކާރުވިއިރު، ފުލުފުލުގައި ނެދަލޭންޑްސްގެ ޑީޕާއީ އާއި މާޓެން ޑެ ރޫން ފޮނުވާލި ހަމަލާތައް އިންގްލެންޑްގެ ކީޕަރު ޕިކްފޯޑް މަތަކުރިއެވެ.\nނެދަލޭންޑްސް އަށް ނަތީޖާ ހަމަހަމަކޮށްދިނީ، މެޗުގެ 73 ވަނަ މިނެޓުގައި ޑިޕާއީ ނަގައިދިން ކޯނަރަކުން ލިބުނު ބޯޅަ ބޮލުން ގޯލްގެ ތެރެއަށް ވައްދާލައިގެން ޑި ލިޓް އެވެ.\nމެޗު ނިމެން ހަތް މިނެޓަށްވެފައިވަނިކޮށް، ބަދަލު ކުޅުންތެރިއެއްގެ ގޮތުގައި ކުޅެން ނިކުތް އިންގްލެންޑްގެ ޖެސޭ ލިންގާޑް ގޯލެއް ކާމިޔާބުކުރިއެވެ. ނަމަވެސް، ވީޑިއޯ އެސިސްޓަންޓް ރެފްރީ (ވީއޭއާރް)ގެ އެހީ ހޯދުމަށް ފަހު މެޗުގެ ރެފްރީ ނިންމީ އޮފްސައިޑް ކަމަށެވެ.\nމެޗުގެ ފުރިހަމަ ވަގުތު ހަމަވިއިރު ދެ ޓީމު 1-1 އިން އެއްވަރުވެފައި އޮތުމުން ނަތީޖާ ނެރުމަށް ކުޅުނު އިތުރު ވަގުތުގެ ދެ ހާފުގެ ތެރެއިން ފުރަތަމަ ހާފުގައި ނެދަލޭންޑްސް އިން ފުރަތަމަ ފަހަރަށް ލީޑް ނެގީ އިންގްލެންޑްގެ ކައިލް ވޯކާ އަތުން ބައިކޮޅަށް ވަން ގޯލަކުންނެވެ. އެ ޓީމުގެ ޑިފެންޑަރު ޖޯން ސްޓޯންސް އަަށް ހެދުނު ގޯހެއްގެ ފައިދާނަގައި ޑިޕާއީ ފޮނުވާލި ބޯޅަ އިންގްލެންޑްގެ ކީޕަރު ޕިކްފޯޑްގެ އަތުގައި ޖެހިފައި ނިކުތް ވަގުތު ނެދަލޭންޑްސްގެ ކުއިންސީ ޕްރޯމެސް ފޮނުވާލުމުން އެ ބޯޅަ ގޯލްގެ ތެރެއަށް ވަނީ އިންގްލެންޑްގެ ފުލްބެކް ވޯކާގެ ފައިގައި ޖެހިފައެވެ.\nމެޗުގެ އިތުރުވަގުތުގެ ދެވަނަ ހާފުގެ ކުޅުން ހަމަވާން ހަ މިނެޓަށްވެފައިވަނިކޮށް، ނެދަލޭންޑްސްގެ ޕްރޯމެސް ކާމިޔާބުކުރި ގޯލާއެކު އެ ޓީމުން ވަނީ ފައިނަލްގެ ދެވަނަ ޖާގަ ކަށަވަރުކޮށްފައެވެ. ނެދަލޭންޑްސްގެ މި ގޯލަކީވެސް އިންގްލެންޑްގެ ކުޅުންތެރިންނަށް ހެދުނު ގޯހަކުން ކާމިޔާބުކުރި ގޯލެކެވެ. އެ ޓީމުގެ މިޑްފީލްޑަރު ރޮސް ބާކްލޭ ފަހަތަށް ޖައްސާލި ބޯޅަ އޭރިޔާތެރޭގައި ހުރި ޑިޕާއީ އަށް ލިބުމުން އެ ބޯޅަ ހުހަށްހުރި ޕްރޯމެސް އަށް ހުރަސްކޮށްލުމުން ވަނީ ވަރަށް ހަމަޖެހިލާފައި ހުސްކޮށް އޮތް ގޯލްގެތެރެއަށް ފޮނުވާލައިފައެވެ.\nމި މުބާރާތުގެ ފައިނަލް މެޗު ކުޅެވޭނީ މި މަހުގެ9ވަނަ ދުވަހުގައެވެ. އެ މެޗު ފަށާނީ ރާއްޖޭގަޑިން 23:45 ގައެވެ. ހަމައެދުވަހު ކުޅެވޭ ތިންވަނަ ހޮވާ މެޗު ފެށުމަށް ހަމަޖެހިފައިވަނީ 18:00 ގައެވެ.\nޔުއެފާ އިންގްލެންޑް ނޭޝަންސް ލީގު ނެދަލޭންޑްސް\nJune 09, 2019 23:03:06\nޕިކްފޯޑްގެ މޮޅުކުޅުމާއެކު އިންގްލެންޑް ތިންވަނަ އަށް\nނޭޝަންސް ލީގުގެ ފުރަތަމަ ޗެމްޕިއަނަކަށް ޕޯޗުގަލް


Masthuva thakechai eku velidhoo in2meehaku hayaru koffi\nވެލިދޫއިން ހޯދައިފައިވާ ބަނގުރާ ފުޅިތައް--ފޮޓޯ:ޕޮލިސް\n7 ޖުލައި 20150ކޮމެންޓް\nމަސްތުވާތަކެއްޗާއި އެކު ވެލިދޫއިން ދެމީހަކު ހައްޔަރު ކޮށްފި\nނ. ވެލިދޫއިން ބަނގުރާ ފުޅިތަކަކާއި މަސްތުވާތަކެތި އަޅާފައި ހުރި ސެލޯފިން ކޮޅަކާއި އެކު ދެމީހަކު ހައްޔަރުކޮށްފިއެވެ.\nފުލުހުން ބުނީ ބަނގުރާ ފުޅިތަކުގެ މައްސަލާގައި ހައްޔަރު ކުރި 36 އަހަރުގެ މީހާ އަތުން ފަސް ލީޓަރުގެ ހަތަރު ފުޅި ބަނގުރާ ފެނިފައިވާ ކަމަށާއި އެރޭ ހައްޔަރު ކުރި ދެވަނަ މީހާއަތުން މަސްތުވާތަކެތި އަޅާފައި ހުރި ސެލޯފިން ކޮޅެއް ފެނިފައިވާ ކަމަށެވެ.\nބަނގުރާ ފުޅިތަކުގެ މައްސަލާގައި އެމީހާ ހައްޔަރުކޮށްފައިވަނީ އާދިއްތަ ދުވަހުގެ ރޭ ދަންވަރު 1:00 ހާއިރު އެ މީހާ ދިރިއުޅެމުން ދިޔަ ގެ ކޯޓު އަމުރެއްގެ ދަށުން ބަލައި ފާސް ކުރުމަށްފަހުގައި ކަމަށާއި އަދި މަސްތުވާތަކެތި އަޅާފައި ހުރި ސެލޯފިން ކޮޅު ހޯދީ އެރޭ 1:20 ހާއިރު ވެލިދޫ މަގުމަތިން ކަމަށް ފުލުހުން ބުނެއެވެ.\nފުލުހުން ބުނީ ބަނގުރާފުޅިތައް ފެނުނު ގެ ބަަލައި ފާސްކުރިއިރު އެގެއިން ބަނގުރާ ކެއްކުމަށް ބޭނުން ކުރާ އާލަތްތަކެއް ފެނިފައިވާ ކަމަށެވެ.\nމަސްތުވާ ތަކެތި އަޅާފައިވާ ސެލޯފިން ކޮޅު ފެނުނީ އެމީހާ ލައިގެން ހުރި ޖިންސްގެ ކަނާތް ފަރާތު ޖީބުން ކަމަށް ފުލުހުން ބުނެއެވެ.\nފުލުހުން ދަނީ ވެލިދޫގައި ހާއްސަ އޮޕްރޭޝަންތަކެއް ވެސް ކުރިއަށް ގެންދަމުންނެވެ. އެ އޮޕަރޭޝަންގެ ދަށުން މަގުމަތީގެ ސަލާމަތާ ރައްކާތެރިކަން ގާއިމުކޮށް އެއްގަމު ދަތުރުފަތުރުގެ ގާނޫނާ އެއްގޮތައް އެއްގަމު އުޅަނދުތައް ބެހެއްޓުމަށް ބާރުއެޅުމުގެ ގޮތުން ޓްރެފިކް އޮޕަރޭޝަނެއް ވެސް ކުރިޔަށް ގެންދެއެވެ. އެ ޓްރެފިކް އޮޕަރޭޝަންގެ ތެރެއިން އެއްގަމު ދަތުރުފަތުރުގެ ނިޒާމުގައި ބޭނުން ކުރަމުންދާ އުޅަނދުތައް ބަލައި ފާސްކޮށް ގަވައިދާ ހިލާފަށް ހުރި އެއްގަމު އުޅަނދުތަކާ މެދު ފިޔަވަޅު އަޅާފައިވާ ކަމަށް ފުލުހުން ބުނެއެވެ.\nނ އަތޮޅު މަސްތުވާތަކެތި ޕޮލިސް


Minister Mahloof ge mamma ge aiy dhabas feyrigenfi\nމަހުލޫފް ޖަލަށް ލާން ހުކުމް އިއްވި ދުވަހު މަހުލޫފްގެ މަންމަ ރޮވިފައި: އޭނާގެ އަތް ދަބަސް މިއަދު ވަނީ ފޭރިގެންފަ -- އަވަސް ފޮޓޯ: އަހުމަދު ޝުރާއު\nޔޫތް މިނިސްޓަރު އަހުމަދު މަހުލޫފްގެ މަންމަ ގެ އަތް ދަބަސް މަގުމަތިން ފޭރިގެންފި އެވެ.\nއޭނާގެ އަތް ދަބަސް ފޭރިގެންފައިވަނީ މިއަދު ހެނދުނުގެ ވަގުތެއްގައި މާލޭ މަގުމަތިންނެވެ. ދަބަސް ފޭރިގަތީ މަހުލޫފްގެ މަންމަ، އިހްސާން ފިހާރައިން ބަޒާރުކޮށްގެން ނުކުތް ތަނާ އެވެ.\nމައުލޫމާތު ލިބިފައިވާ ގޮތުގައި މި މައްސަލަ މިހާރު ވަނީ ފުލުހަށް ހުށަހަޅާފަ އެވެ.\nފުލުހުންގެ މީޑިއާ އޮފިޝަލް ވިދާޅުވީ އަތް ދަބަސް ފޭރިގެންފައިވަނީ ސައިކަލްގައި ދިޔަ ދެ މީހެއް ކަމަށެވެ. އެ މައްސަލަ މިހާރު ފުލުހުން ދަނީ ތަހުގީގު ކުރަމުން ކަމަށެވެ. ނަމަވެސް މިހާތަނަށް އެ ދެ މީހުން އަތުލައިގަނެވިފައެއް ނުވެ އެވެ.\nއެ މައްސަލާގެ އިތުރުން ވެސް މިއަދު ހެނދުނު ފޭރުމުގެ އިތުރު މައްސަލައެއް ފުލުހަށް ރިޕޯޓްކޮށްފައިވެ އެވެ. އެއީ ކަލާފާނު ސްކޫލް ކައިރިން އަންހެނެއްގެ އަތުގައި އޮތް ވޮލެޓެއް ފޭރިގަތް މައްސަލައެކެވެ. އެ ވޮލެޓް ވެސް ފޭރިގަތީ ސައިކަލެއްގައި ދިޔަ ދެ މީހުންނެވެ. އެ މައްސަލަ ވެސް ފުލުހުން ދަނީ ތަހުގީގު ކުރަމުންނެވެ.\nމާލޭގެ މަގުމަތިން އަތް ދަބަހާއި ފޯނު ފަދަ ތަކެތި ފޭރިގަންނަ މައްސަލަތައް މިފަހުން ފުލުހަށް ރިޕޯޓްކުރާ މިންވަރު އިތުރެވެ. އަދި އެފަދަ މައްސަލަތަކުގައި ފުލުހުން ވަރަށް އަވަހަށް ފިޔަވަޅު އަޅާފައިވެސް އެބަ ހުއްޓެވެ.\nމޯލްޑިވްސް ޕޮލިސް ސާވިސް އަހުމަދު މަހްލޫފު ކުށްކުރުން


މާދަމައިން ފެށިގެން ބީއެމްއެލްއިން ކާޑު ދޫކުރާނެ | Sandhaanu\nމާދަމައިން ފެށިގެން ބީއެމްއެލްއިން ކާޑު ދޫކުރާނެ\nމާދަމައިން ފެށިގެން ބޭންކް އޮފް މޯލްޑިވްސް ( ބީއެމްއެލް)ގެ ކަސްޓަމާ ސާވިސް ސެންޓަރު މެދުވެރިކޮށް ކާޑު ދޫކުރުމުގެ ހިދުމަތް ދިނުމަށް ނިންމައިފި އެވެ.\nބީއެމްއެލް އިން ބުނީ މާދަމައިން ފެށިގެން ބުރާސްފަތި ދުވަހަށް، ކޮންމެ ދުވަހެއްގެ ހެނދުނު 10:00 އިން ފެށިގެން މެންދުރުފަހު 2:00 އާ ހަމަޔަށް އެ ސެންޓަރު ހުޅުވާނެ ކަމަށެވެ.\nކަސްޓަމަރުންނާއި މުވައްޒަފުންގެ ރައްކާތެރިކަމަށްޓަކައި ހިދުމަތް ދޭނީ ކިއުބީ މެދުވެރިކޮށް ދޫކުރާ އޮންލައިން ޓޯކަން އަށް ވަކި އަދަދެއްގެ ކަސްޓަަމަރުންނަށެވެ.\nބީއެމްއެލް އިން ބުނީ ހިދުމަތް ދިނުމަށް ހަމަޖެހިފައިވަނީ އޮންލައިން ޓޯކަން އާއެކު ޕޮލިސް ޕާމިޓް އޮންނަ ކަސްޓަމަރުންނަށް ކަމަށެވެ.\nކާޑު ނެގުމަށް ދާ މީހުން ކޮވިޑްން ރައްކާތެކިވުމުގެ ފިޔަވަޅުތައް އެޅުމަށް ބޭންކުން އެދެއެވެ. އެގޮތުން .ކާޑު ނެގުމަށް ކަސްޓަމާ ސާވިސް ސެންޓަރަށް ދާއިރު، މާސްކު އަޅައި ސެންޓަރުގައި ފާހަގަކޮށްފައިވާ ނިޝާންތަކާ އެއްގޮތަށް ގައިދުރުކަން ބެހެއްޓުމަަށް ބީއެމްއެލް އިން ވަނީ އިލްތިމާސްކޮށްފަ އެވެ. އަދި އަމިއްލަ ގަލަން ގެންދިއުމަށާއި، ސެނިޓައިޒާ ބޭނުންކޮށްގެން އަތް ސާފުކުރުމަށް ވެސް ވަނީ އިލްތިމާސްކޮށްފަ އެވެ.\nބޭންކުން ބުނީ އުމުރުން ދުވަސްވީ މީހުންނަށާއި ހާއްސަ އެހީއަށް ބޭނުންވާ ކަސްޓަމަރުން ކާޑު ނެގުމަށް ބޭންކަށް ދާން ނުޖެހޭނެ ކަމަށާއި އެފަދަ ކަސްޓަމަރުން ބޭންކަށް ގުޅުމަށް ބޭންކުން ވަނީ އެދިފަ އެވެ


ބަގާވާތަށް ފަހު ގައުމުގެ ހާލަތު\nރައްޔިތުންގެ މަޖިލީހުގެ މެމްބަރުން އޮޅިވަޑައިގެންނެވުމެއްގައި\nމުއައްސަސާތަކުގެ މިނިވަންކަމެއް ނެތް\n6 ފެބްރުއަރީ 2017 | ހޯމަ 02:42\nރައީސް މުހައްމަދު ނަޝީދުގެ ވެރިކަން ބަދަލުކުރުމަށް ފަހު ގައުމު މިއޮތީ ވަރަށް ބޮޑު ނިކަމެތި ކަމެއްގައި. ހަތެއް ފެބްރުއަރީ އައުމުގެ ކުރިއާ ހަމައަށް ބަލާއިރު، މިނިވަންކަން ލިބިދީފައި އޮތް. ބޭސް ސިޓީއަށް ސަލާންޖެހުން ނިމުމަކަށް ގެނައި. އެކަނިވެރި މައިންނަށް އެހީތެރިކަން ލިބެން ފެށި. އުމުރުން ދުވަސްވީ މީހުންނަށް އުފާވެރިކަން ލިބިގެން ދިޔަ. ނަމަވެސް ހަތެއް ފެބްރުއަރީގައި ކުރި ބަގާވާތަށް ފަހު ރައްޔިތުނަށް ނިކަމެތިކަން ލިބިގެން ދިޔަ. ޑިމޮކްރަސީގެ ދަތުރު ފަހަތަށް ދިޔަ. އޭގެ ހިތި އަދި މި އުޅެނީ ނުފިލައިގެން. އަދި އެކަން ކުރި މީހުންގެ ކިބައިގެން ވެސް އެ ލައްގަނޑު އެ އުޅެނީ ނުފިލައިގެން. ބަގާވަތް ކުރި ބޭފުޅުންނަށް ވެސް އެ ބޭފުޅުން އެ ކުރި ކަންތަކުގެ ހިތި ރަހަ އެ ބޭފުޅުންގެ އަރުން ފިލައި ނުދޭ. ގައުމަށް ދެރަ ގޮތެއް އެެއްވެސް ކަމެއް ކުރުމަކީ އަޅުގަނޑުމެން އެދޭ ކަމަކަށް ވެގެން ނުވާނެ.\nއަޅުގަނޑުމެން އެދޭ ކަމެއް ނޫން ވެރިކަމުގައި ހުންނަ ބޭފުޅަކަށް މަގުމަތިން "ހަމަލާތަކެއް ދިނުމަށް". އަޅުގަނޑުމެން ބޭނުންވަނީ ޑިމޮކްރެޓިކް ނިޒާމުގެ ތެރެއިން ވެރިކަން ބަދަލުކުރަން. ކޮންމެ ސަރުކާރެއް މި ގައުމުގައި އޮތަސް، ހަމަ ގައުމުވެސް އަޅުގަނޑުމެން ބޭނުމެއް ނޫން ދެ ވަނަ ހަތެއް ފެބްރުއަރީއެއް އަންނަން. ނަމަވެސް ހިތާމައަކީ މިހާރު ސަރުކާރުގެ އަމަލުތައް ހުންނަ ގޮތުން ރައްޔިތުންނަށް ނިކަމެތިކަން ލިބުން. ރައްޔިތުންގެ އަޑު އަހާނެ ސަރުކާރެއް ނެތުން. އަޅުގަނޑުމެން ޑިމޮކްރަސީ އަނބުރައި ހޯދައިދޭނަން. އެދެނީ ލޯކަލް ކައުންސިލް އިންތިހާބުގެ ފުރުސަތު ހިފުން\n5 ފެބްރުއަރީ 2017 | އާދީއްތަ 22:20\nރައީސް އަބްދުﷲ ޔާމީންގެ ފެކްޝަންގެ މެމްބަރުންނަށް އެ ބޭފުޅުން އެ ކުރައްވާ ކަމެއް ވެސް، ކުރައްވާ ކަމެއްގެ ނަތީޖާ ވެސް އެނގިވަޑައިނުގަންނަވާ. އަމިއްލައަށް ފޭއްސި އޮލިގަނޑު ލޮލަށް ހެރޭއިރު ވެސް ކުރެއްވޭ ކަމެއް، ހެއްދެވޭ ގާނޫނެއް ވެސް ނޭނގޭ\n5 ފެބްރުއަރީ 2017 | އާދީއްތަ 22:16\nމި ސަރުކާރުގައި ވައްކަން ކުރައްވާ ބޭފުޅުންނަށް ދަނީ ޕްރޮމޯޝަން ދެއްވަނުން. ނަމަވެސް ދައުލަތުގެ އެއްވެސް މުއައްސަސާއެއް ނެތް އެ ބޭފުޅުންގެ ގާނޫނީ ޒިންމާ އުފުލަމުންދާ މުއައްސަސާއެއް. ރައީސް އަބްދުﷲ ޔާމީން ގެންދަވަނީ މަޖިލީހުގެ މެޖޯރިޓީގެ ބޭނުން ނާޖާއިޒު ފައިދާގެ ގޮތުގައި ހިއްޕަވަމުން. މުއައްސަސާތަކުގެ މިނިވަންކަން އޮތީ ކޮމާކޯޅިއެއްގެ ތެރޭގައި. ކޮބައިތޯ ނިޔާޒު އިބްރާހިމްއަށް ވީގޮތް. ގާނޫނު އަސާސީގެ ރޫހާ ވެސް ހިލާފަށް ނިޔާޒު އިބްރާހިމް މަގާމުން ވަކިކުރީ. އަދި މުއައްސަސާތަކުގެ ވެރިންނަށް ދަނީ ފުރައްސާރަކުރަމުން. ޝެއިޚް އިބްރާހިމް، ދެއްކެވި ވާހަކަފުޅަކާ ގުޅިގެން ޓެރަރިޒަމްގެ ދައުވާކޮށް، ޖަލަށް ލާފައި އެ ހުންނެވީ. އެޗްއާރުސީއެމް އިން ވެސް ބަޔާނެއް ނެރުނުތޯ\n5 ފެބްރުއަރީ 2017 | އާދީއްތަ 22:14\nވައްކަމަކީ ތޮބިއީ ކަމެއް ނޫން\nރައީސް އަބްދުﷲ ޔާމީން ވިދާޅުވި ނަމަވެސް ވައްކަމަކީ ތޮބިއީ ކަމެއް ނޫން. މިއީ އިންސާނާ ކެއުމަށް ބޭނުންވާ ފަދައިން ކުރަންޖެހޭ ކަމެއް ނޫން. މިއީ ރައީސް އަބްދުﷲ ޔާމީނަށް އޮޅިވަޑައިގެން ދެއްކެވި ވާހަކައެއް ނޫން. އެހެން ނޫންނަމަ އެ ވިދާޅުވާ ތަރުޖަމާނު އެކަން ދޮގުކުރާނެ. ރަނގަޅު ވެސް ކޮށްދޭނެ. މި ވާހަކަފުޅު ދެއްކެވީ އޮޅިވަޑައިގެން ނޫންކަން އަޅުގަނޑު ގަބޫލްކުރަނީ ކުރިން ހިނގާފައިވާ ކަންކަމުގެ ސަބަބުން. އެމްއެމްޕީއާރުސީގެ އޮޑިޓް ރިޕޯޓް ހާމަކުރުމުގެ ކުރިން، އަދާލަތު ޕާޓީގެ ރައީސް ވެސް ރައީސް އަބްދުﷲ ޔާމީން އަރިހުގައި އެ ވާހަކަ ވިދާޅުވި. ނަމަވެސް ވިދާޅުވީ އަދީބަކީ ނަޒާހަތްތެރި ބޭފުޅެއް ކަމަށް. ޚާލިދު ބުން ވަލީދު ފަދަ ބޭފުޅެއް ކަމަށް. މި ވާހަކަ ކުރީގެ އޮޑިޓަ ޖެނެރަލް ވިދާޅުވުމުން، ރައީސް ޔާމީން ވިދާޅުވީ، ނިޔާޒު ޒާތީވެގެން އުޅުއްވާ ކަމަށް.\n5 ފެބްރުއަރީ 2017 | އާދީއްތަ 22:10\nސަރުކާރުގެ ސިޔާސަތު ދެކޮޅު ނުޖެހުން\nރައްޔިތުން މިއަދު ބޭނުންވަނީ އައިޖީއެމްއެޗަށް 25 ބުރީގެ އިމާރާތެއްތޯ، ނުވަތަ ފުރިހަމަ ސިއްހީ ނިޒާމެއްތޯ. ފިނޭންސް މިނިސްޓްރީ އަށް ބޭނުންވަނީ 25 ބުރީގެ އިމާރާތެއްތޯ، ނުވަތަ އެތަނުގެ މުވައްޒަފުން ކަނޑާލާފައި ގެޔަށް ފޮނުވާލުންތޯ. ކޮބައިތޯ 200 މިލިއަން ޑޮލަރުގެ ބޮންޑު ވިއްކައިގެން ދެކޮޅު ޖެހޭނެ ގޮތެއް. ދެންޖެހޭނީ ރައްޔިތުން ސަލާން ޖަހަން. މި ގައުމަށް އިންވެސްޓަރުންނެއް ނާދޭ. ކިތަންމެ ވަރަކަށް ރައްޔިތުންނަށް އޮޅުވާލިޔަސް، ހުވަފެން ދެއްކިޔަސް ރައްޔިތުން ވަރަށް ގާތުން ބަލަމުން އެބަދޭ. ސަރުކާރުގެ ސިޔާސަތު ދެކޮޅު ނުޖެހޭ. މިހާރު ވެސް އައިޖީއެމްއެޗުން ނަންބަރެއް ޖެހީ އެތައް މަހެއް ފަހުން. ސިއްހީ ނިޒާމު ރަނގަޅު ކުރަން، ރައްޔިތުން ދިގު ކިޔޫގައި ނުޖެހި ފަރުވާ ހޯދުމަށްޓަކައި ޑޮކްޓަރުން އުފައްދަންޖެހޭ. އެތައް ބުރިއެއްގެ އިމާރާތް އަޅައި ފޮޓޯ ހެދުމެއް ނޫން މުހިންމީ. އައިޖީއެމްއެޗްގެ 25 ބުރީގެ އިމާރާތަށް ހަރަދުކުރާ 140 މިލިއަން ޑޮލަރުގައި ވެސް ކޮރަޕްޝަން ހިމެނޭ.\nދައުލަތް ދަރައި ގައުމުގެ މާލިއްޔަތު ހުސްކުރަމުންދާއިރު އަޅުގަނޑުމެން އެންމެން ވިސްނަން އެބަ ޖެހޭ. އިންތިހާބު ކުރިމަތިވެފައިވާއިރު، އަޅުގަނޑުމެން އެންމެން ވިސްނަން އެބަޖެހޭ، މި ވައްކަން ކުރަމުންދާ ސަރުކާރަށް އާނއެކޭ ބުނާނީތޯ ނުވަތަ ނޫނެކޭ ބުނާނީތޯ. އަޅުގަނޑުމެން އެންމެ އެބަ ޖެހޭ މި ގައުމަށްޓަކައި ވިސްނަން. ހަމައެކަނި ގޭގެ ފާރު ރާނައިދީގެން، ދިއްކޮށްލާ 500 ރުފިޔާ އަށް ވޯޓް ވިއްކާލައިގެން ނުވާނެ\n5 ފެބްރުއަރީ 2017 | އާދީއްތަ 22:05\nފުލުހުންނަށް މުސާރަ ނުދިނުން\nރައީސް އަބްދުﷲ ޔާމީންގެ ވެރިކަމުގައި ފެނިގެނެއް ނުދޭ އިގްތިސޯދު ރަނގަޅު ވެގެން ދިޔަ ތަނެއް. ބަދަލުގައި ފެންނަމުން ދަނީ ވައްކަން ކުރަމުންދާ ތަން. ދެން ކިހިނެއްތޯ އާދައިގެ ރައްޔިތުންނަށް މުސާރަ ދޭން ފައިސާ ނެރޭނީ.\n5 ފެބްރުއަރީ 2017 | އާދީއްތަ 22:04\nރައީސް ޔާމިން ކަންކުރައްވަނީ ގާނޫނާއި ޚިލާފަށް، ކައުންސިލް އިންތިޚާބުވެސް ލަސްކުރަނީ އެގޮތަށް، އެންމެ ޕާޓީއަކަށް ތައްޔާރު ނުވެގެން އިންތިޚާބު ފަސްކުރުމަކީ ކުރެވޭނެ ކަމެއްނޫން، ގިނަ ޕާޓީތަކެއް ނަމަ ޑިމޮކްރަސީގެ އުސޫލުތަކުގެ މަތިން އަމަލު ކުރެވިދާނެ، އިލެކްޝަންސް ކޮމިޝަނުގެ ޒިންމާވެސް އަދާކުރަންޖެހޭ، ގާނޫނީ ގޮތުން ލިބިފައިވާ ޒިންމާވެސް އަދާނުކުރޭ، ޑްރާމާ ކުޅުންނޫން ކަމެއް ނުކުރޭ، އެއީ ކީއްވެގެންކަންވެސް ވަރަށް ސާފު، އެކަންކުރަނީ ރައީސް ޔާމިންއަށް ތާޢީދު ނެތުމުން، ޕީޕީއެމް ޓިކެޓްގައި ވާދަކުރާނެ މީހެއްވެސް ނުވެގެން އެއުޅެނީ، ޕީޕީއެމް އަވަނީ ދެ ފަޅިވެފައި، ރައީސް އަބްދުﷲ ޔާމިންއަށް އިންތިޚާބުތައް ކާމިޔާބުވާނެ ގޮތަކަށް މިހާރު އޮތް އިލެކްޝްންސް ކޮމިޝަނުން ކަންކަން ރާވާ ނެ ކަން ޔަގީން: ޑރ. ޑީޑ\nރައީސް ޔާމިންގެ އެއްވެސް ރިޔާސީ ބަޔާނެއްގައި އެއްވެސް އުއްމީދީ ވާހަކަފުޅެއް ނުދައްކަވާ، މުޅިންވެސް ދައްކަވަނީ ސިޔާސީ ފަރާތްތަކަށް ބިރު ދެއްކުމާއި ނޫސްވެރިންނަށް ބިރުދެއްކުން، މާދަމާގެ ރިޔާސީ ބަޔާނުގައިވެސް އެއްވެސް އުފާވެރި ޚަބަރުތަކެއް ރައްޔިތުންނަށް ލިބިގެނެއް ނުދާނެ، ރާއްޖޭގެ މަޝްރަހުގައި ބޮޑެތި ކަންތައްތަކެއް ހުއްޓަސް އެކަމާއި ވާހަކައެއް ނުދެއްކޭ، ރައްޔިތުންނަށް ލިބޭ އާމްދަނީ ކުޑަވަމުން، ސިވިލް ސާވަންޓުންނަށްވެސް އުފާވެރި ކަމެއްނެތް، ތަކެތީއަގާއި ތަންތަނުގެ ކުލި އަގުބޮޑުވެއްޖެ، ބާޒާރާން ގަންނަ ތަކެތީގެ އަގުބޮޑުވެ، ލިބޭ އާމްދަނީ ކުޑަވުން: ޑރ. ޑީޑ\n5 ފެބްރުއަރީ 2017 | އާދީއްތަ 21:42


Customerunge card mauloomaathu hoadan bank in nugulhaane - BML\nކަސްޓްމަރުންގެ ކާޑު މަޢްލޫމާތު ހޯދަން ބޭންކުން ނުގުޅާނެ- ބީއެމްއެލް\nހިތާދޫ އޮންލައިން | 19 ޖުލައި 2018\nއޮޅުވާލައިގެން ކަސްޓަމަރުންގެ ކާޑުގެ މައުލޫމާތު ހިއްސާކުރަން އެދި ބޭންކް އޮފް މޯލްޑިވްސް (ބީއެމްއެލް)ގެ ނަމުގައި ކަސްޓަމަރުންނަށް ގުޅަމުންދާނީ ސަމާލުވުމަށް އެ ބޭންކުން އެދިއްޖެ އެވެ.\nބީއެމްއެލް އިން ބުނީ އެ ބޭންކުގެ އެއްވެސް ކަސްޓަމަރެއްގެ މައުލޫމާތު ހޯދަން މޮބައިލް ނަންބަރަކުން ނުގުޅާނެ ކަމަށެވެ. އެހެންކަމުން ބޭންކުގެ ނަމުގައި އެފަދަ މައުލޫމާތެއް ހޯދަން އެދުނަސް ހިއްސާނުކުރަން އެ ބޭންކުން އެދެ އެވެ.\n“ކަސްޓަމަރުންގެ އިތުރުބާރު ހޯދުމުގެ ގޮތުން މިފަދަ ފަރާތްތަކުން ކާޑުގެ ފުރަތަމަ6އަކުރު ބުނެދީފާނެ. ބީއެމްއެލް އިން ދޫކޮށްފައިވާ ކޮންމެ ޑެބިޓް ކާޑެއްގެ ވެސް ފުރަތަމަ6އަކުރު އެއްގޮތް ވާނެ. ޑެބިޓް ނުވަތަ ކުރެޑިޓް ކާޑް ނަންބަރު ހިއްސާ ނުކުރާތި! ކާޑުގެ ނުފުށުގައި ހިމެނޭ3އަކުރުގެ ސީވީސީ ކޯޑް ހިއްސާ ނުކުރާތި!،” ބީއެމްއެލް އިން ބުންޏެވެ.\nއަދި ބީއެމްއެލް ނުވަތަ ބީއެމްއެލް އާ ގުޅުންހުރި ނަމްބަރެއް ކަމަށް އެ މެސެޖް ލިބޭ ފަރާތަށް ފެންނަ ގޮތަށް މެސެޖް ކުރެވޭ ތަފާތު އެޕްލިކޭޝަންތައް ބޭނުންކޮށްގެން އޮޅުވާލައިގެން ފައިސާ ހޯދާ ފަރާތްތަކުން ބޭނުންކުރަމުންދާތީ އެކަމަށްވެސް ކަސްޓަމަރުން ސަމާލުވުމަށް ބީއެމްއެލްއިން އެދެއެވެ.\n“އަޅުގަނޑުމެންގެ އިލްތިމާސަކީ ކަސްޓަމަރުން މިފަދަ ކޯލް އަދި މެސެޖުތަކަށް ޖަވާބު ނުދެއްވުމެވެ.” ބީއެމްއެލް އިން ބުންޏެވެ.\nބޭންކުން އިތުރަށް ބުނެފައިވަނީ މައުލޫމާތު ހޯދަނީ ބޭންކުން ކަމަށް ހީވިކަމުގައި ވިޔަސް ކާޑުގެ އެއްވެސް މައުލޫމާތެއް ނުދިނުމަށް ދަންނަވާކަމަށާއި ބީއެމްއެލްއިން އެއްވެސް ކަސްޓަމަރެއްގެ ކާޑުގެ މައުލޫމާތު ނުހޯދާނެ ކަމަށެވެ.


SunOnline: Covid gai meehaku maruve, jumla adhadhu 255 ah\nކޮވިޑްގައި މީހަކު މަރުވެ، ޖުމްލަ އަދަދު 255 އަށް\nމުޙައްމަދު ޝާނިފް 06 Dec 2021, 10:38\nކޮވިޑް-19 ބަލީގައި މީހަކު މަރުވެ، ރާއްޖެއިން މި ބަލީގައި މަރުވި މީހުންގެ އަދަދު ޖުމްލަ 255އަށް އަރައިފިއެވެ.\nހެލްތް ޕްރޮޓެކްޝަން އޭޖެންސީ (އެޗްޕީއޭ) އިން ބުނީ، މަރުވެފައި ވަނީ އުމުރުން 79 އަހަރުގެ ދިވެހި ފިރިހެނެއް ކަމަށެވެ. އެއީ އައްޑޫ ކޮވިޑް މެނޭޖްމެންޓް ފެސިލިޓީގައި އެޑްމިޓްކޮށްގެން ފަރުވާ ދެމުން ދިޔަ މީހެއް ކަމަށާއި އޭނާ މަރުވީ ރޭ 9:30 ހާއިރު ކަމަށް ވެސް އެޗްޕީއޭއިން ބުންޏެވެ.\nމި ބަލީގައި އިއްޔެ ވެސް މީހަކު މަރުވެފައިވެއެވެ. އެއީ އުމުރުން 77 އަހަރުގެ ދިވެހި ފިރިހެނެކެވެ. އެމީހާ މަރުވީ ހުޅުމާލޭ ކޮވިޑް ފެސިލިޓީގައި އެޑްމިޓްކޮށްގެން ފަރުވާ ދެމުން ދަނިކޮށް އިއްޔެ ހެނދުނު 6:30 ހާއިރުއެެވެ.\nރޭ އެޗްޕީއޭއިން އާންމުކުރި ތަފާސްހިސާބުގައިވާ ގޮތުން އިއްޔެ ރާއްޖެއިން 116 މީހަކު ވަނީ ކޮވިޑަށް ޕޮޒިޓިވް ވެފައެވެ.\nއޭގެ ތެރޭގައި މާލެ ސަރަހައްދުން ޕޮޒިޓިވްވި 25 މީހަކާއި، އަތޮޅުތަކުން ޕޮޒިޓިވްވި 81 މީހަކު ހިމެނެއެވެ. އަދި ރިސޯޓުތަކުން ޕޮޒިޓިވް ވެފައިވަނީ ހަ މީހެކެވެ.\nއެއާއެކު ރާއްޖެއިން މިހާތަނަށް ކޮވިޑް ޖެހުނު މީހުންގެ ޖުމުލަ އަދަދު ވަނީ 92،211އަށް އަރާފައެވެ.\nއިއްޔެ ރާއްޖެއިން ވަނީ ކޮވިޑްގެ އާ ވޭރިއަންޓު، އޮމިކްރޯން ފެނިފައެވެ.\nއެޗްޕީއޭއިން ރޭ ކުރި ޓްވީޓެއްގައި ބުނީ މި ވޭރިއަންޓަށް ޕޮޒިޓިވްވެފައިވަނީ ރާއްޖެއަށް ދަތުރުކުރި ފަތުރުވެރިއެއް ކަމަށެވެ. އެ ފަތުރުވެރިޔާއަށް ޖެހިފައި ހުރީ ކޮވިޑްގެ އައު ވޭރިއަންޓުކަން ދެނެގަނެފައިވަނީ ޖީނޯމިކް ސީކުއެންސިން އިންނެވެ.\nއޮމިކްރޯން ވޭރިއަންޓް އެންމެ ފުރަތަމަ ދެނެގަނެވުމާ ގުޅިގެން ހަތް ގައުމަކުން ރާއްޖެއަށް ދަތުރުވެރިން އައުން ވަނީ މަނާކޮށްފައެވެ. އެއީ ސައުތު އެފްރިކާގެ އިތުރުން ނެމްބިއާ، މޮޒަންބީކް، ލެސޯތޯ، ބޮޑްސްވާނާ، ޒިމްބާބްވޭ އަދި އެމްވަޓީނީންއެވެ. އެ ހަތް ގައުމުން ރާއްޖެ އަންނަ ދިވެހީންނާއި ވޯކްޕާމިޓް އޮތް ބިދޭސީން 14 ދުވަހަށް ކަރަންޓީނުވާންޖެހޭ ގޮތަށް ވެސް ވަނީ ހަމަޖައްސައިފައެވެ.\nދެކުނު އެފްރިކާގެ ނޭޝަނަލް އިންސްޓިޓިއުޓް ފޯ ކޮމިޔުނިކަބަލް ޑިސީސަސް، (އެންއައިސީޑީ) އާއި އެމެރިކާގެ ސެންޓާ ފޯ ޑިޒީސް ކޮންޓްރޯލް އެންޑް ޕްރިވެންޝަން (ސީޑިސީ) އިން ބުނެފައިވަނީ "އޮމިކްރޯން" އަކީ ކޮވިޑްގެ މިހާތަނަށް ނުފެންނަހާ ބާރުގަދަ އަދި އަވަހަށް ފެތުރޭ ވޭރިއަންޓެއްކަމަށެވެ. އަދި އިންސާނާގެ ހަށިގަނޑުގައިވާ ދިފާއީ ނިޒާމާއި ވެކްސިންތައް އެވޭރިއަންޓާ ދެކޮޅަށް މަސައްކަތްކުރާކަން ނުވަތަ ނޫންކަން އިލްމީގޮތުން ދެނެގަތުމަށް އަދި ދެހަފްތާއެއްހާ ދުވަސް ނަގާނެކަމުގައެވެ.


Kulliakah Aiyfai Ge Vaagi Nethen Medhuverivaa Goiy Neygey Haalatheh Aanmuvanee - Vaguthu\nކުއްލިއަކަށް އަތްފައިގެ ވާގިނެތެން މެދުވެރިވާ ގޮތްނޭގޭ ހާލަތެއް އާންމުވަނީ\nކުއްލިއަކަށް އަތާ ފައިގެ ވާގިނެތި އަބަދަށްޓަކައި ނުކުޅެދެން ދިމާވާ ސިއްޙީ ނުރައްކާތެރި ހާލަތެއް އެމެރިކާގެ ބައެއް ސަރަޙައްދުތަކުގައި ޢާންމުވަމުންދާ މައްސަލައަކާއި ގުޅިގެން ގިނަ ބަޔަކު ކަންބޮޑުވެއްޖެއެވެ.\nފާއިތުވެދިޔަ ދުވަސްތަކުގައި މި ހާލަތު މެދުވެރިވެގެން އެމެރިކާގެ އެކި ސަރަޙައްދުތަކުގައި ރިޕޯޓްކޮށްފައިވާއިރު، ވޮޝިންޓަނުގައި އެކަނިވެސް މިކަމާއި ގުޅޭ ފަސް ހާދިސާއެއް ރިޕޯޓްކޮށްފައިވާ ކަމަށް އޮފިޝަލުންނާއި ހަވާލާދީ ނޫސްތަކުގައި ބުނެފައި ވެއެވެ. މި ހާލަތު އެންމެ ގިނައިން ކުރިމަތިވަމުން ދަނީ ތުއްތު ކުދިންނަށެވެ.\nމި ބަލިމަޑުކަމާއި ބެހޭގޮތުން މިހާތަނަށް ހޯދި ހޯދުންތަކަށް އަދި މާބޮޑު ކުރިއެރުމެއް ލިބިފައިނުވާއިރު، ވޮޝިންގޓަން ސްޓޭޓް ޑިޕާޓްމަންޓް އޮފް ހެލްތުގެ ސިއްޙީ ތަޖުރިބާކާރުން ބުނެފައިވަނީ މިއީ، އެކިއުޓް ފްލެސިޑް މަޔަލައިޓިސް (އޭއެފްއެމް) ނަމަކަށްކިޔާ ސިއްޙީ ހާތަލަތެއް ކަމަށެވެ. މިއީ ޕޯލިއޯ އާއި ވަރަށް އެއްގޮތް ކަންކަން މެދުވެރިކުރުވާ ނުރައްކާތެރި ހާލަތެއްކަމަށްވެސް އެފަރާތްތަކުން ވަނީ ބުނެފައެވެ.\nއޮފިޝަލުންނާއި ހަވާލާދީ ނޫސްތަކުގައި ބުނެފައިވާގޮތުގައި މިއަހަރުގެ ތެރޭގައި ވޮޝިންގޓަނުން އެކަނިވެސް އުމުރުން ހަ އަހަރު ނުފުރޭ ހަ ކުދިންނަށް ވަނީ މި ހާލަތު މެދުވެރިވެފައެވެ. މިކަމުގެ ސަބަބުން އެކުދިންގެ ފުރާނައަށް ނުރައްކާވެ ހިތާމަވެރި ހާދިސާތައްވެސް ހިނގާފައިވާ ކަމަށް އެފަރާތްތަކުން ބުނެއެވެ. އެހެން ނަމަވެސް އެކަމުގެ ތަފްސީލެއް އޮފިޝަލުން ހާމައެއް ނުކުރެއެވެ. ވޮޝިންޓަނުގެ އިތުރުންވެސް ބައެއް ސަރަޙައްދުތަކުގައި މިފަދަ ހާދިސާތައް އާންމުވަމުންދާ ކަމަށް ނޫސްތަކުގައި ބުނެފައި ވެއެވެ.\nއެކިއުޓް ފްލެސިޑް މަޔަލައިޓިސް އަކީ، ކުއްލިއަކަށް އަތާއި ފައިގެ ވާގިނެތެން ދިމާވާ ނުރައްކާތެރި ހާލަތެކެވެ. މި ހާލަތު މެދުވެރިވުމުން ހަށިގަނޑުގެ ނާރުގެ ނިޒާމަށް ގެއްލުންވާން ފަށައެވެ. އެންމެ ފުރަތަމަ މި ހާލަތު މެދުވެރިވުމުން ފެންނަ އަލާމާތްތަކުގެ ތެރޭގައި، ކުއްލިއަކަށް އެއް އަތް ނުވަތަ އެއްފައިގެ ބާރު ދަށްވެ ހެލިފެލިވެ އުޅެން ދަތިވެއެވެ. އަދި ބަލީގެ އަސަރު ބޮޑުވުމުން ފުރާނައަށްވެސް ނުރައްކާވުމުގެ ފުރުސަތު ބޮޑުވެއެވެ.\nބަލީގެ ބައެއް އަލާމަތްތައް:\n- މާބޮޑަށް މޫނުމަތިން ވަރުބަލިކަމުގެ އިހުސާސްވެފައި ހުންނަކަން ފެންނާން ހުރުން.\n- ލޮލުގެ ކަޅި ހިންގުމަށް އުނދަގޫވުން، ނުވަތަ އަވަސް އަވަހަށް ކަޅި ހިންގާން ދަތިވުން.\n- ކާން އުނދަގޫވެ ކާބޯތަކެތި ދިރުވަން ދަތިވުން.\n- ކުއްލިއަކަށް އަތެއް ނުވަތަ އެއްފައިގެ ބާރު ދަށްވާކަން އިހުސާސުވެ އެކަމުގެ އުނދަގޫ ބޮޑުވުން.\nއޮކްޓޯބަރ 16, 2018 13:22\nކުރިއަރާފައިވާކަމަށްދައުވާކޮށް ގެއްލުންބޮޑު ހަތިޔާރުއުފައްދާ ނުރުހޭފަރާތަށް ޚާޞަކޮށް\nުމުސްލިމުންނާ ދެކޮޅަށް އެބޭނުންކޮށް ކިތަންމެބޮޑު ގެއްލުމެއް ދިންކަމުގައިވިއަސް\nﷲ ކަމަކަށް އިރާދަކުރައްވާ އެކަމެއްމެދުވެރިވުމުން ކުރެވޭނެ އެއްކަމެއްވެސްނޭގި\nމާޔޫސްވާނެ ކޮބާތޯ އުފެއްދިމޮޅު ގެއްލުންބޮޑު ހަތިޔާރު ކޮބާތޯ އާހޯދުންތައް\nގުޑް އެންޑް ބޭޑް މިކްސްޑް\nއޮކްޓޯބަރ 18, 2018 08:27\nމިއީ އެމީހުންގެ ވެކްސިން މެދުވެރިކޮއް ފަތުރާ ކަންކަން ކަމަށް ވެދާނެ.


"ފައިނޭންސް އޮފިސަރ" ގެ ވަޒީފާއާއި ގުޅޭ\nތ.ތިމަރަފުށީ ކައުންސިލްގެ އިދާރާ\nމިއިދާރާގެ ނަމްބަރ: (21/1/2019)391-FI/391/2019/3ގެ އިޢުލާނު ފުރިހަމަވެފައި ނުވުމާއެކު އެއިޢުލާނު ބާތިލުކޮށް މިއިޢުލާނު ކުރީމެވެ.\nބަޖެޓް ތައްޔާރުކުރުމާއި ބަޖެޓަށްބޭނުންވާ މަޢުލޫމާތު ދުރާލާ ހޯދުން\n. ބަޖެޓް ކޮންޓްރޯލް ކުރުމާއި ބަޖެޓް ބާކީބެލެހެއްޓުމާއި ވޮއުޗަރ ރަޖިސްޓްރީއާއި ޗެކްރެޖިސްޓްރީ ލިޔެ ބެލެހެއްޓުން\nކައުންސިލްގެ އިދާރާއަށް ބަލައިގަންނަ ފައިސާގެ ރެޖިސްޓްރީ ބެލެހެއްޓުމާއި އަދި ފައިސާ ދައްކާ ތަންތަނާއި ނުދައްކާތަންތަނުގެ ރިޕޯޓް މަހަކު އެއްފަހަރު ތައްޔާރުކޮށް ކައުންސިލަށް ހުށަހެޅުން\nކައުންސިލަށް ދުވަހުން ދުވަހަށް ލިބޭފައިސާއާއި ޚަރަދުވާ ފައިސާގެ ހިސާބު ބެލެހެއްޓުން\nކައުންސިލްގެ އިދާރާއަށާއި ރައްޔިތުންގެ ތަންތަނަށް ހޯދަންޖެހޭ ތަކެތި ހޯދުމުގެ މަސައްކަތް ކުރުން (ޕާޗޭސް)\nލެވެލް5ނުވަތަ6 ގެސަނަދެއް ހާސިލްކޮށްފައި ވުން\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 13 ފެބުރުއަރީ 2019 ވާ ބުރާސްފަތި ދުވަހުގެ 13:00 ގެ ކުރިން ތ.ތިމަރަފުށީ ކައުންސިލްގެ އިދާރާއަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް މެދުވެރިކޮށްވެސް ބަލައިގަނެވޭނެއެވެ. އީމެއިލް އެޑްރެހަކީ: info@thimarafushi.gov.mv އެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ ޢަދަދަށް ވަޒީފާއަށް އެދޭ ފޯމް ބަލައިގަނެވޭނެއެވެ.\nމިމަޤާމަށް މީހަކު ހޮވުމަށް ބޭއްވޭ އިންޓަރވިއު/ޕްރެސެނޓޭޝަން އޮންނާނީ 24 ފެބުރުއަރީ 2019 އާއި 28 ފެބުރުއަރީ 2019 އާއި ދެމެދު ތ.ތިމަރަފުށީ ކައުންސިލް އިދާރާގައި ނުވަތަ މިއިދާރާއިން ކަނޑައަޅާ ތަނެއްގައެވެ. ވުމާއިއެކު، މިވަޒީފާއަށް ކުރިމަތިލާ ޝަރުތުފުރިހަމަވާ ފަރާތްތަކުން، އެތާރީޚްތަކުގައި އިންޓަރވިއުއަށް ޙާޟިރުވުމަށް ތައްޔާރުވެ ތިބުން އެދެމެވެ. އިންޓަރވިއު ބާއްވާނެ ތަނާއި ދުވަހަށް ބަދަލު އަތުވެއްޖެނަމަ އެކަން ހުރިހާ ފަރާތްތަކަށް އެންގޭނެއެވެ.\nވީމާ، މި މަޤާމަށް ޝަރުތު ހަމަވާ ފަރާތްތަކަށް މަޤާމަށް ކުރިމަތިލުމުގެ ފުރުސަތު ހުޅުވާލިކަން އާންމުކޮށް އަންގައި އިޢުލާނުކުރީމެވެ.\n25 ޖުމާދުލްއޫލާ 1440\nސުންގަޑި: 13 ފެބުރުވަރީ 2019 0000\n- "ފައިނޭންސް އޮފިސަރ"


ވީރާނާ (ތިން ވަނަ ބައި) – Esfiya\n“ޝްޝްޝް.. އަހަރެން ޝެހެ އަކަށް އެއްވެސްކަމެއް ނުކުރާނަން. އަހަންނާ އިންނަން އެއްބަސްވޭ. އޭރުން މިތަނުން ސަލާމަތްވާނީ..” ލޮތްބާއެކު ރާޝިދު ބުނެލިގޮތުން ޝެހެނާގެ ގައިން ހީބިހި ނަގައިގަތެވެ. މިއީ ވަފިއްޔާ އާއި ރާޝިދުގެ ރޭވުމެއްކަން ޝެހެނާއަށް ރޭކާލީ ދެނެވެ. ކޮންމެ ހާލެއްގައި ވިޔަސް އާން ބަސް ނުބުނާހާ ހިނދަކު ވަފިއްޔާ ގިފިލި ދޮރުނުހުޅުވާނެކަމަށް ރާޝިދު ބުނެލިގޮތުން ޝެހެނާގެ ގޮތް ހުސްވިކަހަލައެވެ. ކައިވެންޏަކީ ކިހާވަރެއްގެ ބޮޑު ކަމެއްކަން އޭނާގެ ޅަ ސިކުނޑިއަކަށް އަދި ނުވިސްނެއެވެ. މިކަމުގައި އޭނާ ވަކި ބުނާނީވެސް ކީކޭހެއްޔެވެ. ރާޝިދު ޝެހެނާގެ އަނގަމަތިން އަތް ނެގިއެވެ. އެހެން ނަމަވެސް އޭނާ މޫނު ވަނީ ޝެހެނާގެ ކަނދުރާއަށް ނޭވާ އެޅޭހާ ކައިރީގައެވެ. ޝެހެނާ ހާސްވެފައިހުރެ އިސްޖަހާލައިގެން އިނގިލިތަކާ ކުޅެންފަށައިފިއެވެ. ރާޝިދުގެ އަނގަ ޝެހެނާގެ ކަންފަތުގައި ޖައްސާލައިގެން ހުރެ ޝެހެނާގެ ގާތުގައި ސިއްރުން ވަރަށް ބައިވަރު ވާހަކަތައް ދެއްކި ނަމަވެސް އޭނާ ހާސްވެފައިހުރިވަރުންނާއި ކަންފަތް ހީލިކަރުވާ ވަރުން ރާޝިދު ދެއްކި އެއްވެސް ވާހަކައަކަށް ސަމާލުކަމެއް ނުދެވުނެވެ. ރާޝިދު މަޑުމަޑުން ޝެހެނާގެ އޭނައާއި ވީ ފަރާތަށް އަނބުރާލިއެވެ. އޭރުވެސް ޝެހެނާހުރީ އިސްދަށަށް ޖަހައިގެންނެވެ. ރާޝިދު މަޑުމަޑުން ޝެހެނާގެ ދަތްދޮޅީގައި ހިފައި މަތިކޮށްލުމަށްފަހު އެރީތި ހަނދެއްފަދަ މޫނަށް ބަލައިލިއެވެ. ގިފިލިތެރޭގައި ދިއްލާފައިހުރި ފަނޑު ރީދޫކުލައިގެ ބޮކިއަލީގައިވެސް އެ ދޮންމޫނުގެ ރިތިކަން ފަނޑުކޮށެއް ނުލައެވެ. ޝެހެނާއަށް ރާޝިދުގެ މޫނަށް ބަލަން އުނދަގޫވެގެން ލޯމަރާލިއެވެ. އެއީ ފެހި ސިގްނަލެއްކަމަށް ރާޝިދުގެ ހިތްގޮވަމުންދިޔައިރު އެ މަލަށް ކުޑަކޮށް ލޯބިކޮށްލުމަށް ހިތްއެދެމުން ދިޔައެވެ. ނަމަވެސް ރާޝިދު އޭނާގެ ހިތަށް ވިސްނައިދީ އޭނަގެ ބަހުގައި ހިފެހެއްޓިއެވެ. އޭނާ އެ މަލުން ފޮނިކަން އިޙްސާސްކުރަން ބޭނުންވަނީ ހަލާލުގޮތުގައެވެ.\n“ކޮބާ ޖަވާބަކީ؟؟” ރާޝިދުގެ ޖަޒްބާތުތައް ކޮންޓްރޯލްކުރަމުން އެހެން އަހާލިއިރު އޭނަގެ އަޑުވެސް ވަނީ ކޮންމެސް ވަރަކަށް ކުރަކިވެފަހެން އޭނާއަށް ހީވިއެވެ.\n“މަންމަ ކައިރީ އަހާ!!.. މަންމަ ރުހުން ލިބިއްޖެއްޔާ އިންނާނަން.” ޝެހެނާއަށް އެހެން ބުނާން ހިތްވަރު ލިބުނުގޮތެއްވެސް ނޭނގެއެވެ. އޭނަގެ ދޫ އޮޅުނީ ނޫންކަމެއްވެސް ނޭނގެއެވެ. އޭނާ ރާޝިދުއާއެކި އިނދެގެން އުޅެވޭނެބާއެވެ. މިއީ ކާކުކަމެއްވެސް އޭނާއަކަށް އަދި ނޭނގެއެވެ. އެކަމަކު ކުރާނެކަމެއްނެތެވެ. އޭނަ އެތަނުން ސަލާމަތްވާން ބޭނުންވަންޏާ އެއްބަސްވުން ނޫންގޮތެއްވެސް އޭނައަކަށް ނެތެވެ. އަނެއްކޮޅުން އޭނާގެ މަންމަ ރުހޭނެ ހެނެއް އޭނާއަކަށް ހިޔެއްނުވެއެވެ. އަހަންނަށް ބިރު ދައްކައިގެން އެއްބަސް ކުރުވިޔަސް މަންމައަކަށް ބިރެއް ނުދެއްކޭނެއެވެ. އެހެންވީއިރު މަންމަގެ ރުހުން ނުލިބިގެން މި މީހާގަނޑު މާޔޫސްވެގެން ގޮސްދާނެކަންނޭނގެއެވެ. ޝެހެނާ ހިތާހިތުން ކިޔަމުން ދިޔައެވެ. އެވަގުތު ވަފިއްޔާވެސް ހެމުން ހެމުން ދޮރު ހުޅުވާލާފިއެވެ.\n“ތިޔަ ކަންތައް ތިވީ ނު.. ތިވަރު ކަމެކޭ.. މި ޝެހެ ވަރަށް ބިރުން އުޅޭނީ.. އެކަމަކު ރާޝިދުހާ ރަނގަޅު މީހަކު ޝެހޭއަކަށް ނުލިބޭނެ..މަށަށް ހަމަ ޔަގީން.. ކަމަނަދައިތަވެސް ގަބޫލުވާނެ ޔަގީން” ވަފިއްޔާ ދަތްކޮޅު އަތަށްލައިގެން ވާހަކަދައްކަމުން ދިޔައެވެ. ޝެހެނާ ލަދުން ވަފިއްޔާ ގައިގާ ވިކައިގަތެވެ. އޭނާއަށް ނޭނގިނަމަވެސް ރާޝިދުއަށް އާންބަސް ބުނެވުމުން ހިތަށް އުފާވެރިކަމެއް ލިބުނުހެންވެސް ބައެއްފަހަރަށް ހީވެއެވެ. ނަމަވެސް އެކަން އޭނަގެ ސިކުނޑިން ގަބޫލުކުރާކަށް ބޭނުމެއް ނުވަނީ ކީއްވެކަމެއް ނޭނގެއެވެ.\nއުނގޫފާރުގެ ބޮޑުމަގުގައި ހުރިގެއެއްގެ ވަށާފާރުތެރެއިން މަގުމައްޗަށް ހިޔާއެޅިފައިވާ ހިތިގަސްދޮށުގައި އެލުވާލާފައިވާ ޖޯލީގައި ޝެހެނާ އޮށޯވެލައިގެން އޮތްއިރު އޭނާގެ ހިޔާލީ ފޮލާގެ އޮއިވަރު ގުޅިފައިވަނީ އޭނާގެ އަލަތު ކާވެންޏާމެދުގައެވެ. އޭނާ އާއި ރާޝިދު އިންތާ މިއަދަށް ތިން ހަފްތާއަށް ވީއިރު އޭނާގެ ތުންފަތުގައި ވަނީ އުފާވެރިކަމުގެ ހިނިތުންވުމެކެވެ. އޭނާއަށް ރާޝިދުގެ ފަރާތުން ލިބެމުންދާ ނިމުމެއް ނެތް ލޯބި އިޙްސާސްކުރެވުމުގެ އިތުރަށް އޭނާގެ ހަޔާތަށް ރާޝިދު އައުމާއެކު އޭނާއަށް ގެއްލިފައިވާ މަންމަގެ ލޯބިވެސް ވަނީ ލިބިފައެވެ. އުމުރުގައި އަލަށް ޝެހެނާގެ މަންމަ ރުހުމުގެ ލޮލަކުން ޝެހެނާއަށް ބަލާލިދުވަހަކީ ޝެހެނާގެ އެދުމުގެ މަތިން ޝެހެނާ އާއި ކައިވެނުކުރުމަށް އެދިގެން ރާޝިދު ޝެހެނާގެ މަންމަ ކައިރީ ހުއްދަ ހޯދަން ދިޔަދުވަހެވެ. އެދުވަހުން ފެށިގެން ޝެހެނާގެ ހިތުގައި ރާޝިދުއާ މެދު އުފެދިފައިވާ ނަފްރަތުގެ ކަނި ނިވި އެ ޅަހިތުގައި ރާޝިދުއަށްޓަކައި އާވިންދެއް ޖަހަންފަށާފިއެވެ. ރާޝިދުއަކީ ކާކުކަން ނޭނގުނު ނަމަވެސް ވަފިއްޔާ ބުނިފަދައިން ރާޝިދު ފަދަ ޒުވާނަކަށް ނޫނީ އޭނަގެ ހަޔާތް ބާއްޖަވެރިނުކޮށްދެވޭނެކަން އޭނާ ޔަގީންކުރިއެވެ. ކައިވެނިކުރުމަށްފަހު ޝެހެނާގެ ދިރިއުޅުން ރާޝިދުގެ ރަށަށް ބަދަލުކުރީއެވެ. ޝެހެނާފަދަ ރަނގަޅު ގެވެހި ރީތި އަންހެން ކުއްޖެއް ރާޝިދުގެ އާއިލާއަށް ލިބުމުން، ނަސީބަކުން އެ އާއިލާގެ އެންމެންވެސް އުފަލާއެކު ޝެހެނާއަށް މަރުހަބާކިޔެވެ. ޝެހެނާގެ އުމުރުން މިވީ ސޯޅައަހަރުތެރޭ ހޯދުމަށް ބޭނުންވާ ލޮތްބާއި ކުލުނު އޭގެ އެންމެ ފުރިހަމައަށް އޭނާއަށް މިއަދު މިވަނީ ލިބިފައެވެ. މިދުނިޔޭގައި އޭނާއަށްވުރެ އުފާވެރި މީހަކު ނުހުންނާނެކަން ގައިމެވެ. ޝެހެނާއަށް ސިއްސައިގެން ގޮސް ހަމަ ދުނިޔެއަށް އާދެވުނީ ރާޝިދުގެ މަންމަ އައިސާމަނިކެ ދުންގަނޑެއް ހިފައިގެން ޝެހެނާކައިރީ އިން ޖޯލީގައި ޖައްސާލަމުން ކެއްސާގަތް އަޑަށެވެ.\n“ދަރިފުޅާ!! ޝެހެނާ!! ކޮންހިޔާލަށް ގޮސް ގެއްލިފަ ތީނީ!!” ވޭތުވެދިޔަ ތިން ހަފްތާތެރޭ ޝެހެނާ އާއި އައިސާމަނިކެގެ ގުޅުން ބަދަހިވެ އާސާމަނިކެއަށް މިހާރު ވަނީ ޝެހެނާއަކީ އަމިއްލަ ދަރިއެއްކަމަށް ބަލައިގަނެވިފައެވެ. ޅަ އުމުރުގައި ކައިވެނިކުރުމުގެ ސަބަބުން ޝެހެނާއަކީ ދިރިއުޅުމުގެ ކަންތައްތައް ވަރަށް އައު ކުއްޖަކަށްވެފައި، ދިރިއުޅުމެއް ފަށާއިރު ޝެހެނާއަށް އޮޅުންފިލަންޖެހޭ ވަރަށް ގިނަ ކަންތައްތަކެއް ވަނީ ނޭނގިފައެވެ. ނަމަވެސް ވޭތުވެދިޔަ މަދު ދުވަސްކޮޅުގެ ތެރޭގައި އައިސާމަނިކެގެ ފަރާތުން ޝެހެނާވަނީ ވަރަށް ގިނަ ކަންތައްތައް ދަސްކޮށްފައެވެ. ޝެހެނާގެ މައުސޫމުކަމާއި ރަނގަޅުކަމުން އައިސާމަނިކެ ޝެހެނާދެކެ ލޯބިން މަރުވާވަރުވެއެވެ. ޙުދު ޝެހެނާއަށްވެސް އޭނަގެ އަމިއްލަ މަންމައަށް ވުރެ އައިސާ މަނިކެ ގެ ރަނގަޅުކަން ފާހަގަކުރެވި އެކަމާ ހިތުގެ އަޑިން ހެއްދެވި ފަރާތަށް ޝުކުރުވެރިވެއެވެ.\nޝެހެނާ އައިސާމަނިކެގެ ސުވާލަށް ޖަވާބުނުދީ ހިނިތުންވެލުމަކުން ފުއްދާލިއެވެ. އައިސާމަނިކެގެ ދުރުވިސްނޭ ސިކުނޑިއަށް ޝެހެނާގެ އެ މައުނަވީ ހިނިތުންވުމުގެ މާނަ ދެނެގަންނާކަށް އުނދަގުލެއް ނުވިއެވެ. އިސާހިތަކު އެ ރޫގިނަ މޫނަށްވެސް އުޖާލާކަންވެރިވެއްޖެއެވެ. އިރުކޮޅަކުން ހަތްއަހަރަށް ދާވަރުގެ ކުޑަކުޑަ ފިރިހެން ކުއްޖަކާއި ފަސްއަހަރުގެ ކުޑަކުޑަ އަންހެންކުއްޖަކު ދުވެލާފައި އެގެއާ ދިމާއަށް އަންނަތަން ޝެހެނާއަށް ފެނުނެވެ. އެތަނުން ކުޑަ ކުއްޖާ މާމާ އޭ ގޮވަމުން އައިސް އައިސާމަނިކެގެ އުނގުތެރެއަށް ވަދެއްޖެއެވެ. އަދި ބޮޑުކޮށް ހުރި ފިރިހެންކުއްޖާ ޝެހެނާއާ ދިމާއަށް ބީރައްޓެހިގޮތަކަށް ބަލަމުންދިޔައެވެ. ޝެހެނާވެސް މައުނަވީ ގޮތަކަށް އެކުދިންނާ ދިމާއަށް ބަލާލުމަށްފަހު ހިނިތުންވުމެއް ރައްދުކޮއްލިއެވެ. އަދި މިއީ ކޮން ދެކުދިންނެއްތޯ އައިސާމަނިކެ ގާތު އަހާލިއެވެ.\nއެވަގުތު އައިސާމަނިކެގެ މޫނަށް ހައިރާންކަމުގެ ކުލަވަރު ވެރިވެގެން ދިޔައެވެ.\n“ޝެހެނާއަކަށް ނޭނގޭތަ؟.. ރާޝިދު ނުބުނޭތަ މިކުދިންގެ ވާހަކައެއް؟؟” އައިސާމަނިކެގެ އެ އާދަޔާ ހިލާފު ޖަވާބުން ޝެހެނާގެ މޫނަށް ނުތަނަވަސްކަމާ ހައިރާންކަން ވެރިވެގެންފިއެވެ.\n“މާމާ!! އަޅުގަނޑުގެ ބައްޕަ ގެނެސްގެން އުޅޭދައްތައަކީ މިއީތަ؟ މަންމަ ބުނި ލޯބި ލޯބި ދައްތަ އެއް މިގޭގައި އުޅޭވާހަކަ؟؟” އެވަގުތު އެތަނުގައި ހުރި ކުޑަ ފިރިހެންކުއްޖާގެ ޅަ އަޑުން ބުނެލި ޖުމުލަ އަޑުއިވިފައި ޝެހެނާއަށް އައިސާމަނިކެއާ ދިމާއަށް އަނެއްކާވެސް ހައިރާންކަމާއެކު ބަލާލެވުނެވެ. “ލައްބަ ދަރިފުޅާ!! އެއީ ދަރިފުޅުމެންގެ ދޮންމަންމަ..” އެއާއެކު އައިސާމަނިކެގެ ޖަވާބު އަޑުއިވިފައި ޝެހެނާގެ ކަންފަތަށް ހޮނުގުގުރިއެއް އެޅިފަދައެވެ. އަނެއްކާ އޭނާ އަށް ނޭނގި އޭނާގެ އުމުރުން އެންމެ ސޯޅަ އަހަރުގައި އޭނާ ދޮންމަންމައަކަށްވީ ބާވައެވެ.؟ އެއީ ކިހިނެތްވާނެ ކަމެއްހެއްޔެވެ.؟ ރާޝިދު ކުރިން އެހެން ކައިވެންޏެއްކުރިނަމަ ޝެހެނާ ކައިރީ ނުބުނީ ކީއްވެ ހެއްޔެވެ؟ ރާޝިދުގެ ކުރީގެ އަންހެނުން ކޮބާ ބާވައެވެ؟ ރާޝިދުގެ އަނތްބަކު ހުއްޓާ އެހާވަރުން ޝެހެނާ އާ އިނީ ކީއްވެ ބާއެވެ؟ ކޮންމެ ގޮތެއްވިޔަސް ރާޝިދުގެ ކުދިން ތިބިކަމަށްވާނަމަ ޝެހެނާގެ ގާތުގައި ބުނުމަކީ މުހިއްމުކަމެއް ނޫންހެއްޔެވެ؟ ވޭތުވެދިޔަ ތިން ހަފްތާތެރޭ އެކުދިން ނުފެނުނީ ކީއްވެ ބާއެވެ؟؟ ޝެހެނާގެ ހިތުގައި އެތައްބައިވަރު ސުވާލުތަކެއް އެއްފަހަރާ ވެރިވެގެން ދިޔުމުން ބޮލުގައިވެސް ރިއްސަންފެށިއެވެ. އެވަގުތު އެތަނުގައި އައިސާމަނިކެ އެކުދިންނާ ވާހަކަދައްކަމުންދިޔަ ނަމަވެސް ޝެހެނާއަށް އެތަނުގައި ވާނުވާ އެނގޭހެންނެއް ހިޔެއް ނުވެއެވެ. އެއަށްވުރެ އޭނާގެ ސިކުނޑީގައި އުފެދިފައިވާ ހައިޖާނު މާބޮޑެވެ.\nޝެހެނާ މަޑުމަޑުން ޖޯލިން ތެދުވެ ކޮޓަރިއާ ދިމާއަށް ހިނގާގަނެވުނީ އެވަގުތު އެކަނިވެލަން ބޭނުންވެފަވާލެއް ބޮޑުކަމުންނެވެ. އޭރު އައިސާމަނިކެވެސް ހާސްވެފައި ޝެހެނާ ތެދުވެގެން ދާތަން ބަލަން ހުއްޓެވެ. ރާޝިދު ޝެހެނާއަށް ކަންތައްތަކެއް ސިއްރުކޮށްފައިވާކަން އައިސާމަނިކެ ދެނެގަތެވެ. ރާޝިދުގެ ދެކުދިން ކަމުގައިވާ އަހުޔާން އާއި އާލިޔާ އެއައީ އެކުދިންގެ މަންމަ އާއެކު ޗުއްޓި ހޭދަކޮށްލުމަށް ތިން ހަފްތާ ވަންދެން ށ. ފުނަދޫގައި ތިބެތިބެފައެވެ. އެކުދިންގެ ވާހަކަ ޝެހެނާގާތު ކުރިން އައިސާމަނިކެއަށްވެސް ނުދެއްކި އެވަނީ އެހެންވެއެވެ.\nރ. އަތޮޅުގެ ރަށްރަށުންނާއި އަތޮޅުގެ ބޭރު ރަށްރަށުން ޚިދުމަތް ހޯދަން އައިސް ތިބިމީހުން ގިނަކަމުން އުނގޫފާރު ރީޖަނަލް ހޮސްޕިޓަލްތެރެ އޮތީ ތޮއްޖެހިފައެވެ. ހިދުމަތް ހޯދަން އައިސްތިބި މީހުންނަށް އަވަސް ޚިދުމަތެއް ދިނުމަށްޓަކައި ހޮސްޕިޓަލުގެ މުވައްޒަފުން ކޮޅުކޮޅު މައްޗަށް ދުވަމުންދެއެވެ. ހޮސްޕިޓަލު ތެރޭގައި ހުރި ދެކޮޅަށް ހުޅުވޭ ބޮޑު ދޮރުން އިރުކޯކޮޅަކާ ކޮންމެސް ބަޔަކު ހުރަސްކުރަމުންދިޔުމުގެ ސަބަބުން އެ ދޮރުންގޮވާ އަޑާއި މީހުންގެ ވާހަކަދައްކާ އަޑު އެއްއަޑަކަށްވެ މާހައުލުގައި ބޮލަށް އުނދަގޫވާކަހަލަ މިޔުޒިކެއްގެފަދައިން އަޑު އެކުލެވިފާވެއެވެ. ހޮސްޕިޓަލުގެ ވަރަށް އެތެރޭގައި ހުރި ބޮޑު ކޮޓަރިއެއްގެ ދޮރު ހުޅުވާލުމަށްފަހު ރާޝިދު ނިކުމެ ކައުންޓަރ ދޮށުގައި ހުރި އޭނަގެ އެސިސްޓެންޓް ކަމަށްވާ ޒާހިޔާ ކާރިއަށް ގޮއްސަ އޭނާ މިވަގުތު ބްރޭކް އަށް ގެއަށް ދާވާހަކަ ބުނެލުމަށްފަހު ހޮސްޕިޓަލުގެ ނިކުންނަ ދޮރާދިމާއަށް ހިނގާގެންފިއެވެ. ރާޝިދު ލޯމަތިން ގޮސް ގެއްލެންދެން ޒާހިޔާ ރާޝިދު އާ ދިމާއަށް ބަލަހައްޓައިގެން ހުރިއިރު އޭނާގެ ހިތް އެރީތި ފިރިހެނާއަށްޓަކައި ފިދާވާވަރު އެލޮލުން ފާހަގަވާންހުއްޓެވެ. ޒާހިޔާއަކީ ގައިގެ ކުލަ ކަޅު ނަމަވެސް ބަލައިލަން ހުތުރު ކުއްޖެއް ނޫނެވެ. ނަމަވެސް އޭނާއަށް ރާޝިދުގެ ހިތް ފަތަހަ ނުކުރެވިގެން މި އުޅޭނީ ކީއްވެކަމެއް ނޭނގެއެވެ. ރާޝިދު ޝެހެނާއާއި އިނުމުގެ ކުރިންވެސް އޭނާ ރާޝިދުގެ ސަމާލުކަން ހޯދުމަށް ވަރަށް މަސައްކަތްކޮށްފައިވެއެވެ. އެގޮތުން އޭނާވަނީ މިހާރު ރާޝިދު ކައިރިއަށް ދިޔުމުގެ ނިޔަތުގައި ރާޝިދުގެ ކޮއްކޮ އިރުޝާދު އާވެސް ރައްޓެހިވެފައެވެ. އެކަމަކު އަދި މިވީހާތަނަށް ރާޝިދު ޒާހިޔާއާ ދޭތެރޭ ދެކެނީ ގާތް ރަހްމަތްތެރިއެއް ގޮތަށެވެ. ކޮންމެ ގޮތެއްވިޔަސް ރާޝިދު ހާޞިލުކުރުމަށް އޭނާ ކުރަމުންދާ މަސައްކަތެއް ހުއްޓާލާކަށް އޭނާ ގަޞްދެއްނުކުރެއެވެ. ކޮންމެސްދުވަހަކުން ރާޝިދަކީ ހަމައެކަނީ އޭނާގެ މީހަކަށް ވާނެކަމަށް އޭނާ އުއްމީދުކުރެއެވެ.\nކޮޓަރި ދޮރުގެ ތަޅުގައި މީހަކު ހިފާލިއަޑަށް އަވަސްއަވަހަށް ޝެހެނާގެ ލޮލުގައިހުރި ކަރުނަތައް ފުހެލިއެވެ. ރާޝިދުގެ ދެލޮލުގެ ކޮއިފަދަ އަންހެނުން ފެނުމުން އެހިތަށް ފިނިކަމެއް ލިބިގެންދިޔައެވެ. އަދި މަޑުމަޑުން އައިސް ޝެހެނާގެ ފުރަގަހުން ބައްދާލިއެވެ. އެވަގުތު ޝެހެނާގެ ގައިން ހީބި ނަގައިގަތެވެ. ރާޝިދު ގާތްވާ ކޮންމެ ފަހަރަކު އޭނާގެ އަމިއްލަ ނަފްސް އިޙްތިޔާރުން ބޭރުވާކަހަލައެވެ. ރާޝިދު މަޑުމަޑުން ޝެހެނާ މަގަތަށް އަނބުރާލިއިރު، ޝެހެނާގެ ބޮޑު ރީތި ދެލޮލަށް ހިޔާއެޅިފައިވާ ދިގު އެސްފިޔަތަކުގެ ތެރޭގައިވާ ކަރުނަ ތިކިތައް ރާޝިދުއަކަށް ސިއްރެއް ނުވިއެވެ.\n“ރޮނީތަ؟ ކީއްވެ ތި ރޮނި؟؟” ޝެހެނާގެ ލޮލުން ކަރުނަ ފޮހެދިން އިރު، އެ މައުސޫމު ކުޑަކުއްޖާގެ ލޮލުން އެންމެ ކަރުނަ އެއްވެސް ވެއްޓޭކަށް ރާޝިދު ބޭނުން ނުވާކަހަލައެވެ. ޝެހެނާއަށް ބާރަށް ރޮގަނެވި ރާޝިދުގެ ގައިގާ އޮޅުލާގަނެވުނެވެ. އޭނާގެ އެ އުފާވެރި ދިރިއުޅުން ކުޑަކުޑަ ސިކުންތުކޮޅެއްގައި ވިއްސިވިހާލިވެގެންދާކަށް އޭނާ ބޭނުމެއް ނޫނެވެ. ނަމަވެސް ހަގީގަތާ ކުރިމަތިނުލައި ފިނޑިވާކަށްވެސް ޝެހެނާ ބޭނުންމެއް ނުވިއެވެ.\n“ރާޝިދު.. އަހަންނަށް ދޮގު ނަހަދާ ތެދަށް ކިޔާދީބަލަ.. ރާޝިދުގެ އަހަރެން ނުލާ އިތުރު އަންބަކު ހުރޭތަ.. ރާޝިދުގެ ކިތައް ކުދިން ތިބޭތަ..” ޝެހެނާ އަސަރުން ފުރިފައިވާގޮތަކަށް ރޮމުން ސުވާލުތައް ކުރަމުން ދިޔައެވެ. ރާޝިދުއަށް ޝެހެނާއަށް ރޮނީ ކިއްވެކަން އެނގުމުން އަމިއްލަ ނަފްސް ކުއްވެރިކުރެވުނެވެ. އެ އަންހެންކުއްޖާ ދެކެ ވާލޯބިން އެ ކުއްޖާ ބީވެގެން ދާނެކަމުގެ ބިރުން އޭނާ ވަނީ ޝެހެނާއަށް އޭނާގެ މާޒީ ސިއްރުކޮށްފައެވެ.\n“ޝެހެ.. އަހަންނަށް މާފުކުރޭ.. އަހަރެން ޝެހެ ގެއްލިދާނެތީ އަހަރެންގެ މާޒީ ހިއްސާނުކޮށް ސިއްރުކުރީ. އެކަމަކު އެ ވާހަތައް ކިޔަދޭންކަމަށް ގަސްދުކޮށްގެން ހުއްޓާ ތި އެހީ. އަހަރެންގެ ދެކުދިން ތިބޭނެ. އަހަރެންގެ ފުރަތަމަ އަނބި މީހާ ވަރިކުރިތާ2އަހަރު ފަހުން އަހަރެން ޝެހެއާ މި އިނީ.. އެކަމަކު އޭނާ ވަރިކުރި ސަބަބު އަހަންނަށް ކިޔާދެވޭކަށް ނެތް. އަހަރެންގެ ދެކުދިން މިއަދު އައީތަ؟.” ރާޝިދު ލޮތްބާއެކު ޝެހެނާއަށް ކިޔައިދެމުން ދިޔައިރު ރާޝިދުގެ ދެކުދިންނާ އެހާބޮޑަށް ރާޝިދު އަޅާނުލާހެން ޝެހެނާއަށް ހީވިއެވެ. ޖަވާބުގައި ޝެހެނާ ބޯ ޖަހާލިއެވެ. ރާޝިދުގެ ޖަވާބުން ޝެހެނާގެ ހިތަށް ކުޑަނަމަވެސް ފިނިކަމެއް ލިބުނު ނަމަވެސް އުފަލެއް ނުވެއެވެ. އެގޮތަށް ރާޝިދުގެ ފަރާތުން ޝެހެނާއަށް ނޭނގޭ ކިތައް ކަންތައް ކުރިއަށް އޮތްތަނުގައި ފެންނާނެބާއޭ އޭނަގެ ހިތަށް އަރަމުން ދިޔައެވެ.\nދުވަސްތައް ފާއިތުވަމުންދެއެވެ. ވޭތުވެދިޔަ އަހަރެއްހާ ދުވަހުގެ ތެރޭގައި ، ޝެހެނާއާއި އަހްޔާން އާއި އާލިޔާ ގެ ގުޅުންބަދަހިވެފައިވަނީ ހީވެސްނުކުރާހާ ބޮޑަށެވެ. އެ ދެކުދިންނަކީ ޝެހެނާ ހީކުރިވަރަށްވުރެ ބަސްއަހާ ދެކުދިންނެވެ. އެ ދެކުދިންގެ މަންމަ ނައީމާގާތުގައިވެސް ޝެހެނާގެ ރަނގަޅުވާހަކަ އެދެކުދިން ދައްކަމުން ދިޔަކަމީ އެ ދެކުދިން ޝެހެނާދެކެ ވާ ލޯބި ރަމްޒްކޮށްދޭ ހެއްކެކެވެ. ޝެހެނާވެސް އެކުދިން ބަލަމުން އައީ އަމިއްލަ ދަރިއަކު ފަދައިންނެވެ. މިހާރު ޝެހެނާގެ ބަނޑަށް ތިންމަސްވެފައިވާތީ އޭނާ ހުންނަނީ އޭނަގެ އަމިއްލަ ދަރިއަކު ދުނިޔެއަށް އުފަންވާނެ ދުވަހެއްގެ އިންތިޒާރުގައެވެ. އޭރުން އަހްޔާން އާއި އާލިޔާ ފަދައިން ބަސްއަހާ ކުއްޖެއް އޭނާއަށްވެސް ލިބޭނެތާއެވެ. ޝެހެނާ ބަލިވެ އިންފަހުން ރާޝިދުވެސް މާރަނގަޅުހެން ހީވެއެވެ. އޭނާ އޮފީހަށް ދާއިރު ޝެހެނާ ގޮވައިގެން އޮފީހަށް ގޮސް އޭނާގެ ކުރިމަތީގައި ޝެހެނާ ބައިންދާގެން ނޫނީ މަސައްކަތްވެސް ކުރެވޭކަމަށް ނުވެއެވެ. ޝެހެނާ މިގޮތަށް ހޮސްޕިޓަލަށް ދާ ދުވަސްދުވަހު ރާޝިދުގެ އެސިސްޓެންޓް ޒާހިޔާވެސް ޝެހެނާއަށް ވަރަށް ކަމޭހިތައި ހެޔޮކޮށްހިތައެވެ. އަދި ވިހާނީ ކޮންދުވަހަކުންތޯ އަހައި އޮޅުންވެސް ފިލުވަމުންދެއެވެ.\nނަމަވެސް ޝެހެނާއަށް ނޭނގެނީ ޒާހިޔާގެ އެ ހިތްހެޔޮކަމުގެ ނިވަލުގައި އޭނަ ކުޅެމުންދާ ކުޅިގަނޑެވެ. އޭނާ ރާޝިދުއަށް އިންތިޒާރުކޮއްކޮށް ހުއްޓައި ޝެހެނާ ބަލިވެ އިންކަން އެނގުމުން އޭނާގެ ނަފްސް ކޮންޓްރޯލުން ނެއްޓިއެވެ. އަދި އެ ރުޅިގަނޑުގައި އޭނާވަނީ އެ ދެމަފިރިން ދުރުކުރުވަން ފަންޑިތަ ހަދަންފަށާފައެވެ. އޭނާ އެހާވަރަކުން ޝެހެނާ ވިހާދުވަސް އެ އޮޅުން ފިލުވަނީ އޭނާ ފަންޑިތަ ހަދުވާ ބެއްޔާ ބުނެފައިވާގޮތުން އޭނާ އަށް ރާޝިދު ހާޞިލުކުރެވޭނީ ޝެހެނާ ވިހެއުމަށް ފަހުގައެވެ. އަދި ޝެހެނާ ވިހަންވަންދެން ރާޝިދުއަށް ކޮންމެސް ފޮނިއެއްޗެއް ކާންދޭންޖެހޭނެއެވެ. އެއީ އޭނާއަށް މިހާރު މަސައްކަތްކުރަމުންދާ ވަޒީފާގެ ގޮތުން މާ އުނދަގޫ ކަމެއް ނޫނެވެ.\n“ހާދަ ލަހުން ގެއަށް އައި ރެއެއް” ރާޝިދު ކޮޓަރިއަށް ވަތް އަޑަށް ޝެހެނާއަށް ހޭލެވުމާއެކު ގަޑިއަށް ބަލާލާފައި ބުނެލިއެވެ. އޭރު ގަޑިން މެންދަމުން އަލިވެ ދޭއް ޖެހީއެވެ. މިހާރު ޝެހެނާގެ ބަނޑު ބޮޑުކަމުން ހެލިފެލިވެ އުޅެވެނީ ވަރަށް އުނދަގުލުންނެވެ. ރާޝިދު ވަކި ޖަވާބެއް ނުދީ ނިދަން ޖައްސާލިގޮތަށް ނިދައިފިއެވެ. އެއީ މިހާރަކަށް އައިސް އޭނާގެ އާދައެވެ. ރާޝިދު ގެއަށް އަންނަ ގަޑިތަކަށްވުރެ ގެއިން ބޭރުގައި އުޅޭ ގަޑިތައް ގިނަވާން ފަށާފިއެވެ. ރާޝިދުގެ އަނބިމީހާގެ ހާލު އަހުވާލު ބެލުމަކީވެސް މިހާރު މާ މުހިއްމުކަމެއްހެން ހީނުވާކަހަލައެވެ. ޝެހެނާ އަށް މިކަމާމެދު ފިކުރުކުރެވި ރޮވޭގޮތް ނަމަވެސް ލިބެން އުޅޭ ދަރިފުޅުގެ ސިއްހަތާމެދު ވިސްނާލުމަށްފަހު ހިތާމަނުކުރުމަށް އަޒުމުކަނޑައަޅައި ޝައްކާ ވަހުމާއި ދުރުކޮށްލުމަށްފަހު ހިތްހަމަޖައްސާލައިގެން ހުންނަނީއެވެ.\nމެންދުރުގެ ވަގުތެވެ. އައިސާމަނިކެމެންގޭގެ ބޮޑު ބަދީގޭގައި އާއިލާތެރޭ ގިނަ އަންހެންވެރިން އަވަދި ނެތި ކެއްކުމުގައި މައްސޫލުވެގެން އުޅެއެވެ. މިއަދަކީ ރާޝިދު އާއި ޝެހެނާގެ ދަރިފުޅަށް ހަތްދުވަސްވެގެން ނަން ކިޔާ ދުވަހެވެ. އާއިލާތެރޭ ފިރިހެންވެރިން ގޯތިތެރޭގައި ހުރި ހުސްޖާގައިގާ ރިޔާ ދަމައި ކާން ތައްޔާރުކުމަށް އުޅެމުންދެއެވެ. ޝެހެނާވެސް ދަރިފުޅު ނިންދަވާފައި ކެއްކުމުގައި ބައިވެރިވުމަށް ބަދިގެއާ ދިމާއަށް ދިޔައެވެ. އެވަގުތު އޭނާގެ ކަންފަތަށް އިވުނު ވާހަކަތަކަކުން އޭނާގެ ހިތްފަޅައިގެން ނުދިޔައީ ކިރިޔާއެވެ. ފައިން ވާގި ދޫވާހެން ހީވެގެން ކައިރީގައި ހުރި ފާރުގައި ހިފަހައްޓާލެވުނެވެ. އެއީ އޭނާ ދުވަހެއްގައިވެސް އަޑުއަހަން ބޭނުންވި ވާހަކަތަކެއް ނޫނެވެ. އަދި އެއީ ތެދު ވާހަކަތަކެއް ކަމަށް ގަބޫލުކުރުމަށް އޭނާގެ ޒަމީރު އެއްބަހެއް ނުވިއެވެ. އެހެންވާނީ ކިހިނެތް ހެއްޔެވެ؟\nމި ވާހަކައަކީ ބައެއްގެ ދިރިއުޅުމުގައި ދިމާވެފައިވާ ހަގީގީ ކަންތައްތަކެއްގެ މައްޗަށް ލިޔާ ހިޔާލީ ވާހަކައެއްކަމުންނާއި މިއީ އެ ފަރާތްތަކުގެ ވާހަކަތަކުގެ މައްޗަށް ލިޔާ ވާހަކައެއްކަމުން ގިނަފަހަރަށް ކަންކަން ސިފަކޮށްދެވިފައިވާނީ އެ މީހުންގެ އިޙްސާސުތަކުގެ ތެރެއިންނެވެ. އަދި މިވާހަކައިގެ ގެނެވިފައިވާ ރަށްތަކަކީ ހިޔާލީ ރަށްތަކެކެވެ. ހުރިހާ ކިޔުންތެރިނެވެސް ޝައުގުވެރިކަމާއެކު ކިޔާނެކަމަށް އުއްމީދުކުރަން. 🙂\n???nice story! hywany asluhen. is thisareal story\nThanks Shana. Yeah..This story ge content binaavefa mivanee varah kurin medhu raaje thereyga hingaafa oi real strory eh ge mahchah . Shana ah mi story reethi V ma Dolly Vvvv ufaavehje Thanks dear <3.\nreethi ingey 🙂\nބުނާށެ ލޯބި ނުވަނީހޭ….45\nލޯބި July 15, 2019\n“ހިތް” ލޭ ކޮށެވިފައި……12\nލޯބި July 24, 2018\nހިތާމަ މަޖާ ލޯބި July 5, 2020\nހިތާމަ މަޖާ ލޯބި October 3, 2019


SunOnline: BREAKING: Azima ge mahchah money launder kurumah magufahi kohdhinumuge dhauva ufulaifi\nއާޒިމާގެ މައްޗަށް މަނީ ލޯންޑަ ކުރުމަށް މަގުފަހިކޮށްދިނުމުގެ ދައުވާ އުފުލައިފި\nނަޖާހު މަސްއޫދު 17 Feb 2019, 16:25\nއައިޝަތު އާޒިމާ ޝަކޫރު ---\nރައީސް އޮފީހުގެ ކުރީގެ ލީގަލް އެފެއާޒް މިނިސްޓަރު އައިޝަތު އާޒިމާ ޝަކޫރުގެ މައްޗަށް މަނީ ލޯންޑަ ކުރުމަށް މަގުފަހިކޮށްދިނުމުގެ ދައުވާ އާއި އިތުރު ދައުވާއެއް އުފުލައިފި އެވެ.\nމިއަދު ޕީޖީ އޮފީހުން ބުނެފައި ވަނީ އާޒިމާގެ މައްޗަށް މަނީ ލޯންޑާ ކުރުމަށް މަގުފަހިކޮށްދިނުމުގެ ދައުވާގެ އިތުރުން ރަސްމީ އިދާރާއަކަށް ދޮގު މައުލޫމާތު ދިނުމުގެ ދައުވާ އުފުލައި ކްރިމިނަލް ކޯޓަށް ފޮނުވާފަ އެވެ.\nރައީސް ޔާމީންގެ މައްޗަށް މަނީ ލޯންޑްރީގެ ދައުވާކޮށް މިހާރު ވަނީ ކްރިމިނަލް ކޯޓަށް ފޮނުވާފަ އެވެ. އެ މަނިކުފާނުގެ މައްޗަށް ދައުވާ ކުރަން ނިންމިކަން ޕީޖީ އޮފީހުން ހާމަ ކުރީ މި މަހުގެ 13 ވަނަ ދުވަހު އެވެ.


Memberun ge nuruhun: Hulhumale' akee HDC ge millkeh tha?\nމެންބަރުންގެ ނުރުހުން: ހުޅުމާލެއަކީ އެޗްޑީސީގެ މިލްކެއްްތަ؟\nއެޗްޑީސީން ހުޅުމާލެ ދެވަނަ ފިޔަވަހިން ބިން ވިއްކަން އުޅޭ މައްސަލާގައި ބޭއްވި އެސްއޯއީ ކޮމިޓީގެ ބައްދަލުވުން -- ފޮޓޯ: މަޖިލީސް\nހުޅުމާލޭގެ ދެވަނަ ފިޔަވަހީގެ ބިމާ ގުޅޭ ގޮތުން ހައުސިން ޑިވެލޮޕްމަންޓް ކޯޕަރޭޝަން (އެޗްޑީސީ) ގެ ބޯޑުން ގޮތްތައް ނިންމާތީ އެއީ އެ ކުންފުނީގެ މިލްކުވެރިކަމުގެ ދަށުގައިވާ ތަނެއްތޯ ސުވާލު އުފައްދަވައި އެޗްޑީސީން އެ ކަމެއްގެ މައުލޫމާތު ސާފު ކުރަން ރައްޔިތުންގެ މަޖިލީހުގެ ސްޓޭޓް އޯންޑް އެންޓަޕްރައިޒަސް (އެސްއޯއީ) ކޮމިޓީން މިއަދު ނިންމައިފި އެވެ.\nއެޗްޑީސީގެ މެނޭޖިން ޑިރެކްޓަރު ސުހައިލް އަހުމަދު މީގެ ކުރިން އަވަސް ނޫހަށް ވިދާޅުވެފައިވާ ގޮތުގައި ހުޅުމާލެ ދެވަނަ ފިޔަވަހިން ބިން ކުއްޔަށް ދޫކުރަން ވަރަށް އަވަހަށް ހުޅުވާލާނެ އެވެ. އެކަމަކު އޭގެ ފަހުން ދެވަނަ ފިޔަވަހިން ބިން ވިއްކުމާ ގުޅޭ ގޮތުން އެ ކުންފުނީގެ ބޯޑުން އަދި ވަކި ގޮތެއް ނިންމާފައި ނުވާ ކަމަށް ބުނެ ނޫސްބަޔާނެއް ވަނީ ނެރެފަ އެވެ.\nމި މައްސަލައާ ގުޅިގެން މައްޗަންގޯޅި އުތުރު ދާއިރާގެ މެންބަރު މުހައްމަދު ރަޝީދު (ބޯދިގު) ވަނީ އެ މައްސަލަ ދިރާސާ ކޮށްދިނުމަށް އެދިވަޑައިގެން ސަރުކާރު ހިއްސާވާ ކުންފުނިތަކުގެ ކަންކަން ބެލުމަށް މަޖިލީހުގައި އެކުލަވާލާފައިވާ އެސްއޯއީ ކޮމިޓީއަށް ފޮނުވައިފަ އެވެ. މެންބަރު ރަޝީދަކީ އަކީ އެ ކޮމިޓީގައި އިންނަވާ މެންބަރެއް ނޫނެވެ.\nއޭނާގެ ސިޓީއާ ގުޅިގެން މިއަދު ބޭއްވި އެސްއޯއީ ކޮމިޓީގެ ބައްދަލުވުމުގައި މާފަންނު މެދު ދާއިރާގެ މެންބަރު އިބްރާހިމް ރަޝީދު (ބޮންޑެ) ވިދާޅުވީ ހުޅުމާލެ ދެވަނަ ފިޔަވަހިން މީގެ ކުރިން ވެސް ބިން ވިއްކަން މަސައްކަތް ކޮށްފައިވާއިރު، 2017 ގައި ބައެއް މީހުނަށް ބިން ވިއްކާފައިވާ ކަމަށް ވެސް މައުލޫމާތު ލިބިފައިވާ ކަމަށެވެ.\n"އަޅުގަނޑު ދެކޭ ގޮތުގައި މި ގޮތަށް ބިންތަކެއް ވިއްކެމުންދާއިރު މި މަޖިލީހުން ބަލަން ޖެހޭ، އަޅުގަނޑު ހުށަހަޅާލަން މިހާރު ވިއްކާފައި ހުރި ކޮން ބިންތަކެއްތޯ އަދި ވިއްކާފައި އޮތީ އާންމު އުސޫލުންތޯ، ކޮންމެ ވެސް ވަރަކަށް ބެލުން އެއީ އަޅުގަނޑު ދެކޭ ގޮތުގައި ކުރަން ޖެހޭ ކަމެއް،" ބޮންޑެ ވިދާޅުވި އެވެ.\nހުޅުމާލެ ދެވަނަ ފިޔަވަހި ތަރައްގީ ކުރަން ފެށީ ކުރީގެ ރައީސް އަބްދުﷲ ޔާމީންގެ ސަރުކާރުގަ އެވެ. އަދި 2018 ވަނަ އަހަރުގެ ރިޔާސީ އިންތިހާބުގެ ކެމްޕޭން ދުވަސްވަރު އެ ބިމުން 1،000 އަކަފޫޓުގެ ބިމެއް 400،000 ރުފިޔާގެ މަގުން ވިއްކަން މަސައްކަތް ކުރި އެވެ. އެކަމަކު އެންޓި ކޮރަޕްޝަން ކޮމިޝަން (އޭސީސީ) އިން އަންގައިގެން އެ މަސައްކަތް އޮތީ އޭރު ހުއްޓާލާފަ އެވެ.\nކޮމިޓީގެ މުގައްރިރު އަދި ހުޅުދޫ ދާއިރާގެ މެންބަރު އިލްޔާސް ލަބީބް ދެން ފާހަގަ ކުރެއްވީ އެޗްޑީސީގެ ބަޔާނުގައި ވެސް އޮތީ އެ ކޯޕަރޭޝަންގެ ބޯޑުން ހުޅުމާލެ ދެވަނަ ފިޔަވަހިން ބިން ވިއްކަން އަދި ނިންމާފައި ނުވާ ކަމަށެވެ. އެއިން އެ ކަމާ ގުޅޭ ގޮތުން ބޯޑުން މަޝްވަރާ ކުރި ކަމެއް ނޫނީ އެ ގޮތަށް ފާސްކުރަން ބޯޑަށް ފޮނުވި ކަމެއް ސާފު ނުވާ ކަމަށް އިލްޔާސް ވިދާޅުވި އެވެ.\nއިލްޔާސް އެހެން ވިދާޅުވުމުން ބޮންޑެ ވިދާޅުވީ އެހެންކަމުން އެ ކަން ވެސް ސާފު ކުރަން ޖެހޭ ކަމަށެވެ. އެޗްޑީސީގެ ބޯޑުން ބިން ވިއްކުމާ ގުޅޭ ގޮތުން މިހާތަނަށް ވިސްނާފައި އޮތީ ކިހިނެއްތޯ އެ ކުންފުނީގެ ޕްލޭން އަކީ ކޮބައިތޯ ބަލަން ޖެހޭ ކަމަށް އޭނާ ވިދާޅުވި އެވެ.\nކޮމިޓީގައި ވާހަކަ ދައްކަވަމުން ފޭދޫ ދާއިރާގެ މެންބަރު މުހައްމަދު ނިހާދު ވިދާޅުވީ ހުޅުމާލޭގެ ބިން ވިއްކުމާ ގުޅޭ ގޮތުން އެޗްޑީސީއަށް ގޮތް ނިންމޭއިރު އެއީ އެ ކުންފުނީގެ މިލްކިއްޔާތެއްތޯ ނުވަތަ ނޫންތޯ ވެސް އެބަ ބަލަން ޖެހޭ ކަމަށެވެ. މާލޭގެ އަވަށެއްގެ ގޮތުގައި އޮތް ހުޅުމާލޭގެ މިލްކުވެރިކަން އެ ކުންފުންޏަށް އޮތީތޯ ބަލަން ޖެހޭ ކަމަށް އޭނާ ވިދާޅުވި އެވެ.\n"މާލޭގެ އަވަށެއް ކަމުގައިވާ ހުޅުމާލެ އަކީ އެޗްޑީސީގެ މިލްކިއްޔާތެއްތޯ ނުވަތަ ނޫންތޯ އެބަ ބަލަން ޖެހޭ. އަޅުގަނޑު ހުށަހަޅާލަން އެ ކަން ވެސް ކޮމިޓީން ސާފުކުރަން." ނިހާދު ވިދާޅުވި އެވެ.\nނިހާދުގެ ވާހަކައަށް ފަހުގައި ވެސް ބޮންޑެ ވާހަކަ ދެއްކެވި އެވެ. އޭނާ ވިދާޅުވި ގޮތުގައި ލާމަރުކަޒީ ގާނޫނުގައި ބުނާ ގޮތުން ހުޅުމާލެއަކީ މާލޭގެ އަވަށެވެ. މާލޭގެ ކޮންމެ އަވަށެއްގެ ބެލެނިވެރި ފަރާތަކީ މާލެ ސިޓީ ކައުންސިލް ކަމުގައިވާ ކަމަށެވެ. އަދި އޭނާ ވެސް އެޗްޑީސީގެ މިލްކުވެރިކަމުގެ ދަށުގައި ހުޅުމާލެ އޮތްތޯ ބަލަން ޖެހޭ ކަމަށް ވިދާޅުވެ ފާޑުވިދާޅުވި އެވެ.\nކޮމިޓީގެ ދެން ތިއްބެވި މެންބަރުން ވެސް އެ ހުށަހެޅުންތަކާ ދެކޮޅު ނުހެއްދުވުމުން އޭރު ކޮމިޓީގެ ރިޔާސަތުގައި އިންނެވި ކިނބިދޫ ދާއިރާގެ މެންބަރު މުހައްމަދު ނާޝިޒް ވިދާޅުވީ އެ ހުރިހާ ކަމެއް ސާފު ކުރުމަށް އެޗްޑީސީއަށް ސިޓީއެއް ފޮނުވުމަށް މަޖިލީހުގެ އިދާރާއަށް އަންގަން ފޮނުވާނެ ކަމަށެވެ. -- އޭރު ކޮމިޓީގެ މުގައްރިރު އިލްޔާސް ވަނީ ބައްދަލުވުން ދޫކުރައްވައި ވަޑައިގެންފަ އެވެ.\nހުޅުމާލެ އިތުރަށް ތަރައްގީ ކުރުމަށްޓަކައި އެ އަވަށުގެ މަސައްކަތްތައް ހިންގަން އެޗްޑީސީއާ ހަވާލު ކުރަން ނިންމާފައި ވަނީ ވެސް ރައީސް ޔާމީންގެ ސަރުކާރުގަ އެވެ.\nރައްޔިތުންގެ މަޖިލިސް ހުޅުމާލެ އެޗްޑީސީ + ބޯހިޔާވަހިކަން\nވެށިފަހީގައި ގޯތި ނުލިބޭ މީހުންގެ މައުލޫމާތު ހޯދަނީ\nހުޅުމާލޭގައި އެޅި ޗައިނާ ފްލެޓްތައް މާރާމާތު ކުރަން ފަށައިފި\nހިޔާ ފްލެޓުތަކަށް ބަދަލު ނުގެންނަން ނިންމައިފި\nހުޅުމާލޭ ސްޕޯޓްސް ކޮމްޕްލެކްސްގައި ވިޔަފާރި ކުރަން ހުޅުވާލައިފި


MDN Aa Dhekolhah Adu Ufulaa Meehun Viber Group Thakun Beyru Kuran Fashaifi - Vaguthu\nއެމްޑީއެންއާ ދެކޮޅަށް އަޑުއުފުލާ މީހުން ވައިބާ ގުރޫޕްތަކުން ބޭރުކުރަން ފަށައިފި\nމޯލްޑިވިއަން ޑިމޮކްރެސީ ނެޓުވޯކް، އެމްޑީއެންގެ ފަރާތުން އިސްލާމްދީނާ ޙިލާފު، އަދި ކީރިތި ރަސޫލާއަށް ކުޑައިމީސްކޮށް ހަދާފައިވާ ރިޕޯޓުގެ މައްސަލައިގައި އެ ޖަމިއްޔާ އާ ދެކޮޅަށް އަޑުއުފުލާ މީހުން ވައިބާ ގުރޫޕްތަކުން ބޭރުކުރަން ފަށައިފިއެވެ.\nއެމްޑީއެން އާ ދެކޮޅަށް އަޑުއުފުލައިގެން ވައިބާ ގުރޫޕަކުން މީހަކު ބޭރުކޮށްލާފައި މިވަނީ ވެރިކަން ކުރާ މައި ޕާޓީ، އެމްޑީޕީގެ ވައިބާ ގުރޫޕަކުންނެވެ.\nއެމްޑީޕީގެ ވައިބާ ގްރޫޕެއްކަމަށްވާ، އެމްޑީޕީ ލާމު އަތޮޅުގެ އެންމެ ބޮޑު ވައިބާ ގުރޫޕުން ބޭރުކޮށްލާފައިވަނީ ލ. ގަމު ޒުވާނެއް ކަމަށްވާ އަލީ ޝަރީފެވެ.\nޝަރީފް އެ ވައިބާ ގުރޫޕުން ބޭރުކޮށްލާފައިވަނީ ފުލުފުލުގައި އެމްޑީއެން އާ ދެކޮޅަށް، އަދި ސަރުކާރުން އެމްޑީއެން އާ ދޭތެރޭގައި ފިޔަވަޅު އަޅަން ނުކެރިގެން އުޅޭތީ އެކަމާ ގުޅިގެން އޭނާގެ ޝުޢޫރުތައް ފާޅުކޮށްގެންނެވެ. ޝަރީފް ވަނީ އެމްޑީއެންއާ ދެކޮޅަށް ޝުޢޫރު ފާޅުކުރުމުގެ ގޮތުން އޭނާ އެ ގުރޫޕަށް ފޮނުވި މެސެޖުތަކުގެ ސްކްރީންޝޮޓު ތަކާއި، އޭނާއާ މެދު އެމްޑީޕީގެ އެ ވައިބާ ގުރޫޕުން ކަންތައް ކުރި ގޮތް މީސްމީޑިއާ މެދުވެރިކޮށް ހިއްސާ ކޮށްފައެވެ.\n"ސަރުކާރުގެ އިސް މަޤާމްތަކުގައި އެމްޑީއެން މެމްބަރުން ބައިތިއްބައިގެން ތިއުޅެނީ ރައްޔިތު މީހާ އަށް ޖެއްސުން ކުރަން." ޝަރީފް އެ ގުރޫޕަށް ފޮނުވި އެއް މެސެޖުގައި ބުނެފައިވެއެވެ. "ފުރަތަމަ ސީޕީ ހަމީދު އެތަނުން ދުރުކުރޭ. ދެން ތަހުގީގުކުރޭ" އެހެން މެސެޖެއްގައި ބުނެފައިވެއެވެ. އަދި "ވަރަށް ކެރިހުރެ މި ބުނަނީ އެމްޑީޕީގެ އިސްސަފުގައި އެމްޑީއެންގެ ފައުންޑިންގ މެމްބަރުން ތިބީ. ތިބޭފުޅުން ތިތިބީ ނަގޫފިތިފަ،" ކަމަށް ބުނެވެސް ޝަރީފް މެސެޖު ކޮށްފައިވެއެވެ.\nމީސް މީޑީއާގައި ދައުރުވަމުންދާ ސްކްރީން ޝޮޓް\nއޭގެ އިރުކޮޅެއް ފަހުން އޭނާ ވަނީ އެގުރޫޕުން ބޭރުކޮށްލާފައެވެ. އެކަމާ ގުޅިގެން ޝަރީފް އޭނާގެ ފޭސްބުކް އެކައުންޓު މެދުވެރިކޮށް ބުނެފައިވަނީ އެމްޑީޕީގެ ވައިބާ ގުރޫޕަކުން އޭނާ ނެރެލިއަސް، އެމްޑީއެންގެ ވާހަކަ އޭނާ ދައްކާނެ ކަމަށާއި، އެމްޑީއެންގެ ފައުންޑިންގ މެމްބަރުން، އެމްޑީޕީގެ ތެރޭގައި ތިބުމުން ރައްޔިތުންގެ ބޮލަށް "ޗިޕު" ޖައްސަން ނޫޅުމަށެވެ. އަދި އޭނާ އުމުރުދުވަހު ކުޑަގޮޅީގައި އޮންނަން ޖެހުނަސް، އެވާހަކަތައް ދައްކާނެ ކަމަށް ޝަރީފް ބުންޏެވެ.\nއެމްޑީއެންގެ ރިޕޯޓާއި ގުޅިގެން އަޑުއުފުލުމުގެ ސަބަބުން، ޕާޓީ ލެވެލްގެ އެކްޓިވިސްޓުން ވައިބާ ގުރޫޕްތަކުން ބޭރުކުރަމުންދާއިރު، އެކަމާ ގުޅިގެން އެމްޑީޕީއިން ވަނީ ޚާއްސަ ބަޔާނެއްވެސް ނެރެފައެވެ. އިދިކޮޅު ފަރާތްތަކުން ހިންގަމުންދާ އެއްވެސް ޙަރަކާތެއްގައި އެމްޑީޕީ އެއްވެސް މެމްބަރަކު ބައިވެރިނުވުމަށް ގޮވާލާ އެޕާޓީން ވަނީ ބަޔާނެއް ނެރެފައެވެ. ދީނީ ޢިލްމުވެރިންވެސް ޝުޢޫރު ފާޅުނުކުރަން އެފަރާތްތަކަށް އަންގަމުންދާ ކަމުގެ މަޢުލޫމާތުތައްވެސް ދަނީ ލިބެމުންނެވެ. އެގޮތުން ދާދިފަހުން، ދިވެހިރާއްޖޭގެ ޤައުމީ ޔުނިވާސިޓީގައި ކިޔަވައިދެއްވާ ދީނީ ޢިލްމުވެރިންވެސް އެމްޑީއެން އާ ގުޅޭ ވާހަކަތައް ނުދެއްކުމަށް ވަނީ އަންގާފައެވެ.\nއޮކްޓޯބަރ 26, 2019 17:37\nހަމަ ޔާމީގެ ވެރިކަން .ތަފާތަަކީީ މީހުން އެހެންތަފާތެއް ނެއް.\nއޮކްޓޯބަރ 26, 2019 18:56\nDhen keehkuran mi verikamuga thibi meehun hovy؟\nއޮކްޓޯބަރ 26, 2019 20:29\nއެމީހުންގެ ދިނާއި ފިކުރުވެސް ތަފާތު. މީސްމީޑިޔާގައި މިއުޅޭ އެތީސްޓުންއެކޭ އެމްޑީޕީ ބައިގަނޑުގެ ވެރިން ހަމަ އެއްފަދަ.\nއޮކްޓޯބަރ 26, 2019 17:43\nމިއީ ދުނިޔެ.. މިތާނގެ ކޮންމެ އެއްޗެއްވެސް ޖެހޭނީ ދޫކޮށްފަ ދާން. ދުނިޔެ ބަގުޑި ބަންނަން އުޅޭމީހުން އެކުރަނީ ބޭކާރު ކަމެއް.\nއޮކްޓޯބަރ 26, 2019 18:23\nއިިސްލާމްދީނުގެ އެއްވެސްކަމަކާ އިންކާރު ކޮށްފިނަމަ އެއީ ކުފުރެއް ތިރިޕޯޓު ނެރުނީ އެމްޑީޕީންކަން ކަށަވަރުވަނީތާ\nއޮކްޓޯބަރ 26, 2019 19:00\nކަމިޝަނަރ އޮފް ޕޮލިސް ހަމީދު މަޤާމުގައި ހުރެގެން މިނިވަން ތަހުޤީޤެއް ކުރިއަށް ދާނެ ކަމާއި މެދު އަޅުގަނޑު ޝައްކުކުރަން މިސާލެއް ކޯނީ ރިޕޯޓު\nއޮކްޓޯބަރ 26, 2019 19:44\nތީ ތިޔަ ޑި މޮކްރަސީ އަކީ\nސާބައޭ ދަރިފުޅާ ހިއްވަރުކޮށްލާ ކާ މިޔާބުވާނެ.


ބިންވަޅު ނެގުނު ފިޔަވަޅުވަނަ 6ބައި – ޙެޔޮބަސް\nބިންވަޅު ނެގުނު ފިޔަވަޅުވަނަ 6ބައި\nPosted byހައްވާ ޒާހިރާ\t Jan 21, 2013 Apr 23, 2014 Leaveacomment on ބިންވަޅު ނެގުނު ފިޔަވަޅުވަނަ 6ބައި\nސިޓީ ކިއުމަށްފަހު އެ އޮތް ތާނގާ ނޭނގޭގޮތަށް ބޭއްވިއެވެ. އިރުގަނޑަކު ކޮޓަރީގައި އެކަމާ ވިސްނަން އިނުމަށްފަހު ތެދުވެ ވިސްނުން އެހެން ދިމާލަކަށް ބަދަލުކުރެވޭތޯ މަސައްކަތްކުރިއެވެ. ނަމަވެސް އައިޝްއަކަށް އެކަން ވާގޮތެއް ނުވިއެވެ. ދެން ހަދަންވީ ކިހިނެތްކަން އައިޝްއަކަށް ނުވިސްނުނެވެ. އައިޝް ގަސްދުކުރީ އަދިވެސް އެ ވާހަކަތައް އަމިއްލައަށް އޮއްބާލަންށެވެ. އެކަމާ ސުވާލުނުކުރުމަށް ވެސްމެއެވެ. އެދުވަހު ހަތަރުދަމުހެން އައިޝްއަށް ހިތްހަމަޖެހުމެއް ނުލިބެއެވެ. ދަރިފުޅުގެ މަސައްކަތުގައި އަވަދެނެތި އުޅުމުން އެކަން ފިލާދާނެއޭ ހިތައް އަރާ ޔޫސުފް ބަލައި މަންމަ ކޮޓަރިއަށް ދިއައެވެ. “އަސްތާ މަންމަ ދަރިފުޅު ހާދަ ދޮންކޮއްލާފަ” އައިޝް މިހެން ބުނެ ޔޫސުފް އުރާލިއެއްވެ. “މަންމަ އަތައް ޔޫސުފް ދީފިއްޔާ ވަރަން ނަލަކޮއްލާނެ” ދޮންވަސް ދުވާވަރު” އެހެން ބުނުމުން މަންމަ ބުންޏެވެ. “އައިޝް އަކަށް ނޭނގޭނެ ހާދަ ދުވަހެއް ފަހުންނޭ މާމާގެ ލޯބި ޔޫތު އުރާލާ ފެންވަރުވާލަން މި ލިބުނީ”\nއިރުކޮޅަކުން މަންމައާ ވާހަކަ ދައްކަން އިނުމަށްފަހު ޔޫސުފު ގޮވައިގެން ކޮޓަރިއަށްވަދެ އޭނާ ނިދާތޯ އެކުގައި އޮށޯތެވެ. ކުޑަކުޑަ ޔޫސުފް އައިޝް އަތުގައި ކޮއްޓަކޮއްޓާ އޮއްވާ ނިދިއްޖެއެވެ. ޔޫސުފް އައިޝް ކާރީ ބާއްވާއިރަށް އަތުގައި ކޮއްޓަންފަށާނެއެވެ. ގިނަފަހަރަށް ނިދޭއިރުވެސް އޮންނާނީ އައިޝް ހިނގައިދާނެތީ އަތުން ބާރަށް ހިފަހައްޓައިގެންނެވެ.\nމެންދުރުފަސްވެފައި ހުރުމުން ޔޫސުފް ނިދާފައި އޮތްވަގުތު އަވަސް އަވަހަށް އައިޝް ފެންވަރާ ރީތިވެލިއެވެ. ރޭގަނޑުގެ ކެއުމަށް ތައްޔާރުކުރުމަށް މަންމަމެން ބަދީގޭގައި އުޅޭނެތީ އެކަމުގައި ބައިވެރިވުމަޓަކައި އަވަސް ކޮށްގެން އައިޝް ވެސް ވަނީ ބަދިގެއަށެވެ. މަންމާ މިއަދު ތިހަދަނީ ކޯޗެއް، ހިނގާ އިތުރު އައިޓަމެއް ހަދަން. ގޭގައި އިތުރު މެހެމާނަކުވެސް މިއަދު އެބައުޅޭނު” އައިޝް މިހެން ބުނުމުން. ދަރިފުޅު ބޭނުން އެހެން އެއްޗެއްވެސް ހަދާލާ މަންމަ މިހިރީ މަސް ރިހަޔާ ބަތް އަދި ސަޓަންޏެއް ވެސް ހަދާފަ”. މަންމަ ބުންޏެވެ. އެހެންވިއްޔާ އަހަރެން މުގުރިހަ ކައްކާނަން އަދި ބައްޕަ އިއްޔެ ގެނައި މުށިމަސްކޮޅު ތެއްލާނަން. ވަރަށް ކަމުދާނެ އާތިފްއަށް މަސްތެއްލީމަ” އައިޝް މަންމަ ގާތު މިހެން ބުނެ ފްރިޖްގައި ހުރި މަސްކޮޅުނެގިއެވެ. އެ އައިސް ކެނޑެންދެން ބެހެއްޓުމަށްފަހު މުގުރިހަ ކެއްކުމައްޓަކައި ތަކެއްތި ތައްޔާރުކުރިއެވެ.\nބަދިގޭގެ މަސައްކަތްތަކުގައި މަންމަޔާ އައިޝް އަދި އައިޝްގެ ދޮންތި އަވަދި ނެތި އުޅެނިކޮށް އާތިފް އޭނާގެ އެކުވެރި އަޝްރަފް ގޮވައިގެން ގެއަށް ވަދެގެން އަންނަތަން ފެނުނެވެ. މަންމާ އެތިބަ އަންނަނީ އާތިފްމެން. މި ރިހަކޮޅު ބަލާލައްޗޭ އަހަރެން އެ ދެމީހުނަށް ސައިހަދާނަން. އެހެންބުނެ އައިޝް އަވަސް އަވަހަށް ބިސްކޯދާއި ގެއަށް ލިބިފައިހުރި ކާޖާ ޑަބިޔަލުން ކާޖާ ތައްޓަކަށް އަޅައި ސައިތައްޔާރުކުރިއެވެ. އާތިވެސް ވަދެގެން އައިގޮތަށް އައީ ބަދިގެއާ ދިމާލަށެވެ. ބަދިގެ ދޮރު މައްޗަށް އެރުމާއެކު ހިނިތުންވެލާފައި މަންމަ ބުނެލިއެވެ. އާތިފް ހާދަ ނަސީބުރަނގަޅެވެ. ތިއައިސް ވަދެވުނީ އުރައިން ދަމާލި ކަނޑީގެ މިޔަމައްޗަށް.” އަވަހަށް ވަދޭ ސައިބޯން. އައިޝް އޭނާގެ ހިތްހަމަނުޖެހުމާ ވެފައި ހުރި މާޔޫސް އެކަކަށްވެސް ނުދައްކައެވެ. އެކަން އެކަކާވެސް ހިއްސާކުރަން އައިޝް ބޭނުމެއްނުވެއެވެ. އަޝްރަފް ގޮވައިގެން އާތިފް ވަދެ ސައިބޮއިގެން ދެމީހުން އެކީގައި ކޮޓަރިއާދިމަލަށް ހިނގައިގަތެވެ.\nބަދީގޭގައި ކުރަންހުރި މަސައްކަތްތައް ނިންމާލުމަށްފަހު ތިންމައިން ވެސް ނިންމީ އެކުގައި ސައިތައްޓެއް ބޯލުމަށެވެ. ” ދޮންތީ އަހަރެން ވަރަށް ފޫހިވޭ ބިސްކޯދާ ސައިބޯން، ހިނގާބަލަ ކޮންމެވެސް ކުޅިއެއްޗެއް ލިބޭތޯ ބަލަން” އެހެންބުނުމުން ދޮންތި ތެދުވެގެންގޮސް ކަބަޑު ހާވާލާފައި ޑަބިއަލެއް ނެގިއެވެ. ” މިހިރީ ރަސްމާދުއިން ލިބިފައި ހުރި ކުދިގުޅަ ޑަބިއަލެއް މި ވަރަށް މީރުވާނެ” ތިވީ މާރަނގަޅަކަށްނު އައިޝް ކޮންމެ ދުވަހަކު ދެން ސައިބޯނީ ތިޔާ” މިހެންބުނެ ތިންމައިން އެކުގައި ސައިބޯން އިށީނެވެ.\nއަދި ދޮންތި ކައިރީ ބުނެލިއެވެ. “ދޮންތީ ހިނގާބަލަ ރަށަކަށް ދާން މި ލިބޭ އީދު ޗުއްޓީގަ” ހާދަ ދުވަހެއްވެއްޖެޔޭ ފެމެލީ ޓްރިޕެއް ނުދާތާ” އައިޝް ހުށަހެޅި ކަންތަކަށް ޖަވާބުދެމުން ބުންޏެވެ. “ކިހިނެއް ދަތުރެއް ދެވޭނީ ގިނަފަހަރު އޮންނަނީ އަނގަޔާ އަތާ ދިމާނުވެފަ” އެކަކު އަތުގަވެސް ފައިސާއެއް ނުހުރޭ، ގޭގެ ޚަރަދުތައް ބަލަހައްޓާފައި އިތުރަށް ނޯވޭ އެއްވެސް އެއްޗެއް ދޯ މަންމާ” ” ތެދެއް ދަރިފުޅާ ހަމަ ކިރިޔާ ފުދެނީ، ބައްޕައަށް ވެސް އެކި މަހު ލިބެނީ އެކިވަރަށް ބައެއްފަހަރު ކިރިޔާ ހަމަޖައްސާލެވެނީ” ތިންމައިގެ ވާހަކަ މިހާ ހިސާބައްދިޔަތަނާ އައިޝްގެ ދައްތަ މަރީ ބަދިގެއަށް ވަދެ ބުންޏެވެ.” ކޮން ސައްލާއެއް ތިކުރަނީ، މަވެސް ބައިވެރިކުރޭ. ޖަޒޫ ނުނިދައިގެން ނާދެވިފަ މިހުރީ” “ދަރިފުޅު ވެސް އާދޭ ސައިތައްޓެއް ގިރާދޭނަން މަންމަ” މަރީވަދެ އިށީނުމުން ވާހަކަގެ ފޯރި ހިފިއެވެ.\nދަތުރު ދާނެ ގޮތަކާ ބެހޭ ސައްލާ މިކުރަނީ ” ތިކަމުގައި މަވެސް ކޮންމެވެސް އެހީއެއްވެދީފާނަން. ސާލިޙް ދޯނި ހޯދަދީފާނެ އޭރުން ހަމައެކަނި ދާނީ ކެއުމަށް ދާ ޚަރަދު އެކަނިދޯ” އައިޝްގެ ދައްތަ މަރީ ބުނެލިއެވެ. އެހެންވީރު ތިކަން ހިނގާ ޕްލޭންކުރަން ދެންއަންނަ ހަފްތާބަންދުގައި ދާނީ، އެހެންނޫނީ މަށަކަށް ނުދެވޭނެ” އައިޝް ވަރަށް ގަޔާވެލާފާ ބުންޏެވެ. އަދި ސައިގެކަންތައް ނިމިގެން ދަތުރުގެ ވާހަކަ ދައްކަން ދޮންތި ކޮޓަރިއަށް ހުރިހާ އެންމެ ދާގޮތަށް ނިންމިއެވެ.\nއިރު އޮއްސުމާ ގާތްވެފައިވާތީ، ބޭރުގައި ހިއްކަން އަޅާފައި ހުރި ޔޫސުފްގެ ހެދުންކޮޅު ނަގައިގެން އައިޝް ވަނީ ކޮޓަރިއަށެވެ. އާތިފް އާ އަޝްރަފް ކޮޓަރީގައި ހުރި ސަރަންފީގައި އޮށޯވެލައިގެން ޓީވީ ބަލަންތިއްބެވެ. ޔޫސުފް ކުޑަކޮން ފުރޮޅިލާފައި ލޯ ހުޅުވާލިއެވެ. “އަހަނ މަންމަ ދަރިފުޅު ތެދުވީތަ، ހިނގާދޯ ނެޕީބަދަލުކޮށްލާ ތިއްތި ވެލަން” އައިޝް މިހެންބުނެ ޔޫސުފް އުރާލާގެން ދިޔައީ ފާހާނައަށެވެ. ޔޫސުފް ރީތި ކުރުމަށްފަހު، “އަންނާނަން އެސޮރަށް ބަކުން ހަދައިގެން” މިހެން ބުނެ އާތިފް އަތަށް ޔޫސުފް ދިއްކޮށްލިއެވެ. އައިޝް ބަކުން ތަށި ހިފައިގެން އައިސް ޔޫސުފަށް ކާންދިނުމަށްފަހު އަނެއްކާވެސް އާތިފް އާޙަވާލުކުރިއެވެ. “އިރުކޮޅަކުން ގައިދޮއްވާލާނީ. ކާންދީފަ ވަގުތުން ފެންވަރުވަން އެހާ ރަނގަޅެއްނުވާނެޔޭ މަންމަ ބުނި” މިހެން ބުނެ އައިޝް ޔޫސުފަށް ކާންހެދި ތަށި ދޮވެލުމަށްޓަކައި ބަދިގެއާ ދިމާލަށް ހިނގައިގަތެވެ.\nގޭތެރޭގައި މުޅިދުވަހު އަވަދިނެތި އުޅުމަށްފަހު އައިޝް ގަސްތުކުރީ ރޭގަނޑުގެ ކެއުމުގެ ކަންތައްތައް ނިންމާލުމަށްފަހު ތަންކޮޅެއް އަވަހަށް ނިދުމަށެވެ. އައިޝް ކިތަންމެ ނޫންކަމަށް ހަދައިގެން ހުރި ނަމަވެސް އަޝްރަފް އަތަށް ދީ ލަތީފާ ފޮނުވި ސިޓީގެ ކަންތައް އައިޝްގެ ސިކުނޑީގަ ހުރީ ހަރުލާފައެވެ.\nވެފައި ހުރި ވަރުބަލިކަމުން އައިޝް އަވަހަށް ނިދަން އޮށޯތެވެ. އޮށޯތް ކަމުގައި ވިޔަސް އައިޝްއަކަށް ނިދޭގޮތެއް ނުވިއެވެ. އެއްފުށުން އަނެއް ފުށަށް ޖެހިޖެހި މެންދަން ވީއިރުވެސް އޮވެވުނީ، ހަދަންވީގޮތަކާ މެދު ފިކުރުކުރާށެވެ. އާތިފް އޭނާގެ އެކުވެރިޔާ އާއެކު ބޭރަށް ދިޔަގޮތަށް ގެއަކަށް ނާދެއެވެ. ޓީވީ ދޮށުގައި ތިބުމަށްފަހު ކައި ހަދައިގެން ބޭރަށް ޖެހިލާފާ އެބައަންނަމޭ ބުނެފަ ދިޔަގޮތަށް ޚަބަރެއްނުވެއެވެ. އައިޝްއަށް ނިދި ޖެހުނުތަނާހެން އާތިފް އާއި އަޝްރަފް އައިސް ކޮޓަރިއަށް ވަނެވެ. އެ ދެމީހުން ވަނުމުން އައިޝް އެނދުންތެދުވެ ކޮފީއެއް ގިރަންވީތޯ ސުވާލުކުރިއެވެ.\n”ނޫން މިރޭ ދެން ކޮފީއެއް ބޭނުމެއްނޫން، ދެންމެ މިއައީ ގްރެފިކްސް ކެފޭއަށް ވަދެ ކޮފީއެއް ބޮއިގެން” އާތިފް މިހެންބުނެ ނިދަން ތައްޔާރުވުމަށްޓަކައި ފާހާނާއަށްވަނެވެ. އަޝްރަފް ތިއިނީ ނިދި އައިސްފަދޯ ” މަޑުކުރޭ އާތިފް ނިކުތީމަ އަލަމާރިމަތީ އެއޮތް ގޮދަޑިނަގާދޭނަން” ތަންކޮޅު ކުޑަވީމަ ގޮދަޑިވެސް ބާއްވަން މި ޖެހެނީ އަލަމާރިމަތީ” އައިޝް އަޝްރަފް އާ ވާހަކަ ދައްކަމުން ދިއައެވެ. އެހިނދު އާތިފް ކޮޓައިއަށް ވަދެ ” އަޝްރަފް ދޭ ކުޑަކޮން ސާފުވެލައިގެން ނިދަން އަންނަން” އަހަރެން ތަންމަތި ރެޑީކޮށްދޭނަން” މިހެން ބުނުމުން އަޝްރަފް ވެސް ދެތުވެގެން ހިނގައްޖެއެވެ.\nއައިޝް އެކަނި ލިބުނު ވަގުތު ބަލާ އާތިފް އާ ސުވާލުކުރިއެވެ. ” އާތިފް މިހާރު ވަޒީފާއެއް ލިބޭ ގޮތް ވެއްޖެތަ؟ އައިޝް ނޫންގޮތަކަށް އަހާލިއެވެ. ” އާނ އަންގާގާ އައިލެންޑް ރިސޯޓުން ވަޒީފާ ހަމަޖެހިފައިވާ ކަމަށް ބުނި. އަހަރެން އެޕްލައި ކުރި ރޫމްބޯއީގެ ވަޒީފާއާއި އަޝްރަފް އެޕްލައިކުރި ވޭޓަރުކަމުގެ ވަޒީފާ ހަމަޖެހިފައިވާ ކަމަށްބުނީ. އަދި ދެތިން ދުވަހުގެ ތެރޭ ފުރަންވީ ދުވަހެއް އަންގާނެ ވާހަކަވެސް ބުނި” އިރާދަކުރެއްވިއްޔާ ދެން ނުވާނެ މިވީހާ ދުވަހެއް . “\n”އައިޝް މިއަދު މަންމަ ބުނި ދަތުރެއްދާވާހަކަ. އަނެއްކާ ކޮންކަހަލަ މަޖާގަނޑެއް ތިރާވަނީ. އަހަރެން ފުރުމުގެ ކުރިން ދެވޭގޮތެއް ނުވާނެ ދޯ.” އާތިފް ކުރި ސުވާލަށް ޖަވާބުދެމުން އައިޝްބުންޏެވެ. “އާނ ހަފްތާ ބަންދަކު ނޫނީ އަހަރެންނަކަށް ނުދެވޭނެ. ވަރަށް މަސައްކަތުން މިފަހަރު ވަޒީފާ ލިބިފައި މިއޮތީ. އެހެން ނޫނަސް އެއްގޮތަކަށްވެސް ވަޒީފާއަށް ބުރޫއަރާގޮތަކަށް މަށެއް ތަނަކަށް ނުދާނަން. އެވަގުތު އަޝްރަފް އައިސް ކޮޓަރިއަށްވަދެ ވަރަށް ލަސްވެއްޖެދޯ އޭ ބުނުމުން އާތިފްވެސް އާއެކޭ ބުނެ ނިދަން އޮށޯތެވެ.\nކޮންމެ ހަފްތާ ބަންދަކީ ގޭ އެންމެން އެކުގައި ލިބޭ ދުވަސްތައް ކަމަށްވާތީ، އެކުގައި ސައިބޮއި، ކައި ހެދުމަކީ އައިޝްމެން ގޭގެ އާދައެވެ. އައިޝްގެ ބައްޕަ އެއަށްވުރެ އުފާ ވާ ކަމެއް ނޯންނާނެއެވެ. ފަތިސް ނަމާދުން ފައިބައިގެން ފަހަރަކު ކުއްޖެއްގެ ކޮޓަރީގައި ޓަކިޖަހާ ހުރިހާ ކުދިންނަށް ގޮވާނެއެވެ. އައިޝްމެން ނިދާ ކޮޓަރީގައި ޓަކިޖެހުމުން އައިޝް ދޮރުހުޅުވާލިއެވެ. ބައްޕަ ފެނުމުން އައިޝް އުފަލާއެކު ސުވާލުކޮށްލިއެވެ. ބައްޕާ މިއަދު ސަޔަށް ހަދަންވީ ކޯންޗެއް. ފަތުމަސްހުންޏާ ހުނިރޮށިދޯ. އައިޝްއަށް ބައްޕައަށް އެންމެ މީރީ މަސްހުންޏާ ރޮށިކަން އިނގޭތީ އަހާލިއެވެ.\nބައްޕަ ހުންނާނެ އިއްޔެ ބާޒާރުން ކުއްޅަ ފިލާފަތް ގެނެސްފަ. ބައްޕައަށް ވަރަށް މީރު ދަރިފުޅު ހިކިމަސް އަޅާއިގެން އެ މޮޑޭ މަސްހުނި. “މަންމަ ތެދުވެއްޖެތަ.” އައިޝް ސުވާލުކޮށްލިއެވެ. އިރުއަރާއިރު ހުންނާނީ ބަދިގޭގަ އަބަދުވެސް. މިއަދުވެސް އެހެންދޯ. ބައްޕާ މިދަނީ ވަރަށް އަވަސް ކޮށްލައިގެން މަވެސް ބަދިގެއަށް. ރީތި ވެލުމަށްފަހު އައިޝް ބަދިގެއަށް ދިއައެވެ. އޭރު ބަދިގޭގައި މަންމަ އާއި، ދޮންތި އަދި ކުޑަބެ އަންހެނުން ފަރޫ އުޅެއެވެ. ނިކަން އަވަދި ނެތިއެވެ. މަންމަ ހުރީ ހުނިގާނާށެވެ. ދޮންތި ރޮށިފިހުމަށްޓަކައި ފުއްގަނޑު މޮޑެން ހުއްޓެވެ. ފަރޫއަށް އައިޝް ފެނުމާއެކު ލިޔެލިޔެހުރި މަސްގަނޑު ތަށީގައި ބޭއްވުމަށްފަހު އައިޝްއަށް ކޮފީއެއް ގިރާދެއްތޯ ސުވާލުކުރިއެވެ. އެވަގު މަރީ ފަހަތުން ބަދިގެއަށް ވަންނަމުން ފަރޫ މަށަށްވެސް ކޮފީއެއް ބޭނުން.” މިހެން ބުނެ ފަރޫ ގިރާ ކޮފީ ސުޕާރބް ވާނެ ކަމަށް ބުންޏެވެ.\nހެނދުނު ނާސްތާއަށް ފަހު މެންދުރަށް ކާއްކާ ހެދުމަށްފަހު ބަދިގޭގެ މަސައްކަތް އެކީއެކައްޗަކަށް ނިންމާލިއެވެ. ޖެހިގެން އަންނަ ދުވަހަކީ އޮފީސް ހަފްތާ ފެށޭ ދުވަސްކަމަށްވާތީ، އައިޝް އަވަސް ވެގަތީ ދޮވެފައި ހުރި އެއްޗެތި އިސްތިރިކުރުމަށެވެ. ޔޫސުފްވެސް ނިދާފައި އޮތް ވަގުތަކަށްވާތީއެވެ. ދަރިފުޅު ހޭލާ ހުންނަ ގަޑިތަކުގައި އޭނާ ބަލަމުން ގޭގެ މަސައްކަތް ނުކުރެވޭތީ ބައެއް ފަހަރު މަންމަ އާ ޙަވާލުކުރަން ޖެހެއެވެ. އަނެއް ބައި ފަހަރު ކޮންމެވެސް އެއް ދައްތައެއްގެ ކޮޓަރިއަށް ގެންގޮސް އަވަސް އަވަހަށް މަސައްކަތް ނިންމާލަނީއެވެ.\nއެއްބަނޑުގައި ތިބި 10 ކުދިންގެ ތެރޭން ގޭގައި ދިރި އުޅެނީ 8 ކުދިންނެވެ. ފަރޫ، މަރީ އަދި ދޮންތި ވެސް އެމީހުންގެ ދަރިން ގޮވައިގެން އުޅެންޖެހޭތީ ޔޫސުފް ބަލާލަދޭނެ ވަގުތެއް ނުވެއެވެ. މަންމަ ބަލިކޮށް އުޅޭތީ ޔޫސުފް ބަލަން މަންމައާ ޙަވާލުކުރަން ކިތަންމެ އުނދަގޫވިޔަސް އައިޝް ވަޒީފާއަށް ދާންޖެހޭތީ ހަވާލުނުކޮށް ފަރުޖެހޭކަށް ނޯވެއެވެ.\nބިންވަޅު ނެގުނު ފިޔަވަޅު5ވަނަ ބައި\nބިންވަޅު ނެގުނު ފިޔަވަޅު4ވަނަ ބައި\nބިންވަޅު ނެގުނު ފިޔަވަޅު(3 ވަނަ ބައި)\nބިންވަޅު ނެގުނު ފިޔަވަޅު(2 ވަނަ ބައި)\nބިންވަޅު ނެގުނު ފިޔަވަޅު)1 ވަނަ ބައި)\nPosted byހައްވާ ޒާހިރާ Jan 21, 2013 Apr 23, 2014 Posted inވާހަކަTags: އަދަބިއްޔާތު, ވާހަކަ\nއެތީސްޓުން އީމާންވުމަށް އޮތް އެންމެ ފަސޭހަ މަގު